***Տ Ե Ղ Ե Կ Ա Տ Վ ՈՒ Թ Յ ՈՒ Ն***

***ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2016 ԹՎԱԿԱՆԻ ԱՌԱՋԻՆ ԵՌԱՄՍՅԱԿԻ***

***ՊԵՏԱԿԱՆ ԲՅՈՒՋԵԻ ԿԱՏԱՐՄԱՆ ԸՆԹԱՑՔԻ ՎԵՐԱԲԵՐՅԱԼ***

***ՀՀ ՍՈՑԻԱԼ-ՏՆՏԵՍԱԿԱՆ ԻՐԱՎԻՃԱԿԸ***

2016 թվականի առաջին եռամսյակի տվյալների ամփոփումը ցույց տվեց, որ տնտեսության զարգացումն ընթանում է նախորդ տարվա համեմատ ավելի արագ տեմպերով` պայմանավորված հիմնականում ծառայությունների և արդյունաբերության աճով:

2016 թվականի առաջին եռամսյակում ՀՀ սպառողական շուկայում արձանագրվել է միջին գների նվազում` 1.4%-ով: Արձանագրվել է պետական բյուջեի ընդհանուր եկամուտների անվանական շուրջ 0.3 % և ծախսերի գծով՝ 5.7% աճ: Հարկաբյուջետային քաղաքականությունը 2016 թվականի առաջին եռամսյակի արդյունքներով ամբողջական պահանջարկի վրա թողել է ընդլայնող ազդեցություն:

***Համախառն առաջարկ***

2016 թվականի հունվար-մարտին տնտեսական ակտիվությունն արագացել է նախորդ տարվա համեմատությամբ: Ընդ որում, աճն ապահովվել է նախորդ տարվանից սկսված արտաքին աշխարհից եկող ոչ բարենպաստ տնտեսական զարգացումների պայմաններում, մասնավորապես՝ Ռուսաստանի տնտեսությունը և հումքային ապրանքների գները շարունակում են նվազել: Նախորդ տարվա նույն ժամանակահատվածի նկատմամբ գրանցվել է տնտեսական ակտիվության իրական արտահայտությամբ 5.5% աճ, որը գերազանցում է նախորդ տարվա ցուցանիշը 2.5 տոկոսային կետով: Տնտեսական ակտիվությանն ամենամեծ դրական նպաստումն են ունեցել ծառայությունների (3.5 տոկոսային կետ) և արդյունաբերության (1.6 տոկոսային կետ) ճյուղերը: Գյուղատնտեսությունը դրական է նպաստել 0.6 տոկոսային կետով, իսկ շինարարությունը բացասական է նպաստել տնտեսական ակտիվությանը 0.2 տոկոսային կետով: Գործընկեր երկրների տնտեսություններից եկող բացասական զարգացումներն իրենց արտացոլումն են գտել հիմնականում իրական տնօրինվող եկամտի փոքր աճի վրա՝ հանգեցնելով առևտրի նվազմանը:

**Գծապատկեր 1.** 2015-2016 թվականների հունվար-մարտ ամիսներին տնտեսության ճյուղերի թողարկումների նպաստումները տնտեսական ակտիվության իրական աճին, տոկոսային կետ

**Արդյունաբերություն[[1]](#footnote-1):** 2016 թվականի հունվար-մարտին արդյունաբերությունն աճել է՝ պայմանավորված հիմնականում հանքագործական արդյունաբերությամբ: Արձանագրվել է արդյունաբերական արտադրանքի թողարկման ծավալի 8.9% աճ: Չնայած միջազգային շուկայում մետաղների գների նվազման միտումին[[2]](#footnote-2)՝ հանքագործական արդյունաբերությունն աճել է 27.7%-ով, որը կրել է Թեղուտի հանքավայրի շահագործման ազդեցությունը:

Մշակող արդյունաբերությունը նվազել է՝ հիմնականում կրելով արտաքին տնտեսական զարգացումների ազդեցությունը: Մշակող արդյունաբերության նվազումը կազմել է 0.5%, ինչը պայմանավորված է եղել հիմնականում հիմնային մետաղների (21.6%) և սննդամթերքի (5.4%) արտադրության նվազմամբ: Սննդամթերքի արտադրության իրացման նվազումը տեղի է ունեցել ներքին պահանջարկի նվազման և արտաքին պահանջարկի ավելացման, իսկ հիմնային մետաղների արտադրության իրացման նվազումը` արտաքին պահանջարկի նվազման պայմաններում[[3]](#footnote-3): Մշակող արդյունաբերությանն էական դրական նպաստում են ունեցել ծխախոտային արտադրատեսակների արտադրության 51.4% աճը, որը պայմանավորված է ծխախոտի արտահանման ծավալների (հիմնականում դեպի Իրաք) աճով, ինչպես նաև խմիչքների արտադրության 17.5% աճը: Նախորդ տարվա ընթացքում խմիչքների արտադրությանը բնորոշ արտահանման նվազման փոխարեն 2016 թվականի հունվար-մարտին արտահանումն աճել է:

Էլեկտրաէներգիայի և ջրամատակարարման ճյուղերում արձանագրվել է համապատասխանաբար 18% և 9.3% աճ: Էլեկտրաէներգիայի աճը հունվար-մարտին պայմանավորված է եղել էլեկտրաէներգիայի արտահանման 2.6 անգամ աճով: Էլեկտրաէներգիայի արտադրության աճը հիմնականում ապահովվել է ՀԷԿ-երի և ՀԱԷԿ-ի կողմից արտադրության ծավալների համապատասխանաբար 28.2% և 1.1% աճի հաշվին, իսկ Ջէկ-երի կողմից արտադրված էլեկտրաէներգիան նվազել է 3.5%-ով:

**Գյուղատնտեսություն:** Գյուղատնտեսությունը չափավոր աճի ցուցանիշներ է արձանագրել: 2016 թվականի հունվար-մարտին գյուղատնտեսության համախառն թողարկումն աճել է իրական արտահայտությամբ 3.8%-ով: Գյուղատնտեսության աճը հիմնականում պայմանավորված է եղել անասնաբուծության 2.9% աճով: Բուսաբուծությունը և ձկնորսությունը նույնպես նպաստել են գյուղատնտեսությանը՝ աճելով 12.4%-ով և 7.5%-ով: Անասնաբուծության ճյուղի աճը պայմանավորված է եղել մսի և կաթի համապատասխանաբար 4.4% և 6.1% աճով, իսկ ձվի արտադրությունը նվազել է 1.2%-ով: Հատկանշական է, որ գյուղատնտեսության աճն ուղեկցվել է ոլորտում կապիտալ ներդրումների[[4]](#footnote-4) 3.2 անգամ աճով:

**Շինարարություն:** 2016 թվականի հունվար-մարտին ճյուղում գրանցվել է 2.2% նվազում, ինչը պայմանավորված է եղել հիմնականում կազ­մա­կերպությունների միջոցների հաշվին իրականացված շինարարության ծավալների (24.7%), պետական բյուջեի միջոցների հաշվին իրականացված շինարարության ծավալների (34.1%) և բնակչության միջոցների հաշվին իրականացված շինարարության ծավալների (18.5%) կրճատմամբ: Շինարարությանը դրականորեն է նպաստել միջազգային վարկերի միջոցներով իրականացված շինարարության ծավալների (4.1 անգամ) աճը:

Ըստ տնտեսական գործունեության տեսակների շինարարությանը հիմնականում դրականորեն է նպաստել տրանսպորտի գործունեության (4 անգամ), մշակույթի, զվարճությունների և հանգստի (3 անգամ), ինչպես նաև գյուղատնտեսության և անտառային տնտեսության (3.2 անգամ) շինարարության ծավալների աճը: Միևնույն ժամանակ, բացասական ազդեցություն է ունեցել հիմնականում անշարժ գույքի հետ կապված գործունեության (38%), ջրամատակարարման, կոյուղու և թափոնների կառավարմանն (62.7%) ու կացություն և հանրային սննդի կազմակերպմանն (60.9%) ուղղված շինարարության ծավալների կրճատումը:

**Ծառայություններ և առևտուր:** 2016 թվականի հունվար-մարտին ծառայություններն աճել են 10%-ով, ինչին հիմնականում նպաստել է տրանսպորտի (25.7%), մշակույթի, զվարճու­թյուն­ների ու հանգստի (46.1%) և ֆինանսական ու ապահովագրական գործունեության (2.8%) աճը:

Ծառայությունների աճի վրա բացասաբար է ազդել հիմնականում մասնագիտական, գիտական և տեխնիկական գործունեություն ենթաճյուղի (20.2%) նվազումը:

2016 թվականի հունվար-մարտ ամիսներին առևտրի շրջանառությունը նախորդ տարվա նույն ժամանակաշրջանի նկատմամբ նվազել է 1.1%-ով: Առևտրի անկումը պայմանավորվել է մանրածախ առևտրի 4.8% նվազմամբ: Մեծածախ առևտուրն ունեցել է դրական ազդեցություն՝ աճելով 4.7%-ով, իսկ ավտոմեքենաների առևտուրը՝ չեզոք ազդեցություն:

 Առևտրի նվազման դանդաղումը և ծառայությունների աճը հիմնականում բնակչության տնօրինվող եկամտի աճի, ինչպես նաև ոլորտի վարկավորման ծավալների ավելացման հետևանք են:

**Տրանսպորտ և կապ:** 2016 թվականի հունվար-մարտին հանրապետությունում ընդհանուր օգտագործման տրանսպորտով բեռնափոխադրումների ծավալը կտրուկ աճի, իսկ ուղևորափոխադրումների ծավալը՝ նվազման միտում են դրսևորել:

Ընդհանուր օգտագործման տրանսպորտով բեռնափոխադրումների ծավալն աճել է 62.9%-ով, ինչը պայմանավորված է եղել հիմնականում ավտոմոբիլային տրանսպորտի 2.3 անգամ աճով՝ հիմնականում ներհանրապետական ավտոմոբիլային փոխադրումների 2.9 անգամ աճի հաշվին: Երկաթուղային և օդային տրանսպորտով բեռնափոխադրումները նույնպես աճել են՝ համապատասխանաբար 23.4%-ով և 58.8%-ով, իսկ մայրուղային խողովակաշարային տրանսպորտով բեռնափոխադրումները՝ նվազել 13%-ով:

Ընդհանուր օգտագործման տրանսպորտով ուղևորափոխադրումների ծավալը նվազել է 1.2%‑ով, ինչը պայմանավորված է եղել հիմնականում ավտոմոբիլային տրանսպորտով ուղևորափոխադրումների 1.4% նվազմամբ: Երկաթուղային և օդային տրանսպորտով ուղևորափոխադրումները նույնպես աճել են՝ համապատասխանաբար 1.1%-ով և 9.7%-ով: Նվազում է արձանագրվել միայն էլեկտրատրանսպորտով ուղևորափոխադրումներում, ինչը կազմել է 0.2%:

Կապի ծառայությունները նվազման միտում են դրսևորել: Կապի ծառայություններից ստացված հասույթը նախորդ տարվա նույն ժամանակաշրջանի նկատմամբ նվազել է 2.3%-ով, ինչը հիմնականում պայմանավորված է հեռահաղորդակցման ծառայությունների 1.5%-ով կրճատմամբ, որը հիմնականում արդյունք է բջջային և լարային հեռախոսային հեռահաղորդակցման ծառայությունների համնապատասխանաբար 6.8% և 9% նվազման:

**Գներ և սակագներ:** 2016 թվականի առաջին եռամսյակում ՀՀ սպառողական շուկայում արձանագրվել է գների նվազում: Միջին գնանկումը կազմել է 1.4%, ինչը հիմնականում պայմանավորվել է պարենային ապրանքների (ներառյալ ոգելից խմիչք և ծխախոտ) գների 4.6% գնանկումով, ոչ պարենային ապրանքների գների անփոփոխ մակարդակով և ծառայությունների սակագների 3.2% աճով:

**Աշխատանքի շուկա:** 2016 թվականի հունվար-մարտ ամիսներին պաշտոնապես գրանցված գործազուրկների թվաքանակը հանրապետությունում նախորդ տարվա նույն ժամանակահատվածի նկատմամբ աճել է 14.7%-ով՝ կազմելով 78688 մարդ:

2016 հունվար-մարտ ամիսներին միջին ամսական անվանական աշխատավարձը 2015 թվականի նույն ժամանակահատվածում գրանցված ցուցանիշի նկատմամբ աճել է 3.5%-ով` կազմելով 181667 դրամ[[5]](#footnote-5): Միջին ամսական անվանական աշխատավարձի ցուցանիշները պետական և ոչ պետական հատվածներում աճել են 1.3% և 5.4%-ով` կազմելով համապատասխանաբար 158037 և 214785 դրամ: Իրական աշխատավարձը 2015 թվականի նույն ժամանակահատվածի համեմատ աճել է 4.9%-ով:

***Համախառն պահանջարկ*[[6]](#footnote-6)**

2016 թվականի առաջին եռամսյակում տնտեսական աճն ուղեկցվել է ներքին պահանջարկի նվազմամբ և զուտ արտահանման բարելավմամբ:

**Սպառում:** 2016 թվականի առաջին եռամսյակում վերջնական սպառումը նախորդ տարվա նույն ժամանակահատվածի նկատմամբ իրական արտահայտությամբ նվազել է 2%-ով: Ընդ որում, վերջնական սպառման նվազումը պայմանավորվել է ինչպես մասնավոր, այնպես էլ պետական սպառման նվազմամբ: Ներհոսող դրամական փոխանցումների և սպառողական վարկերի ծավալների նվազման պայմաններում մասնավոր սպառումն իրական արտահայտությամբ նվազել է 0.5%-ով, իսկ պետական սպառումը` 12.4%-ով:

**Ներդրումներ:** 2016 թվականի առաջին եռամսյակում կապիտալ ներդրումները նախորդ տարվա նույն ժամանակահատվածի նկատմամբ իրական արտահայտությամբ նվազել են շուրջ 1%‑ով` պայմանավորված մասնավոր ներդրումների շուրջ 2.3% իրական նվազմամբ: Մասնավոր ներդրումների նվազմանը նպաստել են շինարարության նվազումը և տնտեսության իրական հատվածի վարկավորման աճի տեմպերի դանդաղումը: Մասնավոր ներդրումների թույլ ակտիվության բացասական հետևանքները մեղմվել են խթանող հարկաբյուջետային քաղաքականության միջոցով, որի արդյունքում 2016 թվականի առաջին եռամսյակում պետական ներդրումներն իրական արտահայտությամբ աճել են 12.5%-ով:

Ներդրումներին դրականորեն է նպաստել ծառայությունների և գյուղատնտեսության ճյուղերում կատարված ներդրումների աճը, բացասաբար է ազդել արդյունաբերության ճյուղում կատարված ներդրումների նվազումը [[7]](#footnote-7):

**Զուտ արտահանում:** 2016 թվականի առաջին եռամսյակում ապրանքների և ծառայությունների արտահանման իրական ծավալները նախորդ տարվա նույն ժամանակահատվածի համեմատ աճել են 10.2%-ով` հիմնականում պայմանավորված հանքարդյունահանման ոլորտում նախկինում կատարված ներդումներով պայմանավորված նոր հանքավայրերի շահագործմամբ և արտաքին պահանջարկի աստիճանական բարելավմամբ: Մյուս կողմից, ապրանքների և ծառայությունների ներմուծումն իրական արտահայտությամբ նվազել է 12.3%-ով, ինչը պայմանավորված է եղել ներքին պահանջարկի նվազմամբ:

***Արտաքին հատված***

**Արտաքին առևտուր (դոլարային արտահայտությամբ)[[8]](#footnote-8):** 2016 թվականի առաջին եռամսյակի ընթացքում նախորդ տարվա համեմատ արձանագրվել է արտաքին հատվածի ցուցանիշների որոշակի բարելավում. ներմուծման անկման պայմաններում աճել են ապրանքների արտահանումից մուտքերը՝ ֆինանսավորելով ներմուծման մոտ երկու երրորդը:

2016 թվականի առաջին երեք ամիսներին ապրանքների գծով արտաքին առևտրի բացասական մնացորդը (տե´ս Գծապատկեր 2) կազմել է 245.3 մլն ԱՄՆ դոլար` շարունակելով նախորդ տարվա կրճատման միտումը (հիմնականում պայմանավորված ներմուծման կրճատմամբ):

**Գծապատկեր 2.** Առևտրային հաշվեկշռի դինամիկան հունվար-մարտ ամիսներին (մլն ԱՄՆ դոլար)

Արտաքին ապրանքաշրջանառությունը 2016 թվականի առաջին երեք ամիսների արդյունքներով կազմել է 997.0 մլն ԱՄՆ դոլար` նախորդ տարվա համեմատ կրճատվելով 3.8%-ով: Հաշվետու ժամանակահատվածում տեղի է ունեցել դոլարային արտահայտությամբ արտահանման ծավալների աճ և ներմուծման նվազում. արտահանումն աճել է 26.3%-ով` կազմելով 375.9 մլն ԱՄՆ դոլար, իսկ ներմուծումը նվազել է 15.9%-ով և կազմել 621.2 մլն ԱՄՆ դոլար:

*Ներմուծում:* Ներմուծման ծավալների կրճատումը հիմնականում պայմանավորվել է ներքին պահանջարկի կրճատմամբ: Մասնավորապես` ներմուծման կառուցվածքում ամենամեծ կշիռ ունեցող «Հանքահումքային արտադրանք» ապրանքախմբի կրճատումը շարունակել է դեռևս 2013 թվականից սկիզբ առած բացասական ազդեցության միտումը (մոտ 2.5 տոկոսային կետով): 2016 թվականի առաջին երեք ամիսների ներմուծման նվազմանը ամենաբարձր մասնակցությունն ունեցել է «Ոչ թանկարժեք մետաղներ և դրանցից իրեր» ապրանքախմբի կրճատումը (մոտ 4.5 տոկոսային կետով):

*Արտահանում:* 2016 թվականի առաջին երեք ամիսների արդյունքներով արտահանման աճը հիմնականում պայմանավորված է եղել «Թանկարժեք և կիսաթանկարժեք քարեր, թանկարժեք մետաղներ և դրանցից իրեր», «Պատրաստի սննդի արտադրանք», «Հանքահումքային արտադրանք» և «Մանածագործական իրեր» ապրանքախմբերով (համապատասխանաբար մոտ 10.9, 7.6, 5.7 և 2.9 տոկոսային կետերով): Արտահանման աճին հիմնականում հակազդել է «Ոչ թանկարժեք մետաղներ և դրանցից պատրաստված իրեր» ապրանքախումբը (5 տոկոսային կետով): Բացասական է եղել նաև «Մեքենաներ, սարքավորումներ և մեխանիզմներ», «Պլաստմասսա և դրանցից իրեր, կաուչուկ և ռետինե իրեր», «Տարբեր արդյունաբերական ապրանքներ» և «Վերգետնյա, օդային և ջրային տրանսպորտի միջոցներ» ապրանքախմբերի նվազման ազդեցությունը:

*Ներմուծման ծածկման գործակից:* Ներմուծման ծածկման գործակիցը գտնվում է իր պատմական առավելագույն մակարդակին` պայմանավորված արտահանման աճով և ներմուծման կրճատմամբ: 2016 թվականի առաջին եռամսյակի ընթացքում ներմուծման ծածկման գործակիցը նախորդ տարվա համեմատ բարելավվել է մոտ 23 տոկոսային կետով. արտահանման հաշվին ֆինանսավորվել է ներմուծման 71.5%-ը (տե´ս Գծապատկեր 3):

**Գծապատկեր 3.** Ներմուծման բացասական ծածկման գործակիցը[[9]](#footnote-9), տոկոսներով (առաջին եռամսյակներ)

*Ներճյուղային առևտուր[[10]](#footnote-10):* 2016 թվականի առաջին եռամսյակի ՀՀ ներճյուղային առևտրի մակարդակի վերլուծությունը վկայում է, որ «Կաշվեհումք, կաշի, մորթի և դրանցից պատրաստված իրեր» և «Պատրաստի սննդի արտադրանք» ապրանքախմբերի գծով իրականացվում է ակտիվ երկկողմանի արտաքին առևտուր: Երկկողմանի արտաքին առևտուր է իրականացվում նաև «Ոչ թանկարժեք մետաղներ և դրանցից պատրաստված իրեր», «Հանքահումքային արտադրանք», «Բուսական ծագման արտադրանք», «Մանածագործական իրեր» և «Սարքեր և ապարատներ» ապրանքախմբերի գծով (տե´ս Գծապատկեր 4):

**Գծապատկեր 4.** 2016 թվականի առաջին եռամսյակի ներճյուղային առևտուրը

«Կաշվեհումք, կաշի, մորթի և դրանցից պատրաստված իրեր», «Պատրաստի սննդի արտադրանք», «Ոչ թանկարժեք մետաղներ և դրանցից պատրաստված իրեր», «Թանկարժեք ու կիսաթանկարժեք քարեր, թանկարժեք մետաղներ և դրանցից իրեր» և «Արվեստի ստեղծագործություններ» ապրանքախմբերի դրական[[11]](#footnote-11) առևտրային մնացորդը վկայում է մեր երկրի կողմից այդ ապրանքատեսակների գծով արտաքին աշխարհի պահանջարկը բավարարելու մասին: Ընդ որում` դրական առևտրային հաշվեկշիռ ձևավորած ապրանքախմբերի քանակն ընթացիկ տարվա առաջին եռամսյակի ընթացքում ընդլայնվել է:

Մնացած ապրանքախմբերով տեղի է ունեցել մեծ մասամբ միակողմանի առևտուր` ներքին պահանջարկը բավարարելու ուղղությամբ (բացասական առևտրային մնացորդ):

**Արտաքին առևտուրն ըստ գործընկեր երկրների:** Հիմնական գործընկեր երկրների կազմը գրեթե չի փոփոխվել, մինչդեռ ըստ աշխարհագրական կառուցվածքի` արտաքին առևտրի կշիռները փոխվել են ի օգուտ ԵՄ և այլ երկրների: Մասնավորապես` ՀՀ արտաքին առևտրաշրջանառության 27.7%-ը բաժին է ընկել ԱՊՀ, 25.1%-ը` ԵՄ և 47.2%-ը՝ այլ երկրներին՝ նախորդ տարվա համապատասխան ժամանակահատվածի 30.7, 24.9 և 44.4 տոկոսի դիմաց: ՀՀ խոշոր առևտրային գործընկերների շրջանակում ընդգրկված են Ռուսաստանը (առևտրաշրջանառության 24.7%-ը), Չինաստանը (9.4%), Գերմանիան (7.1%), Իրանը (5.5%), Վրաստանը (5.1%), Բուլղարիան (4.9%), Իրաքը (4.0%), ԱՄՆ-ն (2.9%), Իտալիան (2.8%), Կանադան (2.6%): Հանրապետության թվով 38 հիմնական գործընկեր երկրները մեծամասամբ (մոտ 90%-ը) հանդիսանում են ԱՀԿ անդամ պետություններ:

**Երկկողմանի փոխարժեք:** ՀՀ դրամի փոխարժեքը ԱՄՆ դոլարի նկատմամբ դրսևորել է հարաբերական կայուն վարքագիծ: 2016 թվականի առաջին եռամսյակում միջին փոխարժեքը կազմել է 488.7 դրամ մեկ ԱՄՆ դոլարի դիմաց՝ նախորդ տարվա համապատասխան ժամանակահատվածի միջին փոխարժեքի (477.3) նկատմամբ արժեզրկվելով 2.3%-ով՝ 2015 թվականի համապատասխան 13.9% արժեզրկման դիմաց (տե´ս Գծապատկեր 5): Ըստ էության, փոխարժեքի նման վարքագիծը համաշխարհային տնտեսության և տարածաշրջանային զարգացումների արդյունք էր:

**Գծապատկեր 5.** ԱՄՆ դոլար/ՀՀ դրամ փոխարժեքի (կուտակային) փոփոխության դինամիկան (նախորդ տարվա նույն ժամանակահատվածի համեմատ, %)

2016 թվականի առաջին եռամսյակում նկատվել է եվրոյի դիմաց ՀՀ դրամի փոխարժեքի արժևորման տեմպի կտրուկ դանդաղման միտում. նախորդ տարվա նույն ժամանակահատվածի համեմատությամբ հունվարի 4.9% արժևորման դիմաց հունվար-մարտ ամիսներին միջին արժեքով ՀՀ դրամը եվրոյի նկատմամբ արժեզրկվել է 0.1%-ով: Իսկ ՌԴ ռուբլու նկատմամբ նշված ժամանակահատվածում ՀՀ դրամի փոխարժեքը դրսևորել է արժևորման տեմպի դանդաղման միտում. ընթացիկ տարվա հունվար-մարտ ամիսներին ՀՀ դրամի միջին փոխարժեքը ՌԴ ռուբլու նկատմամբ նախորդ տարվա նույն ժամանակահատվածի համեմատությամբ արժևորվել է 16.5%-ով (2015թ. առաջին եռամսյակում` 54.1%-ով):

**Արդյունավետ փոխարժեք:** Արտաքին առևտրի տեսանկյունից առավել կարևոր արժույթներից բաղկացած «զամբյուղի» նկատմամբ ՀՀ ազգային արժույթը (անվանական արդյունավետ փոխարժեք) միջին արժեքով 2016 թվականի առաջին երկու ամիսներին նախորդ տարվա նույն ժամանակահատվածի համեմատ արժևորվել է 8.7%-ով, ինչը նշանակում է, որ ՀՀ դրամի դիրքերը ուժեղացել են հիմնական արժույթների միավորված գնի համեմատ, քանի որ վերոնշյալ «զամբյուղում» ընդգրկված մնացած երկրների արժույթները միջին հաշվով ԱՄՆ դոլարի նկատմամբ արժեզրկվել են ավելի շատ (մոտ 11%-ով), քան ՀՀ դրամը: Հիմնականում պայմանավորված անվանական արդյունավետ փոխարժեքի վարքագծով` իրական արդյունավետ փոխարժեքը, շարունակելով նախորդ տարվա միտումը, միջին արժեքով նշված ժամանակահատվածում արժևորվել է 2.4%-ով[[12]](#footnote-12) (տե՛ս Գծապատկեր 6): Իրական արդյունավետ փոխարժեքը` չնայած արժևորման տեմպի դանդաղմանը, այնուամենայնիվ, շարունակում է մնալ արժևորված` իր բացասական ազդեցությունը թողնելով հայրենական ապրանքների արտաքին մրցունակության վրա:

**Գծապատկեր 6.** Իրական արդյունավետ փոխարժեքի (կուտակային) փոփոխության դինամիկան (նախորդ տարվա նույն ժամանակահատվածի նկատմամբ, %)

***Ֆինանսական շուկա, փող և վարկ***

Փողի բազան ընդլայնվել է՝ ՀՀ ԿԲ զուտ արտաքին ակտիվների և զուտ ներքին ակտիվերի աճով պայմանավորված: 2016 թվականի մարտին փողի բազան կազմել է շուրջ 850 մլրդ դրամ` նախորդ տարվա նույն ամսվա նկատմամբ աճելով 7.3%-ով: Ընդ որում, զուտ արտաքին ակտիվներն աճել են 5.1%-ով, իսկ զուտ ներքին ակտիվները` 9.7%-ով:

Նույն ժամանակահատվածում փողի բազայում ԿԲ-ից դուրս կանխիկն աճել է շուրջ 1%-ով (տեսակարար կշիռը փողի բազայում կազմել է շուրջ 41%), իսկ պարտադիր պահուստները դրամով և արտարժույթով` 12.7%-ով (տեսակարար կշիռը փողի բազայում կազմել է շուրջ 58%):

Փողի զանգվածն ընդլայնվել է՝ զուտ արտաքին ակտիվների և զուտ ներքին ակտիվերի աճով պայմանավորված: 2016 թվականի մարտին փողի զանգվածը կազմել է 1872 մլրդ դրամ` նախորդ տարվա նույն ժամանակահատվածի նկատմամբ աճելով 16.9%-ով: Ընդ որում, զուտ արտաքին ակտիվներն աճել են շուրջ 24%-ով, իսկ զուտ ներքին ակտիվերը` 9%-ով:

Փողի զանգվածում բանկային համակարգից դուրս կանխիկը գտնվել է անփոփոխ մակարդակում (0.1% աճ), դրամային ավանդների նպաստումը փողի զանգվածի աճին կազմել է 5.7 տոկոսային կետ, իսկ արտարժութային ավանդների դրական նպաստումը` 11.2 տոկոսային կետ[[13]](#footnote-13):

Դոլարայնացման մակարդակը դեռևս բարձր է` գտնվելով նույն մակարդակում: 2016 թվականի մարտին արտարժույթով ավանդների կշիռը փողի զանգվածում կազմել է 54.7%՝ նախորդ տարվա նույն ժամանակահատվածի նկատմամբ աճելով 2 տոկոսային կետով, իսկ դոլարային ավանդների կշիռն ընդհանուր ավանդների մեջ կազմել է 65%` աճելով 0.3 տոկոսային կետով:

ՀՀ ֆինանսական շուկայում վարկավորման պահանջարկը դեռևս ցածր է մնում: Առևտրային բանկերի կողմից ռեզիդենտներից և ոչ ռեզիդենտներից ներգրավված ավանդները 2016 թվականի մարտին նախորդ տարվա նույն ամսվա նկատմամբ աճել են շուրջ 18%-ով: Նույն ժամանակահատվածում դրամային ավանդների (մինչև մեկ տարի ժամկետով ներգրավված) տոկոսադրույքների միջին ամսական մակարդակը կազմել է 11.45%՝ 2015 թվականի 15.21%-ի համեմատ, մինչդեռ արտարժույթով ավանդների տոկոսադրույքն աճել է 5.55%-ից մինչև 5.91%: Անհրաժեշտ է նշել, որ դրամով ներգրավված ավանդների աճը (22.5%) գերազանցել է արտարժույթով ավանդների աճը (15.7%):

Առևտրային բանկերի կողմից ռեզիդենտներին և ոչ ռեզիդենտներին տրված վարկերը 2016 թվականի մարտին նախորդ տարվա նույն ամսվա նկատմամբ աճել է շուրջ 3.5%-ով[[14]](#footnote-14): Նշենք, որ վարկերի գերակշռող մասը՝ 66.4%-ը կազմում են արտարժույթով վարկերը: ՀՀ դրամով վարկավորման միջին ամսական տոկոսադրույքը 2015 և 2016 թվականների մարտ ամիսներին կազմել է 19.11%, իսկ արտարժույթվ վարկավորման տոկոսադրույքը 9.3%-ից նվազել է մինչև 8.0%:

Ֆինանսական շուկայում նկատվել է տոկոսադրույքների սպրեդի ընդլայնում: 2016 թվականի առաջին եռամսյակում առևտրային բանկերի՝ մինչև մեկ տարի ժամկետով ՀՀ դրամով ներգրավված ավանդների և վարկերի միջին տոկոսադրույքների տարբերության միջև աճի միտում է արձանագրվել: Միջին եռամսյակային ցուցանիշը (սպրեդ) նախորդ տարվա նույն եռամսյակի համեմատ աճել է 2 տոկոսային կետով՝ կազմելով 6.3 տոկոսային կետ:

2016 թվականի առաջին եռամսյակում ՀՀ պետական պարտատոմսերի շուկայում նկատվել է տոկոսադրույքների նվազում: Այսպես, եթե 2015 թվականի նույն ժամանակահատվածում տեղաբաշխված պետական արժեթղթերի միջին եկամտաբերությունը կազմել էր 14.8%, ապա 2016 թվականի առաջին եռամսյակում այն կազմել է 13.9%: Նույն ժամանակահատվածում տեղաբաշխված պետական արժեթղթերի ծավալը կազմել է 29.5 մլրդ դրամ՝ նախորդ տարվա նույն ժամանակահատվածի 31 մլրդ դրամի համեմատ, իսկ միջին ժամկետայնությունը կազմել է 1104 օր՝ նախորդ տարվա նույն ժամանակահատվածի 835 օրվա համեմատ:

 2016 թվականի առաջին եռամսյակում պետական (շուկայական) պարտատոմսերի նկատմամբ պահանջարկը գերազանցել է թողարկման ցուցանիշը 2.3 անգամ, իսկ տեղաբաշխում/թողարկում հարաբերակցության միջին մեծությունը կազմել է 1:

**Աղյուսակ 1.** Ֆինանսական շուկայի տոկոսադրույքները 2016 թվականի առաջին եռամսյակի ընթացքում

|  |  |  |  |
| --- | --- | --- | --- |
| **Ամիսներ** | **I** | **II** | **III** |
| Առևտրային բանկերի վարկեր\* | 17.0 | 19.2 | 19.1 |
| Առևտրային բանկերի ավանդներ\* | 13.4 | 11.4 | 11.5 |
| ՀՀ ԿԲ ռեպո գործառնություններ  | 8.75 | 8.5 | 8.25 |

\* Հաշվարկված է 16 օրից մինչև մեկ տարի ժամկետով, միայն դրամով տրամադրված վարկերի և ներգրավված ավանդների համար (առանց միջբանկային շուկայի):

***Հարկաբյուջետային հատված***

Հարկաբյուջետային քաղաքականության ազդեցությունը տնտեսության վրա եղել է խթանող: 2016 թվականի առաջին եռամսյակի արդյունքներով ՀՀ պետական բյուջեի ընդհանուր եկամուտները կազմել են 250.5 մլրդ դրամ՝ նախորդ տարվա նույն ժամանակահատվածի համեմատ աճելով 0.3%-ով, իսկ հարկային եկամուտներ և տուրքերը կազմել են 231.1 մլրդ դրամ՝ նախորդ տարվա նույն ժամանակահատվածի համեմատ նվազելով 0.6%-ով: Ընդ որում, հարկային եկամուտների և տուրքերի նվազումը պայմանավորվել է հիմնականում ավելացված արժեքի հարկի և մաքսատուրքերի նվազմամբ, իսկ շահութահարկի և եկամտային հարկի մասով արձանագրվել է աճ:

2016 թվականի առաջին եռամսյակի արդյունքներով պետական բյուջեի ծախսերը կազմել են 283.6 մլրդ դրամ՝ նախորդ նույն ժամանակահատվածի համեմատ աճելով 5.7%-ով: Ընդ որում, ընթացիկ ծախսերը կազմել են 275.7 մլրդ դրամ՝ նախորդ տարվա նույն ժամանակահատվածի համեմատ աճելով 6.6%-ով, իսկ ոչ ֆինանսական ակտիվների գծով ծախսերը կազմել են 10.9 մլրդ դրամ` նախորդ տարվա նույն ժամանակահատվածի համեմատ աճելով 12.1%-ով: Ընթացիկ ծախսերի աճը պայմանավորվել է հիմնականում տոկոսավճարների և սոցիալական նպաստների ու կենսաթոշակների աճով[[15]](#footnote-15):

2016 թվականի առաջին եռամսյակի արդյունքում պետական բյուջեի պակասուրդը կազմել է 33.2 մլրդ դրամ՝ նախորդ տարի նույն ժամանակահատվածում ձևավորված 18.6 մլրդ դրամի համեմատ:

**Հարկաբյուջետային ազդակը:** Համախառն պահանջարկի վրա հարկաբյուջետային քաղաքականությունը 2016 թվականի առաջին եռամսյակում նախորդ տարվա նույն ժամանակահատվածի նկատմամբ ունեցել է 1.4 ընդլայնող հարկաբյուջետային ազդեցություն` պայմանավորված և´ եկամուտների (0.8), և´ ծախսերի (0.6) ընդլայնող ազդեցություններով:

**Գծապատկեր 7.** Հարկաբյուջետային ազդակը 2013 թվականից եռամսյակային կտրվածքով

***ՀՀ ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐԸ***

2016 թվականի առաջին եռամսյակում ՀՀ կառավարության ծրագրով նախատեսվել էր ավելի քան 238.2[[16]](#footnote-16) մլրդ դրամ բյուջետային եկամուտների ստացում: «Հայաստանի Հանրապետության 2016 թվականի պետական բյուջեի մասին» ՀՀ օրենքի 9-րդ հոդվածի 10‑րդ կետի և 11-րդ հոդվածի 3-րդ կետի պահանջներից ելնելով` պետության դրամական միջոցների համախմբված հաշվառման նպատակով պետական բյուջեի ծրագրային և փաստացի ցուցանիշներում ներառվել են նաև ՀՀ պետական հիմնարկների համար բացված արտաբյուջետային հաշիվների համապատասխան շրջանառությունը, ինչպես նաև առանց սահմանափակման պետական բյուջեից կատարվող վճարումները: Նշված միջոցները ներառյալ, ինչպես նաև հաշվի առնելով Կառավարության լիազորությունների շրջանակներում կատարված մյուս փոփոխությունները` ՀՀ պետական բյուջեի եկամուտների ծրագիրն ավելացվել է 8.2 մլրդ դրամով (3.5%-ով) և կազմել 246.4 մլրդ դրամ, որից 242 մլրդ դրամը` ներքին աղբյուրներից ստացվող եկամուտների, 4.4 մլրդ դրամը` պաշտոնական դրամաշնորհների գծով: Հաշվետու եռամսյակում ստացվել են շուրջ 250.5 մլրդ դրամ փաստացի եկամուտներ` ապահովելով ՀՀ կառավարության ծրագրով կանխատեսված ցուցանիշի 101.6%-ը: Նշված գումարից 241.8 մլրդ դրամը կազմել են ներքին աղբյուրներից ստացված եկամուտները` ապահովելով ծրագրի 99.9%-ը, 8.6 մլրդ դրամը ստացվել է պաշտոնական դրամաշնորհների տեսքով, որոնք 94.1%-ով գերազանցել են ծրագրված ցուցանիշը: Հարկային եկամուտների և պետական տուրքերի եռամսյակային ծրագիրը կատարվել է 100%‑ով, այլ եկամուտներինը` 98%-ով: Նշենք, որ ՀՀ պետական հիմնարկների արտաբյուջետային եկամուտները հաշվետու ժամանակահատվածում կազմել են 5.6 մլրդ դրամ կամ առաջին եռամսյակում նախատեսված մուտքերի 81.8%‑ը: Առանց արտաբյուջետային միջոցների` պետական բյուջեի եկամուտները կազմել են 244.9 մլրդ դրամ` ապահովելով 102.2% կատարողական: 2015 թվականի առաջին եռամսյակի համեմատ պետական բյուջեի եկամուտներն աճել են 0.3%-ով կամ 833.1 մլն դրամով: Մասնավորապես` պաշտոնական դրամաշնորհներն աճել են մոտ 3.2 անգամ կամ 5.9 մլրդ դրամով, իսկ հարկային եկամուտների (ներառյալ` պետական տուրքերը) և այլ եկամուտների գծով մուտքերը նվազել են համապատասխանաբար 0.6%-ով և 25.5%-ով:

**Գծապատկեր 9.** ՀՀ պետական բյուջեի եկամուտները 2015-2016թթ. առաջին եռամսյակներում



2015 թվականի առաջին եռամսյակի համեմատ պաշտոնական դրամաշնորհների աճի և հարկային եկամուտների ու այլ եկամուտների նվազման արդյունքում ՀՀ պետական բյուջեի եկամուտներում պաշտոնական դրամաշնորհների տեսակարար կշիռն ավելացել է 2.36 տոկոսային կետով և կազմել 3.44%: Միևնույն ժամանակ, նախորդ տարվա նույն ժամանակահատվածի համեմատ նվազել են հարկային եկամուտների (ներառյալ` պետական տուրքերը) և այլ եկամուտների տեսակարար կշիռները` համապատասխանաբար 0.87 և 1.49 տոկոսային կետով, և կազմել 92.25% և 4.3%:

**Գծապատկեր 10.** ՀՀ պետական բյուջեի եկամուտների կառուցվածքը 2015-2016թթ. առաջին եռամսյակներում

# Հարկային եկամուտներ և պետական տուրքեր

2016 թվականի առաջին եռամսյակի ՀՀ պետական բյուջեի եկամուտների 92.3%‑ն ապահովվել է հարկային եկամուտների և պետական տուրքերի հաշվին, որոնք կազմել են շուրջ 231.1 մլրդ դրամ և 100%‑ով ապահովել կառավարության լիազորությունների շրջանակներում ճշտված ծրագիրը: 2015 թվականի առաջին եռամսյակի համեմատ հարկային եկամուտները և պետական տուրքերը նվազել են 0.6%-ով, որը հիմնականում ձևավորվել է ավելացված արժեքի հարկի, մաքսատուրքի և բնապահպանական ու բնօգտագործման վճարների գծով մուտքերի նվազման և շահութահարկի, եկամտային հարկի, ակցիզային հարկի ու մյուս հարկատեսակների աճի արդյունքում:

2016 թվականի առաջին եռամսյակում հարկային եկամուտների և պետական տուրքերի 37.5%‑ն ապահովվել է *ավելացված արժեքի հարկի* հաշվին: Այն կազմել է 86.6 մլրդ դրամ և 10.5%-ով կամ 10.2 մլրդ դրամով զիջել նախորդ տարվա նույն ժամանակահատվածի ցուցանիշը: ԱԱՀ‑ի մուտքերից 34.9 մլրդ դրամը ստացվել է ՀՀ սահմանին հարկումից, 51.7 մլրդ դրամը` ապրանքների և ծառայությունների ներքին շրջանառությունից, որից 9.8 մլրդ դրամը գանձվել է Եվրասիական տնտեսական միության անդամ պետություններից ներմուծվող ապրանքների համար: Ներքին շրջանառությունից ստացված մուտքերը նախորդ տարվա առաջին եռամսյակի համեմատ աճել են 7.2%‑ով կամ 3.5 մլրդ դրամով, իսկ մաքսային սահմանին գանձված մուտքերը՝ նվազել 28.2%‑ով կամ 13.7 մլրդ դրամով: Ստորև ներկայացվում են այն օրենսդրական փոփոխությունները, որոնք կարող էին ազդեցություն ունենալ ավելացված արժեքի հարկի մուտքերի վրա:

2015 թվականի մայիսի 7-ին ՀՀ Ազգային Ժողովի կողմից ընդունված` «Շրջանառու­թյան հարկի մասին» Հայաստանի Հանրապետության օրենքում փոփոխություններ և լրա­ցում­­ներ կատարելու մասին» ՀՕ-38-Ն օրենքով (ուժի մեջ է մտել 2015 թվա­կանի հուլիսի 1-ից) բարձրացվել է ավելացված արժեքի հարկով չհարկվող շեմը՝ տարեկան 58.35 մլն դրամի փոխարեն սահմանելով 115 մլն դրամ:

2015 թվականի նոյեմբերի 24-ին ՀՀ Ազգային Ժողովի կող­­­մից ընդունված` «Ավելաց­ված արժեքի հարկի մասին» Հայաստանի Հանրապետության օրեն­­­քում փոփոխություններ և լրա­ցումներ կատա­րելու մասին» ՀՕ-160-Ն ՀՀ օրեն­քով (ուժի մեջ է մտել 2016 թվա­կանի հունվարի 1-ից) սահման­վել է, որ ԱԱՀ-ից ազատվում է ԱՏԳ ԱԱ դասակարգչի 0106 41 000, 0106 90 00 90, 5305 00 000 0, 9406 00 310 0 ծածկագրերին դասվող ապրանքների իրացումը:

2015 թվականի դեկտեմբերի 21-ին ՀՀ Ազգային Ժողովի կող­­­մից ընդունված` «Ավելաց­ված արժեքի հարկի մասին» Հայաստանի Հանրապետության օրեն­­­քում փոփոխություն կատա­րելու մասին» ՀՕ-201-Ն ՀՀ օրեն­քով (ուժի մեջ է մտել 2016 թվա­կանի հունվարի 9-ից) սահ­ման­վել է, որ ԱԱՀ-ի զրոյական դրույքաչափ կիրառվում է ոչ միայն օդանավակայանում, այլ նաև Հայաս­­­­տանի Հանրապետության այլ վայրերում գործող անմաքս առևտրի խանութից միջազ­գա­յին երթու­ղիներով մեկնող և ժամա­նող ուղևոր­նե­րին ապրանքների մանրածախ վաճառքի, ինչ­պես նաև այլ հարկ վճարողների կողմից անմաքս առևտրի խանութի կազմակերպչին այդ ապրանք­­­­ների մատակարարման դեպքերում:

2015 թվականի նոյեմբերի 24-ին ՀՀ Ազգային Ժողովի կողմից ընդունված` «Սահմա­նա­մերձ գյուղական համայնքներում իրականացվող գործունեությունը հարկերից ազատելու մասին» Հայաստանի Հանրա­պե­տու­թյան օրենքում փոփոխություններ և լրացումներ կատարելու մասին ՀՕ‑141‑Ն օրենքով ուժի մեջ է մտել 2015 թվականի դեկտեմբերի 10-ից սահմանվել է, որ սահմանամերձ համայնքներում գործունեություն իրականացնող կազմակերպություններն ու անհատ ձեռնարկատերերը կարող են իրենց գրանցման վայրի հարկային մարմին ներ­կա­յաց­նել օտարման գործարքների մասով ավելացված արժեքի հարկից ազատման արտո­նու­թյու­նից հրաժարվելու վերաբերյալ հայտարարություն և օտարման գործարքների մասով հարկվեն ավելացված արժեքի հարկով:

2016 թվականի առաջին եռամսյակում ՀՀ պետական բյուջեի հարկային եկամուտների ու պետական տուրքերի 5.4%-ն ապահովվել է *ակցիզային հարկի* հաշվին՝ կազմելով 12.5 մլրդ դրամ: Մասնավորապես` հանրապետություն ներմուծվող ենթաակցիզային ապրանքների հարկումից ստացվել է շուրջ 8 մլրդ դրամ, հանրապետությունում արտադրվող ենթաակցիզային ապրանքների հարկումից` 4.5 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերն աճել են 20.3%-ով կամ 2.1 մլրդ դրամով: Ընդ որում, աճ է արձանագրվել և´ տեղական արտադրության (16.5%-ով կամ 643.7 մլն դրամով), և´ ներմուծվող ենթաակցիզային ապրանքների գծով մուտքերում (22.6%‑ով կամ 1.5 մլրդ դրամով): ՀՀ տարածքում արտադրվող ապրանքների գծով մուտքերի աճը պայմանավորված է հիմնականում ծխախոտի արտադրանքի օտարումից ստացված գումարների աճով, իսկ ՀՀ տարածք ներմուծվող ապրանքների գծով մուտքերի աճը՝ ծխախոտի արտադրանքի, բենզինի և դիզելային վառելիքի ներմուծումից ստացված գումարների աճով:

Հաշվետու ժամանակահատվածում ՀՀ պետական բյուջեի հարկային եկամուտների և պետական տուրքերի 10.7%‑ն ապահովվել է *շահութահարկի* հաշվին, որը կազմել է շուրջ 24.7 մլրդ դրամ: Նախորդ տարվա առաջին եռամսյակի համեմատ շահութահարկի մուտքերն աճել են 26%-ով կամ 5.1 մլրդ դրամով, ինչը հիմնականում պայմանավորված է ոչ ռեզիդենտների կողմից վճարված գումարների աճով:

2014 թվականի դեկտեմբերի 17-ին Հայաստանի Հանրապետության Ազգային ժողովի կողմից ընդունված` «Շահութահարկի մասին» Հայաստանի Հան­­րապետության օրենքում լրացումներ կատարելու մասին» Հայաստանի Հանրապետության ՀՕ-246-Ն օրենքով ուժի մեջ է մտել 2015 թվականի հունվարի 9-ին) սահմանվել է, որ Շա­հու­թա­­հարկի մասին ՀՀ օրենքի իմաստով եկամուտ և ծախս չեն համարվում «Տեղե­կատ­վա­կան տեխնոլոգիաների ոլորտի պետական աջակցության մասին» ՀՀ օրեն­քով սահ­ման­ված կար­գով հավաստագրված ռեզիդենտների կողմից հավաստագրի գործողության ժամ­կետում տեղե­կատվական տեխնոլոգիաների իրացումից ստացվող եկա­մուտ­ները և վերջինններիս ստաց­ման հետ կապված ծախսերը:

2015 թվականի մարտի 3-ին ՀՀ Ազգային Ժողովի կող­­­մից ընդունված` «Շահութահարկի մասին» Հայաստանի Հանրապետության օրենքում լրացումներ և փոփոխու­թյուն­ կատա­րելու մասին» ՀՕ-4-Ն ՀՀ օրենքով (ուժի մեջ է մտել 2015 թվականի մարտի 19-ից) սահմանվել է, որ ՀՀ կառավարության հավանությանն արժանացած արտահանման ծրագիր իրականացնող և այդ ծրագրում ընդգրկված՝ ՀՀ ռեզիդենտ հարկ վճարողների խմբի մեջ մտնող հարկ վճարողի կամ ռեզիդենտ հարկ վճարողի շահութահարկի գումարը հարկվող շահույթի նկատմամբ հաշվարկվում է`

1. 5 տոկոս դրույքաչափով, եթե հարկ վճարողների խմբի կողմից հաշվետու տարվա ընթացքում ՀՀ տարածքից «Արտահանում» մաքսային ընթացակարգով արտահանված և (կամ) Եվրասիական տնտեսական միության անդամ պետություններ տեղափոխված՝ ապրանքների մաքսային արժեքի, ոչ ռեզիդենտ կազմակերպություններին ՀՀ տարածքից դուրս մատուցված ծառայությունների և (կամ) ոչ ռեզիդենտ կազմակերպությունների համար ՀՀ տարածքից դուրս կատարված աշխատանքների արժեքի հանրագումարը կազմում է առնվազն 40 մլրդ դրամ,
2. 2 տոկոս դրույքաչափով, եթե հարկ վճարողների խմբի կողմից հաշվետու տարվա ընթացքում ՀՀ տարածքից «Արտահանում» մաքսային ընթացակարգով արտահանված և (կամ) Եվրասիական տնտեսական միության անդամ պետություններ տեղափոխված՝ ապրանքների մաքսային արժեքի, ոչ ռեզիդենտ կազմակերպություններին ՀՀ տարածքից դուրս մատուցված ծառայությունների և (կամ) ոչ ռեզիդենտ կազմակերպությունների համար ՀՀ տարածքից դուրս կատարված աշխատանքների արժեքի հանրագումարը կազմում է առնվազն 50 մլրդ դրամ:

2015 թվականի մայիսի 7-ին ՀՀ Ազգային Ժողովի կող­­­մից ընդունված` «Շահութահարկի մասին» Հայաստանի Հանրապետության օրենքում փոփոխություններ և լրացումներ կատա­րելու մասին» ՀՕ‑37-Ն ՀՀ օրենքով (ուժի մեջ է մտել 2015 թվականի հունիսի 13-ից) սահմանվել է, որ ՀՀ կառավարության հավանությանն արժանացած ծրագիր իրականացնող և այդ ծրագ­րում ընդգրկված՝ ՀՀ ռեզիդենտ հարկ վճարողների խմբի մեջ մտնող հարկ վճարողի կամ ռեզի­դենտ հարկ վճարողի շահութահարկի գումարը հարկվող շահույթի նկատմամբ հաշ­վարկ­վում է 5 տոկոս դրույքաչափով, եթե վերջին(ներ)ս գործունեություն է (են) իրականացնում շինա­րա­րության կամ շինմոնտաժային ոլորտում և բացառապես ՀՀ տարածքից դուրս:

2016 թվականի առաջին եռամսյակում ՀՀ պետական բյուջե է մուտքագրվել 3.4 մլրդ դրամ *շրջանառության հարկ*, որը կազմել է պետական բյուջեի հարկային եկամուտների և պետական տուրքերի 1.5%-ը: Շրջանառության հարկից 1.9 մլրդ դրամը մուտքագրվել է առևտրական (առք ու վաճառքի) գործունեությունից, 311.3 մլն դրամը` արտադրական գործունեությունից ստացվող եկամուտներից, 158.9 մլն դրամը` ռեզիդենտների կողմից ստացվող պասիվ եկամուտներից, 55.6 մլն դրամը` նոտարական գործունեությունից և 985.9 մլն դրամը` այլ գործունեության տեսակներից ստացվող եկամուտներից: Հաշվետու ժամանակահատվածում շրջանառության հարկի մուտքերը ց29.7%-ով կամ 782 մլն դրամով գերազանցել են նախորդ տարվա համապատասխան ցուցանիշը` հիմնականում պայմանավորված առևտրական (առք ու վաճառքի) և այլ գործունեությունից ստացվող եկամուտներից գանձված գումարների աճով:

2016 թվականի փետրվարի 4-ին ՀՀ Ազգային Ժողովի կողմից ընդունված` «Շրջա­նա­­ռու­թյան հարկի մասին» Հայաստանի Հանրապետության օրենքում լրացում­ և փոփոխություն կատա­րելու մասին» ՀՕ-28-Ն ՀՀ օրենքով (ուժի մեջ է մտել 2016 թվա­կանի մարտի 12-ից և տարածվում է 2015 թվականի հուլիսի 1-ից հետո ծագած հարաբերությունների վրա ու գործում է մինչև 2018 թվականի դեկտեմբերի 31-ը ներառյալ) սահ­ման­վել է, որ երկրորդային հումքի իրացումից ստացվող եկամուտների մասով առևտրա­կան (առք ու վաճառքի) գործունեությունից ստացվող եկամուտների համար շրջանառության հարկը հաշ­վարկ­վում է հարկվող օբյեկտի նկատմամբ 1.5 տոկոս:

Հաշվետու ժամանակահատվածում 71.9 մլրդ դրամ են կազմել *եկամտային հարկից* ստացված մուտքերը` ապահովելով պետական բյուջեի հարկերի և տուրքերի 31.1%-ը: Եկամտային հարկից շուրջ 67.9 մլրդ դրամը ստացվել է աշխատանքի վարձատրությունից և դրան հավասարեցված այլ վճարումներից, 803.8 մլն դրամը` ձեռնարկատիրական գործունեությունից, 2.7 մլրդ դրամը` պասիվ եկամուտներից և 418.2 մլն դրամը` այլ աղբյուրներից ստացված եկամուտներից: Հաշվետու ժամանակահատվածում ստացված եկամտային հարկը 5.9%‑ով կամ շուրջ 4 մլրդ դրամով գերազանցել է 2015 թվականի նույն ժամանակահատվածի ցուցանիշը, որը հիմնականում պայմանավորված է աշխատանքի վարձատրությունից և դրան հավասարեցված այլ վճարումներից գանձված մուտքերի աճով:

2014 թվականի դեկտեմբերի 17-ին ՀՀ Ազգային Ժողովի կող­­­մից ընդունված` «Եկամտային հարկի մասին» Հայաստանի Հանրապետության օրենքում լրացումներ կատա­րելու մասին» ՀՕ‑248‑Ն ՀՀ օրենքով (ուժի մեջ է մտել 2015 թվականի հունվարի 9-ից) սահմանվել է, որ Եկամտային մասին ՀՀ օրենքի իմաստով` «Տեղե­կատ­վա­կան տեխնոլոգիաների ոլորտի պետա­կան աջակցության մասին» ՀՀ օրեն­քով սահ­ման­ված կար­գով հավաստագրված հարկ վճա­րողների կողմից հավաստագրի գործո­ղու­թյան ժամ­կետում տեղե­կատվական տեխնոլո­գիա­ների իրա­ցու­մից ստացվող եկա­մուտ­ները համարվում են նվազեցվող եկամուտներ, իսկ ծախ­սերը` ծախս չեն համարվում:

2016 թվականի առաջին եռամսյակում պետական բյուջեի հարկային եկամուտների և պետական տուրքերի 5%-ն ապահովվել է *մաքսատուրքի* հաշվին` կազմելով 11.5 մլրդ դրամ, որից 4.6 մլրդ դրամը կազմում է 2014 թվականի մայիսի 29-ի Եվրասիական տնտեսական միության մասին պայմանագրի գործողության արդյունքում ՀՀ ստացած զուտ մուտքը: 2015 թվականի նույն ժամանակահատվածի համեմատ մաքսատուրքի մուտքերը նվազել են 20.8%‑ով կամ 3 մլրդ դրամով:

«Ղրղզստանի Հանրապետության՝ «Եվրասիական տնտեսական միության մասին» 2014 թվականի մայիսի 29-ի պայմանագրին միանալու մասին» պայմանագրի 8-րդ հոդվածով փոփոխություն է կատար­­վել 2014 թվականի մայիսի 29-ի «Եվրասիական տնտեսական միու­թյան մասին» պայ­մա­նագրի 5-րդ հավելվածով հաստատված՝ «Ներմուծման մաքսա­տուր­քերի (համար­ժեք այլ վճար­­ների, հարկերի և տուրքերի) գումարները հաշվեգրելու և բաշխելու, դրանք որպես եկա­մուտ անդամ պետու­թյունների բյուջեներ փոխանցելու կարգի վերաբերյալ» արձանագրության մեջ՝ սահմանելով, որ ներմուծ­ման մաքսատուրքի գումարների բաշխման նորմատիվը ՀՀ համար 2015 թվականի հոկտեմբերի 1-ից 1.13 տոկոսի փոխարեն կազմում է 1.11 տոկոս: Միաժամանակ, փոփոխություններ են կատարվել նաև ԵՏՄ տարածքում միասնական մաքսա­­տուրքի դրույքաչափեր սահմանող՝ Եվրասիական տնտեսական հանձնաժողովի խորհրդի 2012 թվականի հուլիսի 16-ի թիվ 54 որոշման մեջ, որոնց շրջանակներում վերա­նայ­վել են մի շարք ապրանքատեսակների ԵՏՄ միասնական մաքսատուրքի դրույքա­չափերը:

2016 թվականի առաջին եռամսյակում ՀՀ պետական բյուջե են մուտքագրվել 717.9 մլն դրամ *հաստատագրված վճարներ*` ապահովելով պետական բյուջեի հարկային եկամուտների ու պետական տուրքերի 0.3%-ը: Նշված մուտքերը նախորդ տարվա առաջին եռամսյակի համեմատ աճել են 2.3%‑ով:

Հաշվետու ժամանակահատվածում ՀՀ պետական բյուջե են մուտքագրվել շուրջ 3.5 մլրդ դրամ *բնօգտագործման և բնապահպանական վճարներ`* կազմելով հարկերի և տուրքերի 1.5%‑ը: Նախորդ տարվա նույն ժամանակահատվածի համեմատ նշված եկամուտները նվազել են 35.3%-ով` հիմնականում պայմանավորված արդյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի համար գանձվող վճարների գծով մուտքերի նվազմամբ: Դրանք կազմել են 1.7 մլրդ դրամ և 47%-ով կամ 1.5 մլրդ դրամով զիջել 2015 թվականի առաջին եռամսյակի մուտքերը: Բացի այդ, այլ պետություններում գրանցված տրանսպորտային միջոցներից օդային ավազան վնասակար նյութեր արտանետելու համար գանձվող վճարները նախորդ տարվա առաջին եռամսյակի համեմատ նվազել են 31.1%-ով կամ 313.2 մլն դրամով և կազմել են 693 մլն դրամ: 325.5 մլն դրամ է գանձվել ՀՀ ներմուծվող շրջակա միջավայրին վնաս պատճառող ապրանքների համար, որոնք 2015 թվականի առաջին եռամսյակի համեմատ նվազել են 4.8%-ով կամ 16.2 մլն դրամով: 171.9 մլն դրամ է գանձվել օգտակար հանածոների արդյունահանման համար, որոնք նախորդ տարվա առաջին եռամսյակի համեմատ նվազել են 16.5%-ով կամ 34 մլն դրամով: 139.9 մլն դրամ է մուտքագրվել ՀՀ‑ում իրացվող շրջակա միջավայրին վնաս պատճառող ապրանքների համար, որոնք նախորդ տարվա առաջին եռամսյակի համեմատ նվազել են 12.4%-ով կամ 19.7 մլն դրամով:

Հաշվետու ժամանակահատվածում շուրջ 2.8 մլրդ դրամ են կազմել *նպատակային սոցիալական վճարները*` ապահովելով պետական բյուջեի հարկային եկամուտների և պետական տուրքերի 1.2%‑ը և 27.3%‑ով կամ 591.1 մլն դրամով գերազանցելով նախորդ տարվա նույն ժամանակահատվածի ցուցանիշը:

2016 թվականի առաջին եռամսյակում ՀՀ պետական բյուջե են մուտքագրվել շուրջ 6.5 մլրդ դրամ *այլ հարկեր`* կազմելով հարկերի և տուրքերի 2.8%-ը: Մասնավորապես` 1.6 մլրդ դրամ են կազմել ռադիոհաճախականության օգտագործման պարտադիր վճարները, 1.5 մլրդ դրամ` արտոնագրային վճարները, 749.4 մլն դրամ` ճանապարհային վճարները, 602.3 մլն դրամ՝ հարկային օրենսդրության խախտման համար «Հարկերի մասին» ՀՀ օրենքով սահմանված տուգանքները, 275.9 մլն դրամ` հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի միջոցները, 258 մլն դրամ` «Առևտրի և ծառայությունների մասին» ՀՀ օրենքով սահմանված դրոշմապիտակների ձեռք բերման վճարները, 183.5 մլն դրամ` հանրային ծառայությունների կարգավորման պարտադիր վճարները: Նախորդ տարվա առաջին եռամսյակի համեմատ այլ հարկերի փաստացի ցուցանիշն աճել է 18.9%-ով կամ 1 մլրդ դրամով` հիմնականում պայմանավորված հարկային օրենսդրության խախտման համար «Հարկերի մասին» ՀՀ օրենքով սահմանված տուգանքների և ռադիոհաճախականության օգտագործման պարտադիր վճարների գծով մուտքերի աճով:

2015 թվականի նոյեմբերի 24-ին ՀՀ Ազգային Ժողովի կողմից ընդունված` «Հարկերի մասին» Հայաստանի Հանրա­պե­տու­թյան օրենքում լրացում կատարելու մասին» Հայաստանի Հանրապետության օրենքում ՀՕ‑146-Ն օրենքով ուժի մեջ է մտել 2016 թվա­կանի հունվարի 1-ից սահմանվել է, որ ընտանեկան ձեռնարկատիրության սուբյեկտներ կարող են համարվել նաև «Արտոնագրային վճարների մասին» Հայաստանի Հանրապետության օրենքի հավելված 1-ով հաստատված ցանկի 13-րդ կետով նախատեսված գործունեության տեսակն (զբոսաշրջային տների միջոցով հյուրանոցային ծառայությունների մատուցում) իրականացնող անհատ ձեռնարկատերերը:

2016 թվականի առաջին եռամսյակում ՀՀ պետական բյուջե են մուտքագրվել շուրջ 7.1 մլրդ դրամ *պետական տուրքեր`* կազմելով առաջին եռամսյակի ծրագրի 112.5%-ը: Ծրագրի գերազանցումը հիմնականում պայմանավորված է ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձվող տուրքերի գծով, որոնք կազմել են 1.1 մլրդ դրամ` 4.2 անգամ կամ 847.2 մլն դրամով գերազանցելով կանխատեսված ցուցանիշը: Բացի այդ, ծրագրի գերազանցում է արձանագրվել նաև գյուտերի, օգտակար մոդելների, արդյունաբերական նմուշների, ապ­րան­քային և սպասարկման նշանների, ապրանքների ծագման տե­ղա­նուն­ների, ֆիր­մա­յին անվանումնե­րի, ինտեգրալ միկ­րո­սխե­­­մաների տո­պո­լո­գիա­նե­րի իրավական պահպանության հետ կապված գործողությունների, օրենքով սահմանված այլ ծառայությունների և գործողությունների, ինչպես նաև Հայաստանի Հանրապետության քաղաքացիություն ստանալու և Հայաստանի Հանրապետության քաղաքացիության փոփոխման համար գանձվող տուրքերի գծով, որոնք կազմել են համապատասխանաբար 169.5 մլն դրամ, 2.2 մլրդ դրամ և 13.4 մլն դրամ` 2.1 անգամ, 3.4%-ով և 30.2%-ով գերազանցելով կանխատեսված ցուցանիշները: 2016 թվականի առաջին եռամսյակում կանխատեսված ցուցանիշը զիջել են պետական գրանցման (13.9%‑ով` կազմելով շուրջ 734.4 մլն դրամ), լիցենզավորման ենթակա գործունեություն իրականացնելու նպատակով լիցենզիաներ տալու (4.6%‑ով` կազմելով 2.1 մլրդ դրամ), դատարան տրվող հայցադիմումների, դիմումների ու գանգատների, դատարանների վճիռների և որոշումների դեմ տրվող վճռաբեկ բողոքների, ինչպես նաև դատարանի կողմից տրվող փաստաթղթերի պատճեններ (կրկնօրինակներ) տալու (0.4%‑ով` կազմելով 402.4 մլն դրամ) և մշակութային արժեքների արտահանման կամ ժամանակավոր արտահանման իրավունքի վկայագիր տալու (20%‑ով` կազմելով 120 հազար դրամ) համար գանձվող տուրքերը: Նշենք, որ հյուպատոսական ծառայությունների կամ գործողությունների համար գանձվող տուրքերն ապահովել են գրեթե 100% կատարողական` կազմելով շուրջ 399.9 մլն դրամ: 2015 թվականի առաջին եռամսյակի համեմատ պետական տուրքերից ստացված մուտքերն աճել են 1.8%‑ով կամ 127 մլն դրամով, ինչը հիմնականում պայմանավորված է գյուտերի, օգտակար մոդելների, արդյունաբերական նմուշների, ապ­րան­քային և սպասարկման նշանների, ապրանքների ծագման տե­ղա­նուն­ների, ֆիր­մա­յին անվանումնե­րի, ինտեգրալ միկ­րո­սխե­­­մաների տո­պո­լո­գիա­նե­րի իրավական պահպանության հետ կապված գործողությունների և հյուպատոսական ծառայությունների կամ գործողությունների համար գանձված տուրքերի համապատասխանաբար 91.3% և 17% աճով:

2015 թվականի հունիսի 23-ին ՀՀ Ազգային Ժողովի կող­­­մից ընդունված` «Պետական տուրքի մասին» Հայաստանի Հանրապետության օրենքում լրացում և փոփոխություն կատարելու մասին» Հայաստանի Հանրապետության ՀՕ-112-Ն օրենքով (ուժի մեջ է մտել 2016 թվականի հունվարի 22‑ից) խմելու ջրա­­­­մատակարարման կամ ջրահեռացման (կեղտաջրերի մաքրման) ծառայությունների մատուց­­­­­­­­ման համար սահ­ման­վել է տարեկան պետական տուրք բազային տուրքի 100-ապատիկի չափով: Միաժամանակ, նշյալ օրենքով ուժը կորցրած է ճանաչվել Պետական տուրքի մասին ՀՀ օրենքի 19.4-րդ հոդվածի 8-րդ կետը, որով ջրային համակարգի օգտագործման թույլտվության տրա­մադրման համար սահմանված էր պետական տուրք ֆիզիկական անձանց համար բազա­յին տուրքի չափով, իսկ իրավաբանական անձանց համար` բազային տուրքի 10‑ապատիկի չափով:

2015 թվականի դեկտեմբերի 16-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում լրացում կատարելու մասին» ՀՕ-192-Ն ՀՀ օրենքով (ուժի մեջ է մտել 2016 թվականի հուն­վարի 9-ից) սահմանվել է, որ ՀՀ պետական ռեգիստրում պահվող և ինտերնետային կայքում տեղադրված ամբողջական տեղե­կությունների տրամադրման համար պետական տուրքի վճարումից ազատվում են նաև Հայաստանի Հանրապետության դատախազական մարմինները:

2015 թվականի դեկտեմբերի 18-ին ՀՀ Ազգային Ժողովի կող­­­մից ընդունված` «Պետա­կան տուրքի մասին» Հայաստանի Հանրապետության օրենքում լրացումներ կատա­րելու մասին» ՀՕ‑204‑Ն ՀՀ օրենքով (ուժի մեջ է մտել 2016 թվականի հուն­վարի 1-ից)`

1. վերացվել է անալոգային հեռարձակումների թույտվության տրամադրման համար սահմանված պետական տուրքը,
2. մասնավոր մուլտիպլեքսորի գործունեության համար սահմանվել է տարեկան պետա­կան տուրք բազային տուրքի 100000-ապատիկի չափով:

2015 թվականի դեկտեմբերի 21-ին ՀՀ Ազգային Ժողովի կող­­­մից ընդունված` «Պետական տուրքի մասին» Հայաստանի Հանրապետության օրենքում լրացում կատա­րելու մասին»ՀՕ-10-Ն ՀՀ օրենքով (ուժի մեջ է մտել 2016 թվականի հունվարի 23-ից) չմաս­նատ­վող բեռ փոխադրող ծանրաքաշ տրանսպորտային միջոցին օրենքով սահմանված դեպ­քե­րում ՀՀ ընդհանուր օգտագործման ավտոմոբիլային ճանապարհներով մեկանգամյա փոխա­դրման իրա­կանացման հատուկ թույլտվություն տալու համար սահ­ման­վել է պետական տուրք՝ բազա­յին տուրքի տասնապատիկի չափով:

2016 թվականի փետրվարի 19-ին ՀՀ Ազգային Ժողովի կող­­­մից ընդունված` «Պետական տուրքի մասին» Հայաստանի Հանրապետության օրենքում փոփոխություն և լրացում կա­տա­րելու մասին» Հայաստանի Հանրապետության ՀՕ-30-Ն օրենքով (ուժի մեջ է մտել 2016 թվականի մարտի 20-ից) խաղողի օղի­­ների և խաղողի օղու թորվածքների արտադրության իրականացման իրավունք ձեռք բերելու համար սահմանվել է պետական տուրք տարեկան բազային տուրքի 50-ապատիկի չափով` նախկինում գործող տարեկան բազային տուրքի 15000-ապատիկի փոխարեն:

# Պաշտոնական դրամաշնորհներ

2016 թվականի առաջին եռամսյակում արտաքին աղբյուրներից ստացվել են ավելի քան 8.6 մլրդ դրամ պաշտոնական դրամաշնորհներ` 94.1%-ով գերազանցելով ծրագիրը: Մասնավորապես՝ նպատակային ծրագրերի շրջանակներում հաշվետու ժամանակահատվածում ստացվել է 6.7 մլրդ դրամ՝ կազմելով ծրագրային ցուցանիշի 157.5%‑ը: Նշված գումարից 259.7 մլն դրամը ստացվել է ՀՀ պետական մարմինների արտաբյուջետային ծրագրերի շրջանակներում, որը կազմել է կանխատեսված ցուցանիշի 56.4%-ը: Մյուս նպատակային ծրագրերի շրջանակներում ստացվել է կանխատեսված միջոցների 169.8%‑ը` 6.4 մլրդ դրամ: Նշված ցուցանիշը հիմնականում պայմանավորված է նրանով, որ 13 նպատակային ծրագրերի շրջանակներում ստացված դրամաշնորհները գերազանցել են եռամսյակային ծրագիրը՝ նախատեսված 891.8 մլն դրամի դիմաց ստացվել է 5.6 մլրդ դրամ, որից շուրջ 3.5 մլրդ դրամը ստացվել է բյուջեով չնախատեսված ծրագրերի շրջանակներում: Միևնույն ժամանակ, 16 նպատակային ծրագրերի շրջանակներում նախատեսված դրամաշնորհները՝ 2.2 մլրդ դրամի չափով, չեն ստացվել: Ստացված 6.4 մլրդ դրամից 3.3 մլրդ դրամը տրամադրվել է Եվրոպական միության հարևանության ներդրումային ծրագրի աջակցությամբ իրականացվող ծրագրերի շրջանակներում՝ նախատեսված 277.4 մլն դրամի դիմաց: 1.3 մլրդ դրամ է ստացվել Գլոբալ հիմնադրամի աջակցությամբ իրականացվող ծրագրերի շրջանակներում՝ կազմելով նախատեսվածի 236.9%-ը, 939.9 մլն դրամ (նախատեսվածի 178.4%-ը)՝ Համաշխարհային բանկի, 518.7 մլն դրամ (նախատեսվածի 35.4%‑ը)` Ռուսաստանի Դաշնության, 256.7 մլն դրամ (նախատեսվածի 49%-ը)` Գերմանիայի զարգացման վարկերի բանկի, 97 մլն դրամ (նախատեսվածի 188%-ը)՝ Գյուղատնտեսության զարգացման միջազգային հիմնադրամի, 25 մլն դրամ (նախատեսվածի 88.6%-ը)` ԱՄՆ կառավարության, 27.2 մլն դրամ (նախատեսվածի 21.6%-ը)՝ Վերակառուցման և զարգացման եվրոպական բանկի, 17 մլն դրամը (նախատեսվածի 35.9%-ը)՝ ԱՄՆ հիվանդությունների կանխարգելման և վերահսկման կենտրոնի աջակցությամբ իրականացվող ծրագրերի շրջանակներում: Հաշվետու ժամանակահատվածում չեն ստացվել Եվրոպական միության, Դանիական Թագավորության և Նիդերլանդների կառավարության կողմից նախատեսված դրամաշնորհները՝ 117.1 մլն դրամ ընդհանուր գումարով:

Շուրջ 2.0 մլրդ դրամ է ստացվել Եվրոպական հարևանության շրջանակներում ՀՀ-ԵՄ գործողությունների ծրագրով նախատեսված՝ «Մասնագիտական կրթության և ուսուցման (ՄԿՈՒ) բարեփոխման շարունակություն և զբաղվածության հայեցակարգի մշակում» 2009 թվականի ֆինանսավորման համաձայնագրի 4-րդ հատկացման գծով, որը նախատեսված է եղել ՀՀ 2015 թվականի պետական բյուջեով, սակայն 2015 թվականին չի ստացվել:

Նախորդ տարվա նույն ժամանակահատվածի համեմատ ՀՀ պետական բյուջե մուտքագրված պաշտոնական դրամաշնորհներն աճել են 3.2 անգամ կամ 5.9 մլրդ դրամով:

# Այլ եկամուտներ

ՀՀ պետական բյուջեի այլ եկամուտները 2016 թվականի առաջին եռամսյակում կազմել են շուրջ 10.8 մլրդ դրամ և 98%-ով ապահովել եռամսյակային ծրագիրը: Նշված գումարից շուրջ 5.1 մլրդ դրամը կազմել են ՀՀ պետական հիմնարկների արտաբյուջետային եկամուտները` ապահովելով 90% կատարողական: Այլ եկամուտների ծրագրից շեղումը հիմնականում պայմանավորված է պետության կողմից տրամադրված վարկերի օգտագործման տոկոսավճարների և ապրանքների մատակարարումից ու ծառայությունների մատուցումից ստացված եկամուտների համեմատաբար ցածր մակարդակով, որոնք կազմել են համապատասխանաբար 1.4 մլրդ դրամ և 3.7 մլրդ դրամ կամ նախատեսվածի 60.4%-ը և 79.3%-ը: 2015 թվականի առաջին եռամսյակի համեմատ այլ եկամուտները նվազել են 25.5%-ով կամ շուրջ 3.7 մլրդ դրամով` հիմնականում պայմանավորված ռեզիդենտներին տրամադրված վարկերի օգտագործման դիմաց ստացված տոկոսավճարների նվազմամբ:

Պետական սեփականություն հանդիսացող գույքի վարձակալությունից եկամուտները հաշվետու ժամանակահատվածում կազմել են 72.9 մլն դրամ` 60.9%-ով գերազանցելով ծրագիրը: 2015 թվականի առաջին եռամսյակի համեմատ նշված եկամուտներն աճել են 1.3%-ով:

1.9 մլրդ դրամ կամ նախատեսվածից 52.9%-ով ավել մուտքեր են ստացվել բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից: Նախորդ տարվա նույն ժամանակահատվածի համեմատ նշված մուտքերն աճել են 72.8%-ով կամ 817.7 մլն դրամով: Ծրագրվածից ավել եկամուտների ստացումը, ինչպես նաև նախորդ տարվա նույն ժամանակահատվածի համեմատ մուտքերի աճը պայմանավորված է նրանով, որ 2016 թվականի ՀՀ պետական բյուջեի առաջին եռամսյակի կատարման ընթացքում պետական բյուջեի ծախսերի խնայողություն է արձանագրվել ՀՀ կառավարության կողմից հաստատված եռամսյակային համամասնություններով նախատեսված ծրագրերի նկատմամբ, մինչդեռ կանխատեսման ժամանակ ենթադրվել է, որ պետական բյուջեի ցուցանիշներն ամբողջությամբ կկատարվեն: Միաժամանակ, դեկտեմբեր ամսին ստացված բյուջետային աջակցության վարկի միջոցների զգալի մասը ավանդադրվել է, որի մի մասը մարվել է 2016 թվականին՝ ապահովելով լրացուցիչ տոկոսային եկամուտ:

Շուրջ 19.8 մլն դրամ է մուտքագրվել իրավաբանական անձանց կապիտալում կատարված ներդրումներից ստացվող շահաբաժինների գծով` շուրջ 4 անգամ գերազանցելով առաջին եռամսյակում կանխատեսված մուտքերը: Նշված եկամուտները զգալիորեն` 194.3%-ով գերազանցել են նաև նախորդ տարվա նույն ժամանակահատվածի ցուցանիշը:

Հաշվետու ժամանակահատվածում 1.45 մլրդ դրամ է ստացվել պետության կողմից տված վարկերի օգտագործման դիմաց ստացվող տոկոսների գծով, որոնք առաջին եռամսյակի ծրագրային ցուցանիշն ապահովել են 61.4%-ով և 74.9%-ով զիջել նախորդ տարվա նույն ժամանակահատվածի ցուցանիշը: Մասնավորապես` ռեզիդենտներին տրամադրված վարկերի օգտագործման տոկոսավճարները կազմել են 1.39 մլրդ դրամ կամ ծրագրի 60.4%-ը: Ոչ ռեզիդենտներին տրամադրված վարկերի օգտագործման տոկոսավճարները ստացվել են նախատեսված ծավալով` կազմելով 55.3 մլն դրամ:

2.6 մլրդ դրամ պետական բյուջե է մուտքագրվել իրավախախտումների համար գործադիր և դատական մարմինների կողմից կիրառվող պատժամիջոցների գծով` 6.6%-ով գերազանցելով ծրագրված և 4%-ով զիջելով նախորդ տարվա նույն ժամանակահատվածի ցուցանիշը:

Ապրանքների մատակարարումից և ծառայությունների մատուցումից մուտքերը կազմել են 3.7 մլրդ դրամ` 79.3%‑ով կամ 962 մլն դրամով զիջելով առաջին եռամսյակի ծրագրային ցուցանիշը: 2015 թվականի առաջին եռամսյակի համեմատ նշված եկամուտները նվազել են 4.8%-ով կամ 185.6 մլն դրամով:

Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներից մուտքերը կազմել են ավելի քան 997.4 մլն դրամ` 4.5 անգամ գերազանցելով 2016 թվականի առաջին եռամսյակի համար նախատեսված ցուցանիշը և 13%-ով՝ նախորդ տարվա նույն ժամանակահատվածի ցուցանիշը:

Ոչ պաշտոնական դրամաշնորհների գծով 2016 թվականի պետական բյուջեում մուտքեր չեն նախատեսվել, սակայն փաստացի ստացվել է 400.0 հազար դրամ:

***ՀՀ ՊԵՏԱԿԱՆ ԲՅՈՒՋԵԻ ԾԱԽՍԵՐԸ***

ՀՀ կառավարության ծրագրով 2016 թվականի առաջին եռամսյակում նախատեսվել էր 304.1 մլրդ դրամ ծախսերի կատարում: Հաշվի առնելով «Հայաստանի Հանրապետության 2016 թվականի պետական բյուջեի մասին» ՀՀ օրենքի 9-րդ հոդվածի 10‑րդ կետի և 11-րդ հոդվածի 3-րդ կետի պահանջները, որոնց համաձայն ՀՀ պետական բյուջեի ծրագրային և փաստացի ցուցանիշներում ներառվել են նաև ՀՀ պետական մարմինների արտաբյուջետային միջոցները և ՀՀ պետական բյուջեից առանց սահմանափակման իրականացվող ծախսերը, ինչպես նաև կիրառելով պետական բյուջեում փոփոխություններ կատարելու վերաբերյալ օրենքով կառավարությանը վերապահված լիազորությունները` ՀՀ պետական բյուջեի ծախսերի առաջին եռամսյակի ծրագիրը ճշտվել է` կազմելով 321.2 մլրդ դրամ, որի դիմաց փաստացի ծախսերը կազմել են 283.6 մլրդ դրամ: Պետական բյուջեի ծախսերի եռամսյակային ծրագիրը կատարվել է 88.3%-ով, ընդ որում, շեղումների ընդհանուր գումարի 56.6%-ը բաժին է ընկել ընթացիկ ծախսերին: Հարկ է նշել, որ չնայած բյուջետային ծախսերի համեմատաբար ցածր կատարողականին` ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնած պարտավորությունների ամբողջական և ժամանակին կատարումը: Նախորդ տարվա նույն ժամանակահատվածի համեմատ պետական բյուջեի ծախսերն աճել են 5.7%-ով կամ 15.3 մլրդ դրամով` հիմնականում պայմանավորված տոկոսավճարների, սոցիալական նպաստների և կենսաթոշակների, սուբսիդիաների և շենքերի ու շինությունների գծով ծախսերի աճով:

Հաշվետու ժամանակահատվածում ընթացիկ ծախսերը կազմել են 275.7 մլրդ դրամ, որոնց եռամսյակային ծրագիրը կատարվել է 92.8%-ով: Նախորդ տարվա առաջին եռամսյակի համեմատ նշված ծախսերն աճել են 6.6%-ով կամ 17.1 մլրդ դրամով:

Ընթացիկ ծախսերից 27.2 մլրդ դրամն ուղղվել է պետական հիմնարկների աշխատողների աշխատավարձերի վճարմանը` կազմելով ծրագրի 92.5%-ը և 5.2%-ով գերազանցելով նախորդ տարվա առաջին եռամսյակի ցուցանիշը:

Ծառայությունների և ապրանքների ձեռք բերման նպատակով պետական բյուջեից օգտագործվել է շուրջ 30.1 մլրդ դրամ, որը կազմում է եռամսյակային ծրագրի 82.7%-ը: Նշված ծախսերը 32.7%-ով զիջել են նախորդ տարվա համապատասխան ցուցանիշը` հիմնականում պայմանավորված նախադպրոցական և հանրակրթական հաստատությունների ֆինանսավորման սկզբունքի փոփոխությամբ. եթե նախորդ տարի այն դիտարկվում էր որպես պայմանագրային ծառայությունների ձեռքբերում, ապա 2016 թվականից՝ որպես նշված կազմակերպությունների սուբսիդավորում:

Հաշվետու ժամանակահատվածում շուրջ 28.1 մլրդ դրամ ուղղվել է կառավարության պարտքի սպասարկմանը` կազմելով եռամսյակային ծրագրի 97%-ը: Մասնավորապես` 7.9 մլրդ դրամ (97.1%) տրամադրվել է ներքին պարտքի և 20.2 մլրդ դրամ (96.9%)՝ արտաքին պարտքի սպասարկմանը: Ներքին տոկոսավճարի փաստացի ցուցանիշի տնտեսումը պայմանավորված է նախատեսված 4.5 մլրդ դրամի դիմաց 3.5 մլրդ դրամ ծավալով և արժեկտրոնի նկատմամբ բարձր եկամտաբերությամբ հետգնումների իրականացմամբ: Արտաքին պարտքի սպասարկման ծախսերի տնտեսումն արձանագրվել է միջազգային կազմակերպություններից, օտարերկրյա պետություններից և առևտրային բանկերից ստացված վարկերի սպասարկման ծախսերում՝ պայմանավորված 6-ամսյա ԱՄՆ դոլարի LIBOR, 6-ամսյա EURIBOR կանխատեսումային և հաշվետու ժամանակաշրջանի ընթացքում փաստացի ձևավորված դրույքաչափերի տարբերությամբ, ինչպես նաև արտաքին վարկերի գծով ստացումների թերակատարմամբ: Պարտքի սպասարկման ծախսերը նախորդ տարվա նույն ցուցանիշի համեմատ աճել են 39.2%-ով, կամ 7.9 մլրդ դրամով: Մասնավորապես` ներքին պարտքի սպասարկման ծախսերն աճել են 5%-ով կամ 375.6 դրամով, ինչը պայմանավորված է ներքին պարտքի շրջանառության ծավալի ավելացմամբ: Արտաքին պարտքի սպասարկման ծախսերում արձանագրվել է 59.5%-ով կամ 7.5 մլրդ դրամով աճ, որը հիմնականում պայմանավորված է թողարկված արտարժութային պետական պարտատոմսերի ծավալի աճով: Արտաքին պարտքի սպասարկման ծախսերի աճի վրա ազդել են նաև հետևյալ գործոնները՝ կառավարության արտաքին վարկերի արժութային զամբյուղում ներառված արժույթների՝ ՀՀ դրամի նկատմամբ փոխարկումների աճը, կառավարության արտաքին վարկերի գծով պարտքի ծավալի աճը և 6-ամսյա ԱՄՆ դոլարի Libor-ի դրույքաչափի աճը:

2016 թվականի առաջին եռամսյակում ՀՀ պետական բյուջեից տրամադրվել են շուրջ 25.1 մլրդ դրամ սուբսիդիաներ` կազմելով եռամսյակային ծրագրի 96%-ը: Նշված գումարից ավելի քան 22.6 մլրդ դրամը տրամադրվել է պետական կազմակերպություններին, 2.4 մլրդ դրամը` ոչ պետական կազմակերպություններին: Նախորդ տարվա նույն ժամանակահատվածի համեմատ սուբսիդիաների գծով ծախսերն աճել են 3.7 անգամ կամ 18.3 մլրդ դրամով՝ հիմնականում պայմանավորված կրթության ոլորտի ֆինանսավորման սկզբունքի վերոհիշյալ փոփոխությամբ, ինչպես նաև գյուղատնտեսության և ջրամատակարարման ոլորտների կազմակերպություններին տրամադրված սուբսիդիաների աճով:

Հաշվետու ժամանակահատվածում պետական բյուջեի ընթացիկ ծախսերի 12.4%-ը կամ 34.2 մլրդ դրամ տրամադրվել է դրամաշնորհներին` ապահովելով 92.2% կատարողական: Նշված գումարից 33.7 մլրդ դրամը տրամադրվել է պետական հատվածի այլ մակարդակներին, որից շուրջ 11.8 մլրդ դրամը` համայնքների բյուջեներին համահարթեցման սկզբունքով տրվող դոտացիաների ֆինանսավորմանը, որը կատարվել է 100%-ով: 540.2 մլն դրամ է տրամադրվել միջազգային կազմակերպություններին ՀՀ անդամակցության համար` կազմելով ծրագրի 79.1%-ը: 2015 թվականի առաջին եռամսյակի համեմատ պետական բյուջեից տրամադրված դրամաշնորհներն աճել են 0.6%‑ով` հիմնականում պայմանավորված համայնքների բյուջեներին համահարթեցման սկզբունքով տրվող դոտացիաների և միջազգային կազմակերպություններին անդամակցության վճարների աճով:

Հաշվետու ժամանակահատվածում ՀՀ պետական բյուջեի ընթացիկ ծախսերի 33.9%-ը` 93.4 մլրդ դրամ, ուղղվել է սոցիալական նպաստներին և կենսաթոշակներին` ապահովելով ներկայացված բոլոր պարտավորությունների կատարումը և արձանագրելով եռամսյակային ծրագրի 95.7% կատարողական: Մասնավորապես` 28.2 մլրդ դրամ տրամադրվել է նպաստներին, 65.2 մլրդ դրամ` կենսաթոշակներին, որոնք կազմել են ծրագրի համապատասխանաբար 88.5%-ը և 99.2%-ը: Նախորդ տարվա նույն ժամանակահատվածի համեմատ նպաստների և կենսաթոշակների ծախսերն աճել են համապատասխանաբար 8.2%-ով (2.1 մլրդ դրամով) և 2.3%-ով (1.4 մլրդ դրամով):

2016 թվականի առաջին եռամսյակում 37.7 մլրդ դրամ է տրամադրվել այլ ծախսերին` կազմելով եռամսյակային ծրագրի 90.9%-ը: 2015 թվականի նույն ժամանակահատվածի համեմատ այլ ծախսերն աճել են 1.2%-ով:

ՀՀ պետական բյուջեի ոչ ֆինանսական ակտիվների հետ գործառնությունները հաշվետու ժամանակահատվածում կազմել են 7.9 մլրդ դրամ կամ ծրագրի 32.5%-ը: Մասնավորապես` 10.9 մլրդ դրամ տրամադրվել է ոչ ֆինանսական ակտիվների գծով ծախսերին` կազմելով առաջին եռամսյակի ծրագրի 41.2%-ը: Ոչ ֆինանսական ակտիվների գծով ծախսերի շեղումը ծրագրից արձանագրվել է հիմնականում արտաքին աջակցությամբ իրականացվող ծրագրերում, որոնց շրջանակներում կատարվել է կապիտալ ծախսերի 80.8%-ը` կազմելով 8.8 մլրդ դրամ կամ ծրագրված ծախսերի 40.3%‑ը: Ոչ ֆինանսկան ակտիվների գծով ծախսերը 12.1%-ով գերազանցել են 2015 թվականի առաջին եռամսյակի ցուցանիշը՝ հիմնականում պայմանավորված շենքերի և շինությունների շինարարության և կապիտալ վերանորոգման ծախսերի աճով: Ոչ ֆինանսական ակտիվների օտարումից մուտքերը հաշվետու եռամսյակում կազմել են 3 մլրդ դրամ` կանխատեսված 2.2 մլրդ դրամի և նախորդ տարվա նույն ժամանակահատվածում մուտքագրված 50.3 մլն դրամի դիմաց:

**Գործառական դասակարգում**

2016 թվականի առաջին եռամսյակում *ընդհանուր բնույթի հանրային ծառայությունների* գծով ՀՀ պետական բյուջեի ծախսերը կազմել են 67.7 մլրդ դրամ` 88%‑ով ապահովելով եռամսյակային ծրագրի կատարումը: Շեղումը հիմնականում պայմանավորված է «Ֆինանսական և հարկաբյուջետային հարաբերություններ», «Օրենսդիր և գործադիր մարմիններ, պետական կառավարում», «Ընդհանուր բնույթի հանրային ծառայություններ (այլ դասերին չպատկանող)» և «Պետական պարտքի գծով գործառնություններ» դասերում ընդգրկված ծրագրերի կատարողականով: 2015 թվականի առաջին եռամսյակի համեմատ ընդհանուր բնույթի հանրային ծառայությունների ծախսերն աճել են 25.3%-ով՝ հիմնականում պայմանավորված պետական պարտքի գծով գործառնությունների ու ֆինանսական և հարկաբյուջետային հարաբերությունների դասերի ծախսերի աճով:

*Օրենսդիր և գործադիր մարմինների, պետական կառավարման* դասի ծախսերն առաջին եռամսյակում կազմել են 4.0 մլրդ դրամ՝ ապահովելով ծրագրի 76.1%-ը: Շեղումը հիմնականում առաջացել է գործադիր իշխանության, պետական կառավարման հանրապետական և տարածքային կառավարման մարմինների պահպանման և վարչական օբյեկտների հիմնանորոգման ծախսերում, որոնք կազմել են համապատասխանաբար 1.8 մլրդ դրամ և 200.5 մլն դրամ կամ ծրագրով նախատեսված ծախսերի 80.6%-ը և 24%-ը: Նախորդ տարվա նույն ժամանակահատվածի համեմատ օրենսդիր և գործադիր մարմինների ու պետական կառավարման ծախսերն աճել են 7.7%-ով` հիմնականում պայմանավորված վարչական օբյեկտների հիմնանորոգման, գործադիր իշխանության, պետական կառավարման հանրապետական և տարածքային կառավարման մարմինների պահպանման (նախարարությունների աշխատակազմերի մասով) և ՀՀ Ազգային ժողովի աշխատակազմի ու պատգամավորների պահպանման ծախսերի աճով:

*Ֆինանսական և հարկաբյուջետային հարաբերությունների* դասի ծրագրերին հաշվետու ժամանակահատվածում տրամադրվել է շուրջ 14.9 մլրդ դրամ, որը կազմում է նախատեսված ցուցանիշի 75.9%-ը: Ծախսերի շեղումը ծրագրից հիմնականում պայմանավորված է արտաքին աջակցությամբ իրականացվող ծրագրերի կատարողականով: Մասնավորապես՝ ՌԴ կառավարության աջակցությամբ իրականացվող ԵՏՄ-ին անդամակցության շրջանակներում ՀՀ-ին տեխնիկական և ֆինանսական աջակցություն ցուցաբերելու դրամաշնորհային ծրագրի գծով նախատեսված միջոցներն օգտագործվել են 10.2%-ով՝ կազմելով 198.5 մլն դրամ, Եվրոպական միության աջակցությամբ իրականացվող ՀՀ պետական սահմանի «Բագրատաշեն», «Բավրա» և «Գոգավան» անցման կետերի արդիականացման դրամաշնորհային ծրագրի ու Հայաստանի Հանրապետության կառավարության և Չինաստանի արտահանման-ներմուծման բանկի աջակցությամբ իրականացվող ՀՀ մաքսային զննման տեխնոլոգիաների ու սարքավորումների արդիականացման վարկային ծրագրի շրջանակներում նախատեսված միջոցներն օգտագործվել են համապատասխանաբար 60.4%-ով և 28.3%-ով՝ կազմելով 1.5 մլրդ դրամ և 324 մլն դրամ: Ֆինանսական և հարկաբյուջետային հարաբերությունների դասում հատկացումների զգալի մասը` 9.1 մլրդ դրամ, ուղղվել է արտահանողներին ավելացված արժեքի հարկի գծով առաջացած գերավճարների վերադարձին, որն օգտագործվել է 98.4%-ով: Նախորդ տարվա նույն ժամանակահատվածի համեմատ ֆինանսական և հարկաբյուջետային հարաբերությունների դասի ծախսերն աճել են 24.7%-ով` հիմնականում պայմանավորված արտաքին աղբյուրներից ֆինանսավորվող վարկային և դրամաշնորհային ծրագրերի շրջանակներում կատարված ծախսերով:

 Հաշվետու ժամանակահատվածում 3.3 մլրդ դրամ է տրամադրվել *արտաքին հարաբերությունների* դասի ծրագրերին, որը կազմել է նախատեսված հատկացումների 93.1%-ը: Շեղումը հիմնականում պայմանավորված է արտասահմանյան պաշտոնական գործուղումների, արտասահմանյան պատվիրակությունների ընդունելությունների, ինչպես նաև Հայաստանի Հանրապետությանը սուվերեն վարկանիշ շնորհելու կապակցությամբ կազմակերպությունների կողմից մատուցված ծառայությունների դիմաց վճարման ծախսերի կատարողականով, որոնք կազմել են համապատասխանաբար 52.6 մլն դրամ (42.1%), 8.3 մլն դրամ (11.9%) և 44.4 մլն դրամ (47%): Տվյալ դասի ծախսերի զգալի մասը՝ 2.4 մլրդ դրամ, ուղղվել է ՀՀ դեսպանությունների և ներկայացուցչությունների պահպանմանը: Նշված ծախսերը կատարվել են 99.9%-ով: Նախորդ տարվա նույն ժամանակահատվածի համեմատ արտաքին հարաբերությունների դասի ծախսերն աճել են 15.8%-ով՝ հիմնականում պայմանավորված ՀՀ դեսպանությունների ու ներկայացուցչությունների պահպանման և միջազգային կազմակերպություններին Հայաստանի Հանրապետության անդամակցության վճարների գծով ծախսերի աճով:

*Ընդհանուր բնույթի ծառայությունների* խմբի ծախսերը հաշվետու ժամանակահատվածում կազմել են 1.4 մլրդ դրամ կամ նախատեսվածի 85.8%-ը:

*Աշխատակազմի (կադրերի) գծով ընդհանուր բնույթի ծառայությունների* դասին 2016 թվականի առաջին եռամսյակում տրամադրվել է 143.2 մլն դրամ, որը կազմել է ծրագրային հատկացումների 98.2%-ը: Նշված գումարից 55.8 մլն դրամն ուղղվել է տվյալ դասում ընդգրկված՝ գործադիր իշխանության, պետական կառավարման հանրապետական և տարածքային կառավարման մարմինների պահպանմանը, որը կատարվել է 95.6%-ով, 23.1 մլն դրամը՝ քաղաքացիական ծառայության կադրերի ռեզերվում գտնվող քաղաքացիական ծառայողների վարձատրությանը, որը կազմել է նախատեսված ցուցանիշի 99.5%-ը, 64.3 մլն դրամը՝ քաղաքացիակական կացության ակտերի գրանցման ծառայության գործունեության կազմակերպման բնագավառում պետության կողմից համայնքի ղեկավարին պատվիրակված լիազորությունների իրականացման ֆինանսավորմանը, որը կատարվել է նախատեսված ծավալով: Նախորդ տարվա նույն ժամանակահատվածի համեմատ աշխատակազմի (կադրերի) գծով ընդհանուր բնույթի ծառայությունների դասի ծախսերն աճել են ավելի քան 2 անգամ` հիմնականում պայմանավորված նրանով, որ 2015 թվականի առաջին եռամսյակում քաղաքացիակական կացության ակտերի գրանցման ծառայության գործունեության կազմակերպման բնագավառում պետության կողմից համայնքի ղեկավարին պատվիրակված լիազորությունների իրականացման ֆինանսավորման համար նախատեսված միջոցները չէին օգտագործվել:

2016 թվականի առաջին եռամսյակում *ծրագրման և վիճակագրական ընդհանուր ծառայությունների* դասին տրամադրվել է 995.5 մլն դրամ, որը կազմել է ծրագրային հատկացումների 83%-ը: Ցածր կատարողականը հիմնականում պայմանավորված է «2015 թվականի Հայաստանի ժողովրդագրության և առողջության հարցերի հետազոտություն» ծրագրի ծախսերի կատարողականով, որը կազմել է 41.1% կամ 96.6 մլն դրամ: Հաշվետու ժամանակահատվածում 25.5 մլն դրամ ծախս էր նախատեսվել Գյումրու և Վանաձորի տեխնոլոգիական կենտրոնների գործունեության իրականացման ծրագրի շրջանակներում, որը չի կատարվել, իսկ տեղեկատվական տեխնոլոգիաների ոլորտի խթանման ծառայությունների ծրագրի ծախսերը կատարվել են 2.2%-ով (219 հազ. դրամ): Տվյալ դասում ընդգրկված՝ գործադիր իշխանության, պետական կառավարման հանրապետական և տարածքային կառավարման մարմինների պահպանման ու պետական վիճակագրական տեղեկատվության հավաքագրման համար նախատեսված միջոցներն օգտագործվել են համապատասխանաբար 91.7%-ով և 93.1%-ով՝ կազմելով 205.3 մլն դրամ և 116.2 մլն դրամ: Նախորդ տարվա նույն ժամանակահատվածի համեմատ ծրագրման և վիճակագրական ընդհանուր ծառայությունների դասի ծախսերն աճել են 3.3 անգամ` հիմանականում պայմանավորված «ՀՀ պետական մարմիններին լիցենզիոն ծրագրային փաթեթներով ապահովում» և «2015 թվականի Հայաստանի ժողովրդագրության և առողջության հարցերի հետազոտություն» ծրագրերի շրջանակներում միջոցների հատկացմամբ՝ համապատասխանաբար 577.2 մլն դրամ և 96.6 մլն դրամ, որոնք 2015 թվականին նախատեսված չեն եղել:

*Ընդհանուր բնույթի այլ ծառայությունների* դասին տրամադրվել է 221.6 մլն դրամ, որը կազմել է հաշվետու ժամանակահատվածի ծրագրային հատկացումների 92.3%-ը: Շեղումը հիմնականում պայմանավորված է տվյալ դասում ընդգրկված գործադիր իշխանության, պետական կառավարման հանրապետական և տարածքային կառավարման մարմինների պահպանման ծախսերի կատարողականով, որը կազմել է 86.3% կամ 112 մլն դրամ: Նախորդ տարվա նույն ժամանակահատվածի համեմատ ընդհանուր բնույթի այլ ծառայությունների ծախսերն աճել են 2.3%‑ով՝ հիմնականում պայմանավորված գործադիր իշխանության, պետական կառավարման հանրապետական և տարածքային կառավարման մարմինների պահպանման ու «Սպասարկում» ՊՈԱԿ-ին պետական աջակցության (հատկացված 77.5 մլն դրամն ամբողջությամբ օգտագործվել է) ծախսերի համապատասխանաբար 2.6% և 2.7% աճով:

2016 թվականի առաջին եռամսյակում ՀՀ պետական բյուջեից շուրջ 1.8 մլրդ դրամ է տրամադրվել *ընդհանուր բնույթի հետազոտական աշխատանքներին`* կազմելով ծրագրային հատկացումների 82.7%-ը: Շեղումը հիմնականում պայմանավորված է գիտական և գիտատեխնիկական գործունեության ենթակառուցվածքների պահպանման ու զարգացման ծախսերի կատարողականով, որոնք կազմել են 1.3 մլրդ դրամ կամ նախատեսվածի 82.8%-ը: Գիտաշխատողներին գիտական աստիճանների համար տրվող հավելավճարների և «Ա. Ալիխանյանի անվան ազգային գիտական լաբորատորիա» հիմնադրամի գիտական և գիտատեխնիկական գործունեության ենթակառուցվածքի պահպանման, զարգացման ու գիտական ներուժի արդիականացման ծրագրերի շրջանակներում նախատեսված միջոցները նույնպես ամբողջությամբ չեն օգտագործվել և կազմել են համապատասխանաբար 139.9 մլն դրամ (74.3%) և 108.9 մլն դրամ (72.6%): 2015 թվականի առաջին եռամսյակի համեմատ ընդհանուր բնույթի հետազոտական աշխատանքների ծախսերն աճել են 3.2%-ով` հիմնականում պայմանավորված գիտական և գիտատեխնիկական գործունեության ենթակառուցվածքների պահպանման ու զարգացման և «ՔԵՆԴԼ» սինքրոտրոնային հետազոտությունների ինստիտուտ» հիմնադրամին պետական աջակցության ծախսերի աճով: Վերջիններս կատարվել են 89.5%-ով՝ կազմելով 52.5 մլն դրամ:

2016 թվականի առաջին եռամսյակում *ընդհանուր բնույթի հանրային ծառայությունների գծով հետազոտական և նախագծային աշխատանքներին* ՀՀ պետական բյուջեից տրամադրվել է 236.3 մլն դրամ` ապահովելով 75.5% կատարողական: 2015 թվականի առաջին եռամսյակի համեմատ նշված ծախսերը նվազել են 26.9%-ով՝ հիմնականում պայմանավորված գիտական և գիտատեխնիկական գործունեության պայմանագրային (թեմատիկ) հետազոտությունների շրջանակներում օգտագործված միջոցների կրճատմամբ: Նշված ծախսերը կազմել են 195 մլն դրամ կամ նախատեսվածի 71.7%-ը:

*Այլ դասերին չպատկանող ընդհանուր բնույթի հանրային ծառայություններին* տրամադրվել է շուրջ 2.1 մլրդ դրամ, որը կազմել է առաջին եռամսյակի ծրագրային հատկացումների 64.6%-ը: Շեղումը հիմնականում պայմանավորված է Համաշխարհային բանկի աջակցությամբ իրականացվող՝ տվյալ դասում ընդգրկված վարկային և դրամաշնորհային ծրագրերի կատարողականով, որոնց շրջանակներում ընդհանուր առմամբ օգտագործվել է ծրագրված միջոցների 61.9%-ը՝ 1 մլրդ դրամ: Տվյալ դասի ծախսերից 614 մլն դրամը կազմել են ՀՀ կառավարությանն առընթեր անշարժ գույքի կադաստրի պետական կոմիտեի ստորաբաժանումների կողմից մատուցվող ծառայություններից ստացվող եկամուտների հաշվին կոմիտեի համակարգի գծով իրականացվող ծախսերը, որոնք կատարվել են 67.6%-ով: Գրեթե չեն օգտագործվել ՀՀ տեղական ինքնակառավարման մարմինների ընտրությունների համար նախատեսված միջոցները՝ 133 մլն դրամի չափով: Այլ դասերին չպատկանող ընդհանուր բնույթի հանրային ծառայությունների դասի ծախսերը նախորդ տարվա առաջին եռամսյակի համեմատ նվազել են 0.7%-ով:

2016 թվականի առաջին եռամսյակում *պետական պարտքի գծով գործառնություններին* տրամադրվել է 28.1 մլրդ դրամ, որը կազմել է առաջին եռամսյակի ծրագրային հատկացումների 97%-ը: Շեղումը հիմնականում պայմանավորված է օտարերկրյա պետություններից, միջազգային կազմակերպություններից ու այլ արտաքին աղբյուրներից ստացված վարկերի սպասարկման և ՀՀ պետական արժեթղթերի (գանձապետական պարտատոմսերի) սպասարկման ծախսերի կատարողականով, որոնք կազմել են համապատասխանաբար 4.6 մլրդ դրամ (87.8%) և 7.9 մլրդ դրամ (97.2%): Արտարժութային պետական պարտատոմսերի սպասարկման համար նախատեսված միջոցներն ամբողջությամբ օգտագործվել են՝ կազմելով շուրջ 15.6 մլրդ դրամ: Նախորդ տարվա նույն ժամանակահատվածի համեմատ պետական պարտքի սպասարկման ծախսերն աճել են 42.9%‑ով, ինչը մեծ մասամբ պայմանավորված է արտարժութային պետական պարտատոմսերի սպասարկման ծախսերի աճով:

Հաշվետու ժամանակահատվածում *կառավարության տարբեր մակարդակների միջև իրականացվող ընդհանուր բնույթի տրանսֆերտները* կազմել են ավելի քան 11.9 մլրդ դրամ` ապահովելով 97.5% կատարողական: Շեղումը պայմանավորված է նրանով, որ «Պետական աջակցություն տեղական ինքնակառավարման մարմիններին» և «Հայաստանի Հանրապետության համայնքային բյուջեներին սուբվենցիաների տրամադրում» ծրագրերի շրջանակներում համապատասխանաբար 256.3 մլն դրամի և 18 մլն դրամի չափով նախատեսված գումարները չեն օգտագործվել, իսկ սահմանամերձ համայնքներին պետական աջակցության ծախսերը կատարվել են 79.9%-ով՝ կազմելով 148.4 մլն դրամ: Միջոցների հիմնական մասն ուղղվել է ՀՀ համայնքների բյուջեներին ֆինանսական համահարթեցման սկզբունքով դոտացիաների տրամադրմանը և ՀՀ Ազգային Ժողովի ընդունած օրենքների կիրարկման արդյունքում համայնքների բյուջեների եկամուտների կորուստների փոխհատուցմանը, որոնք նախատեսված ծավալով տրամադրվել են՝ կազմելով 11.8 մլրդ դրամ: Նախորդ տարվա առաջին եռամսյակի համեմատ կառավարության տարբեր մակարդակների միջև իրականացվող ընդհանուր բնույթի տրանսֆերտներն աճել են 7.3%‑ով` հիմնականում պայմանավորված համայնքների բյուջեներին տրամադրվող դոտացիաների աճով:

Հաշվետու ժամանակահատվածում *պաշտպանության* բնագավառին ՀՀ պետական բյուջեից տրամադրվել է 39.6 մլրդ դրամ՝ ապահովելով ծրագրի 93.8%-ը: Նշված միջոցներից 38.8 մլրդ դրամը տրամադրվել է ռազմական պաշտպանությանը, 39.8 մլն դրամը` արտաքին ռազմական օգնությանը, 158.5 մլն դրամը` պաշտպանության ոլորտում հետազոտական և նախագծային աշխատանքներին, 583.5 մլն դրամը` այլ դասերին չպատկանող պաշտպանական ծախսերին, որոնք կազմել են ծրագրային հատկացումների համապատասխանաբար 95.4%‑ը, 98%-ը, 96.5%-ը և 45.5%‑ը: Ծրագրից շեղումը հիմնականում պայմանավորված է ռազմական կարիքների բավարարման ծախսերի կատարողականով, որը կազմել է 95.3% կամ 38.7 մլրդ դրամ: Նախորդ տարվա առաջին եռամսյակի համեմատ պաշտպանության ծախսերն աճել են 2.3%‑ով` հիմնականում պայմանավորված ռազմական կարիքների բավարարման ծախսերի աճով:

*Հասարակական կարգի, անվտանգության և դատական գործունեության բնագավառին* 2016 թվականի առաջին եռամսյակում ՀՀ պետական բյուջեից տրամադրվել է շուրջ 23 մլրդ դրամ՝ ապահովելով եռամսյակային ծրագրի 89.3% կատարողական, ընդ որում, բոլոր դասերում առկա են ծրագրից շեղումներ: Նշված բաժնի ծախսերի 73.2%-ն ուղղվել է հասարակական կարգի և անվտանգության պահպանության, 4.7%-ը` փրկարար ծառայության, 8.4%‑ը` դատական գործունեության և իրավական պաշտպանության, 2.6%‑ը` դատախազության, 7%‑ը` կալանավայրերի և 4%‑ը` նախաքննության ծախսերի ֆինանսավորմանը: Նախորդ տարվա նույն ժամանակահատվածի համեմատ հասարակական կարգի, անվտանգության և դատական գործունեության բնագավառի ծախսերն աճել են 1.2%-ով կամ 282.2 մլն դրամով` հիմնականում պայմանավորված ոստիկանության և դատարանների ծախսերի աճով:

Հաշվետու եռամսյակում 16.8 մլրդ դրամ է տրամադրվել *հասարակական կարգի և անվտանգության* բնագավառի ծրագրերին՝ ապահովելով եռամսյակային ծրագրի 90.6% կատարողական: Նշված գումարից շուրջ 12.9 մլրդ դրամ տրամադրվել է ոստիկանությանը, 3.4 մլրդ դրամ` Ազգային անվտանգությանը և 547 մլն դրամ` պետական պահպանությանը: Նշենք, որ նախորդ տարիներին պետական պահպանության ծախսերն ընդգրկված են եղել Ազգային անվտանգության ծախսերի դասում: Շեղումը հիմնականում առաջացել է ՀՀ կառավարությանն առընթեր ոստիկանության արտաբյուջետային միջոցների հաշվին նախատեսված ծախսերի, ազգային անվտանգության ապահովման և հասարակական կարգի պահպանության ապահովման ծախսերի գծով: 2015 թվականի առաջին եռամսյակի համեմատ ոստիկանության և պետական պահպանության ծախսերն աճել են համապատասխանաբար 2.5%-ով և 10.8%-ով, իսկ ազգային անվտանգության ծախսերը նվազել են 0.5%-ով:

*Փրկարար ծառայության* ծախսերը հաշվետու ժամանակահատվածում կազմել են շուրջ 1.1 մլրդ դրամ՝ ապահովելով ծրագրի 83.5%-ով կատարում և 3.9%-ով գերազանցելով 2015 թվականի առաջին եռամսյակի ծախսերը:

*Դատական գործունեությանը և իրավական պաշտպանությանը* տրամադրվել է 1.9 մլրդ դրամ՝ ապահովելով ծրագրի 87.9%-ով կատարում: Նշված գումարից ավելի քան 1.8 մլրդ դրամը կազմել են դատարանների, 117.2 մլն դրամը՝ իրավական պաշտպանության դասի ծախսերը, որոնք կատարվել են համապատասխանաբար 87.6%-ով և 92.5%-ով: Շեղումը հիմնականում պայմանավորված է ՀՀ դատարանների պահպանման ծախսերի կատարողականով, որը կազմել է 87.8% կամ 1.4 մլրդ դրամ: 2015 թվականի առաջին եռամսյակի համեմատ դատական գործունեության և իրավական պաշտպանության ծախսերն աճել են 7.6%-ով` հիմնականում պայմանավորված ՀՀ դատարանների, դատական ակտերի հարկադիր կատարումն ապահովող ծառայության և հանրային պաշտպանի գրասենյակի պահպանման ծախսերի աճով, ինչպես նաև Համաշխարհային բանկի աջակցությամբ իրականացվող փաստաբանական դպրոցի վերապատրաստման կարողությունների զարգացման դրամաշնորհային ծրագրի շրջանակներում կատարված 25.1 մլն դրամ ծախսերով, որի գծով նախորդ տարվա առաջին եռամսյակում միջոցներ չէին օգտագործվել:

*Դատախազության* խմբի ծախսերը հաշվետու ժամանակահատվածում կազմել են 606 մլն դրամ կամ ծրագրի 94.6%-ը: Միջոցներն ուղղվել են ՀՀ դատախազության պահպանմանը և 14.7%-ով գերազանցել են 2015 թվականի առաջին եռամսյակի ցուցանիշը:

Հաշվետու ժամանակահատվածում 1.6 մլրդ դրամ է տրամադրվել *կալանավայրերին`* կազմելով ծրագրի 83.1%-ը և 19.7%-ով նվազելով նախորդ տարվա առաջին եռամսյակի համապատասխան ցուցանիշի համեմատ:

926.8 մլն դրամ են կազմել *նախաքննության* ծախսերը՝ ապահովելով ծրագրի 84.9%-ը: Շեղումը հիմնականում պայմանավորված է ՀՀ քննչական կոմիտեի պահպանման ծախսերի կատարողականով, որը կազմել է 87.6% կամ 850.8 մլն դրամ: Շուրջ 76 մլն դրամ ուղղվել է ՀՀ հատուկ քննչական ծառայության պահպանմանը՝ կազմելով ծրագրի 63%-ը: Նախորդ տարվա առաջին եռամսյակի համեմատ նախաքննության դասի ծախսերի աճը կազմել է 9.3% կամ 78.9 մլն դրամ` պայմանավորված ՀՀ քննչական կոմիտեի պահպանման ծախսերի 10.5% աճով:

2016 թվականի առաջին եռամսյակում *տնտեսական հարաբերությունների* բաժնի ծախսերը կազմել են 14.1 մլրդ դրամ և ապահովել եռամսյակային ծրագրի 56.4% կատարողական: Վերջինս հիմնականում պայմանավորված է ճանապարհային տրանսպորտի, էլեկտրաէներգիայի և գյուղատնտեսության դասերի ծախսերի կատարողականով: Նախորդ տարվա նույն ժամանակահատվածի համեմատ տնտեսական հարաբերությունների ծախսերը նվազել են 8.1%‑ով կամ 1.2 մլրդ դրամով, ինչը պայմանավորված է այլ դասերին չպատկանող տնտեսական հարաբերությունների դասի ծախսերի նվազմամբ և նույն դասում ներառված՝ ոչ ֆինանսական ակտիվների օտարումից մուտքերի աճով:

Հաշվետու ժամանակահատվածում *ընդհանուր բնույթի տնտեսական և առևտրային հարաբերությունների* դասիծախսերը կազմել են շուրջ 459.8 մլն դրամ` ապահովելով եռամսյակային ծրագրի 72.6%-ը: Նշված ցուցանիշը հիմնականում պայմանավորված է այն հանգամանքով, որ դասում ընդգրկված վեց ծրագրերի համար նախատեսված շուրջ 126.2 մլն դրամի միջոցները չեն օգտագործվել: Բացի այդ, ՀՀ էկոնոմիկայի նախարարության շուկայի վերահսկողության տեսչական մարմնի պահանման ծախսերը կատարվել են 8.2%-ով և կազմել 2.4 մլն դրամ՝ պայմանավորված այն հանգամանքով, որ նշված մարմինը դեռևս գտնվում է ձևավորման փուլում, և հաստիքներն ամբողջությամբ համալրված չեն: Դասում ընդգրկված երեք ծրագրերի գծով, որոնց ծախսերը կազմել են 218.7 մլն դրամ, արձանագրվել է 100% կատարողական: Նախորդ տարվա առաջին եռամսյակի համեմատ տվյալ դասի ծախսերը նվազել են 4%-ով` հիմնականում պայմանավորված ՀՀ արտահանմանն ուղղված արդյունաբերական քաղաքականության ոազմավարությամբ նախատեսված միջոցառումների իրականացման պետական աջակցության նպատակով նախատեսված 71.3 մլն դրամի միջոցները չօգտագործելու հանգամանքով և հիդրոօդերևութաբանական ծառայությունների ծախսերի 19%-ով կամ 34.8 մլն դրամով նվազմամբ: Միևնույն ժամանակ, 2016 թվականի առաջին եռամսյակում 68.3 մլն դրամ է ուղղվել Հայաստանի զարգացման հիմնադրամի կանոնադրական հիմնախնդիրների իրականացման պետական աջակցությանը, որի համար 2015 թվականի առաջին եռամսյակում նախատեսված միջոցները չէին օգտագործվել:

 2016 թվականի առաջին եռամսյակում ՀՀ պետական բյուջեից *գյուղատնտեսության, անտառային տնտեսության, ձկնաբուծության և որսորդության* խմբին տրամադրվել է ավելի քան 10.9 մլրդ դրամ՝ կազմելով եռամսյակային ծրագրի 86.8%-ը: Շեղումը հիմնականում պայմանավորված է գյուղատնտեսության ոլորտում արտաքին աջակցությամբ իրականացվող վարկային ծրագրերի կատարողականով, ինչպես նաև գյուղատնտեսական հողօգտագործողներին մատչելի գներով պարարտանյութերի ձեռքբերման համար նախատեսված պետական աջակցության միջոցներն ամբողջությամբ չօգտագործելու հանգամանքով: Խմբի ծախսերի 39.3%‑ը կամ 4.3 մլրդ դրամը կազմել են գյուղատնտեսության, 2.1%-ը կամ 234.8 մլն դրամը` անտառային տնտեսության և 58.6%-ը կամ 6.4 մլրդ դրամը` ոռոգման ծախսերը: Նախորդ տարվա նույն ժամանակահատվածի համեմատ նշված խմբի ծախսերն աճել են 9.7%-ով կամ 969.6 մլն դրամով` հիմնականում պայմանավորված գյուղատնտեսության և ոռոգման դասերի ծախսերի աճով:

Հաշվետու ժամանակահատվածում *գյուղատնտեսության* ոլորտի ծախսերը կազմել են շուրջ 4.3 մլրդ դրամ կամ ծրագրի 70.9%-ը: Շեղումը հիմնականում պայմանավորված է գյուղատնտեսական հողօգտագործողներին մատչելի գներով պարարտանյութերի ձեռքբերման համար պետական աջակցության, Համաշխարհային բանկի աջակցությամբ իրականացվող Համայնքների գյուղատնտեսական ռեսուրսների կառավարման և մրցունակության առաջին ու երկրորդ վարկային ծրագրերի շրջանակներում կատարված ծախսերի կատարողականով, որը կազմել է համապատասխանաբար 75% (1.9 մլրդ դրամ), 21.8% (111.2 մլն դրամ) և 59.4% (369.2 մլն դրամ): Բացի այդ, դասում ընդգրկված վեց ծրագրերի համար նախատեսված շուրջ 187.5 մլն դրամի միջոցները չեն օգտագործվել: Միևնույն ժամանակ, ՕՊԵԿ զարգացման միջազգային հիմնադրամի աջակցությամբ իրականացվող Ենթակառուցվածքների և գյուղական ֆինանսավորման աջակցության երկրորդ վարկային ծրագրի շրջանակներում կատարված ծախսերը մոտ 9.5 անգամ գերազանցել են նախատեսվածը` կազմելով շուրջ 251.6 մլն դրամ: Կատարված հատկացումների հաշվին իրականացվել են 19 ծրագրեր, այդ թվում` արտաքին աղբյուրներից ֆինանսավորվել են վեց վարկային և մեկ դրամաշնորհային ծրագրեր: Դասում ընդգրկված վեց ծրագրերի գծով, որոնց ծախսերը կազմել են շուրջ 569 մլն դրամ, արձանագրվել է 100% կատարողական: Նախորդ տարվա նույն ժամանակահատվածի համեմատ գյուղատնտեսության դասի ծախսերն աճել են 13.8%-ով կամ 520.7 մլն դրամով, ինչը հիմնականում պայմանավորված է Համաշխարհային բանկի աջակցությամբ իրականացվող համայնքների գյուղատնտեսական ռեսուրսների կառավարման և մրցունակության երկրորդ ծրագրի, ՕՊԵԿ զարգացման միջազգային հիմնադրամի աջակցությամբ իրականացվող ենթակառուցվածքների և գյուղական ֆինանսավորման աջակցության ծրագրի ու գյուղատնտեսական հողօգտագործողներին մատչելի գներով դիզելային վառելիքի ձեռքբերման համար պետական աջակցության շրջանակներում կատարված ծախսերով, որոնք 2015 թվականի առաջին եռամսյակի պետական բյուջեով չէին նախատեսվել: Բացի այդ, գյուղատնտեսության ոլորտի ծախսերի աճին զգալիորեն նպաստել է նաև 2015 թվականի առաջին եռամսյակի համեմատ գյուղատնտեսական հողօգտագործողներին մատչելի գներով պարարտանյութերի ձեռքբերման համար պետական աջակցության ծախսերի 22.6%-ով կամ 350.8 մլն դրամով աճը:

2016 թվականի առաջին եռամսյակում *անտառային տնտեսության* ծախսերը կազմել են 234.8 մլն դրամ և 100%-ով ապահովել ծրագրի կատարումը: Նշված միջոցներով իրականացվել են երկու ծրագրեր` անտառպահպանական ծառայությունները և անտառային պետական մոնիտորինգը, որոնց շրջանակներում օգտագործվել է համապատասխանաբար 225.6 մլն դրամ և 9.1 մլն դրամ: Նախորդ տարվա նույն ժամանակահատվածի համեմատ անտառային տնտեսությանծախսերն աճել են 12%‑ով կամ 25.1 մլն դրամով` պայմանավորված անտառպահպանական ծառայությունների ծախսերի աճով:

2016 թվականի առաջին եռամսյակում *ոռոգման* դասի ծախսերը կազմել են 6.4 մլրդ դրամ և ապահովել եռամսյակային ծրագրի 101.6% կատարողական: Մասնավորապես` բարձր կատարողական է արձանագրվել Համաշխարհային բանկի աջակցությամբ իրականացվող ոռոգման համակարգերի արդյունավետության բարձրացման վարկային ծրագրի գծով, որի շրջանակներում կատարված ծախսերը կազմել են շուրջ 1.7 մլրդ դրամ` 129.3%-ով գերազանցելով ծրագրային ցուցանիշը: 2016 թվականի առաջին եռամսյակում ծրագրված ցուցանիշը զիջել են ոռոգման ծառայություններ մատուցող ընկերություններին ֆինանսական աջակցության տրամադրման և Գերմանիայի զարգացման վարկերի բանկի աջակցությամբ իրականացվող Ախուրյան գետի ջրային ռեսուրսների ինտեգրված կառավարման վարկային ծրագրի շրջանակներում կատարված ծախսերը, որոնք կազմել են համապատասխանաբար 3.8 մլրդ դրամ և 3.3 մլն դրամ կամ նախատեսվածի 90.4%-ը և 1.8%-ը: Բացի այդ, դասում ընդգրկված երկու ծրագրերի համար նախատեսված շուրջ 218.8 մլն դրամի միջոցները չեն օգտագործվել: Ոռոգման ոլորտին կատարված հատկացումների հաշվին հաշվետու ժամանակահատվածում իրականացվել են 7 ծրագրեր: Նախորդ տարվա նույն ժամանակահատվածի համեմատ ոռոգման բնագավառի ծախսերն աճել են 7.1%‑ով կամ շուրջ 423.9 մլն դրամով, որը հիմնականում պայմանավորված է Համաշխարհային բանկի աջակցությամբ իրականացվող ոռոգման համակարգերի արդյունավետության բարձրացման վարկային ծրագրի և ոռոգում ջրառ իրականացնող կազմակերպություններին ֆինանսական աջակցության շրջանակներում կատարված ծախսերի աճով` համապատասխանաբար 149.4%-ով և 125.2%-ով:

*Վառելիքի և էներգետիկայի* բնագավառում 2016 թվականի առաջին եռամսյակում ՀՀ պետական բյուջեի ծախսերը կազմել են շուրջ 1.1 մլրդ դրամ՝ 28.1%-ով ապահովելով ծրագրի կատարումը, որը հիմնականում պայմանավորված է «էլեկտրաէներգիա» և «Վառելիքի այլ տեսակներ» դասերի ծախսերի համապատասխանաբար 7.3% և 50.6% կատարողականով: 2015 թվականի առաջին եռամսյակի համեմատ վառելիքի և էներգետիկայի բնագավառի ծախսերն աճել են 3.9 անգամ կամ 786.7 մլն դրամով՝ հիմնականում պայմանավորված «Վառելիքի այլ տեսակներ» դասի ծախսերի աճով:

Հաշվետու ժամանակահատվածում 35.5 մլն դրամ է տրամադրվել *միջուկային վառելիքի* դասին` կազմելով ծրագրի 74.5%-ը: Միջոցներն ուղղվել են ՀՀ կառավարությանն առընթեր միջուկային անվտանգության կարգավորման կոմիտեի պահպանմանը: Նախորդ տարվա նույն ժամանակահատվածի համեմատ նշված ծախսերն աճել են 4.7%-ով կամ 1.6 մլն դրամով:

2016 թվականի առաջին եռամսյակում շուրջ 874.1 մլն դրամ են կազմել *վառելիքի այլ տեսակների դասի* ծախսերը` ապահովելով եռամսյակային ծրագրի 50.6% կատարողական: Նշված ոլորտում իրականացվել են չորս դրամաշնորհային ծրագրեր, որոնցից երեքը ֆինանսավորվել են Համաշխարհային բանկի աջակցությամբ: Մասնավորապես՝ 518.7 մլն դրամ է օգտագործվել ՌԴ աջակցությամբ իրականացվող Հայկական ԱԷԿ-ի համար N 2 էներգաբլոկի շահագործման նախագծային ժամկետի երկարացման և 331.6 մլն դրամ՝ Համաշխարհային բանկի աջակցությամբ իրականացվող երկրաջերմային հետախուզական հորատման դրամաշնորհային ծրագրերի շրջանակներում, որոնք կազմել են նախատեսված միջոցների համապատասխանաբար 35.1%-ը և 216.5%-ը: Նախորդ տարվա նույն ժամանակահատվածի համեմատ տվյալ դասի ծախսերն աճել են 8.1 անգամ՝ հիմնականում պայմանավորված վերոհիշյալ դրամաշնորհային ծրագրերի մեկնարկով:

Հաշվետու ժամանակահատվածում շուրջ 144.1 մլն դրամ են կազմել *էլեկտրաէներգիայի* դասի ծախսերը` 7.3%-ով ապահովելով ծրագիրը: Շեղումը հիմնականում պայմանավորված է Ասիական զարգացման բանկի աջակցությամբ իրականացվող էլեկտրաէներգիայի հաղորդման ցանցի վերակառուցման շրջանակներում 220 կվ «Ագարակ-2» և «Շինուհայր» ենթակայանների վերակառուցման վարկային ծրագրի կատարողականով, որը կազմել է 0.1%: Նշված վարկային ծրագրի շրջանակներում նախատեսված 1.8 մլրդ դրամից օգտագործվել է ընդամենը 1 մլն դրամ: Էլեկտրաէներգիայի ոլորտում իրականացվել են երեք ծրագրեր, որոնցից երկուսը վարկային ծրագրեր են: Հատկացված միջոցներից 141.7 մլն դրամն ուղղվել է ՀՀ էներգետիկայի և բնական պաշարների նախարարության աշխատակազմի պահպանմանը` 91.7%-ով ապահովելով ծրագիրը: Նախորդ տարվա նույն ժամանակահատվածի համեմատ նշված ծախսերի աճով պայմանավորված՝ էլեկտրաէներգիայի դասի ծախսերն աճել են 15%-ով կամ 18.8 մլն դրամով:

2016 թվականի առաջին եռամսյակում *լեռնաարդյունահանման, արդյունաբերության և շինարարության* բնագավառում ՀՀ պետական բյուջեից իրականացվել են 3.4 մլն դրամի ծախսեր` ամբողջությամբ ապահովելով ծրագրի կատարումը: Հատկացված միջոցներն ուղղվել են ընդերքի մասին տեղեկատվության տրամադրման ծառայության ձեռքբերմանը: Նախորդ տարվա նույն ժամանակահատվածի համեմատ նշված ծախսերն աճել են 34.1%-ով:

 2016 թվականի առաջին եռամսյակում *տրանսպորտի* բնագավառում ՀՀ պետական բյուջեի ծախսերը կազմել են ավելի քան 4 մլրդ դրամ՝ 42.2%-ով ապահովելով ծրագրի կատարումը, որը հիմնականում պայմանավորված է ճանապարհային տրանսպորտի դասի ծախսերի 40.5% կատարողականով: Խմբի ծախսերի 82.4%-ը կամ 3.3 մլրդ դրամը կազմել են ճանապարհային, 1%‑ը կամ 41 մլն դրամը` օդային և 16.6%-ը կամ 666.4 մլն դրամը` խողովակաշարային և այլ տրանսպորտի ծախսերը: Նախորդ տարվա նույն ժամանակահատվածի համեմատ տրանսպորտի խմբի ծախսերն աճել են 2.5%-ով կամ 97.3 մլն դրամով՝ պայմանավորված ճանապարհային տրանսպորտի ծախսերի աճով:

Հաշվետու ժամանակահատվածում *ճանապարհային տրանսպորտի* դասում պետական բյուջեի ծախսերը կազմել են ավելի քան 3.3 մլրդ դրամ կամ եռամսյակային ծրագրի 40.5%-ը: Շեղումը հիմնականում պայմանավորված է Ասիական զարգացման բանկի աջակցությամբ իրականացվող Հյուսիս-հարավ տրանսպորտային միջանցքի զարգացման վարկային ծրագրի 2‑րդ և 3-րդ տրանշների շրջանակներում նախատեսված ծախսերի կատարողականով, որը կազմել է համապատասխանաբար 24.8% (388.5 մլն դրամ) և 8.5% (146.6 մլն դրամ): Բացի այդ, չեն օգտագործվել Երևան քաղաքի փողոցների ընթացիկ նորոգման և ճաքալցման աշխատանքների իրականացման համար պետական աջակացության և Ասիական բանկի աջակցությամբ իրականացվող Քաղաքային ենթակառուցվածքների և քաղաքի կայուն զարգացման ներդրումային երկրորդ վարկային ծրագրի գծով նախատեսված շուրջ 785.6 մլն դրամի միջոցները: Ճանապարհային տրանսպորտի դասին հատկացված միջոցներից շուրջ 1.1 մլրդ դրամն ուղղվել է միջպետական և հանրապետական նշանակության ավտոճանապարհների ձմեռային պահպանման, ընթացիկ պահպանման և շահագործման աշխատանքների ֆինանսավորմանը՝ կազմելով ծրագրի 94.8%-ը: Նախորդ տարվա նույն ժամանակահատվածի համեմատ ճանապարհային տրանսպորտի դասի ծախսերն աճել են 5.7%‑ով կամ 177.6 մլն դրամով, ինչը հիմնականում պայմանավորված է Ասիական զարգացման բանկի աջակցությամբ իրականացվող Հյուսիս-հարավ տրանսպորտային միջանցքի զարգացման վարկային ծրագրի շրջանակներում կատարված ծախսերի աճով: Նշված ծրագրի շրջանակներում 2016 թվականի առաջին եռամսյակում ընդհանուր առմամբ օգտագործվել է ավելի քան 1.1 մլրդ դրամ՝ նախորդ տարվա 278.4 մն դրամի դիմաց:

2016 թվականի առաջին եռամսյակում *օդային տրանսպորտի* գծով պետական բյուջեի ծախսերում արձանագրվել է 16.7% կատարողական, որոնք կազմել են ավելի քան 41 մլն դրամ: Շեղումը հիմնականում պայմանավորված է նրանով, որ չեն օգտագործվել նշված դասում ընդգրկված երեք ծրագրերի համար նախատեսված 197.4 մլն դրամի միջոցները: Հատկացված միջոցներն ուղղվել են ՀՀ կառավարությանն առընթեր քաղաքացիական ավիացիայի գլխավոր վարչության պահպանմանը: 2015 թվականի նույն ժամանակահատվածի համեմատ նշված ծախսերը նվազել են 45.5%-ով կամ 34.3 մլն դրամով` հիմնականում պայմանավորված ՀՀ կառավարությանն առընթեր քաղաքացիական ավիացիայի գլխավոր վարչության արտաբյուջետային հաշվից նախատեսված 179.5 մլն դրամի միջոցները չօգտագործելու հանգամանքով:

*Խողովակաշարային և այլ տրանսպորտի* գծով պետական բյուջեի ծախսերը կազմել են շուրջ 666.4 մլն դրամ` 60.3%-ով ապահովելով ծրագրի կատարումը: Շեղումը հիմնականում պայմանավորված է Երևանի մետրոպոլիտենի վերակառուցման երկրորդ ծրագրի շրջանակներում նախատեսված Եվրոպական ներդրումային բանկի վարկային, Եվրոպական միության հարևանության ներդրումային ծրագրի դրամաշնորհային և ՀՀ կառավարության համաֆինանսավորման միջոցները՝ 437.8 մլն դրամի չափով, չօգտագործելու հանգամանքով: Նշված ոլորտում իրականացվել են երկու ծրագրեր: Դրանք են Երևանի մետրոպոլիտենի աշխատանքների կազմակերպման բնագավառում պետության կողմից համայնքի ղեկավարին պատվիրակված լիազորությունների իրականացման ֆինանսավորումը և համայնքների բյուջեներին նպատակային հատկացումների` սուբվենցիաների տրամադրումը, որոնց շրջանակներում օգտագործվել է համապատասխանաբար 504.6 մլն դրամ և 161.7 մլն դրամ` ապահովելով 100% և 99.9% կատարողական: Նախորդ տարվա նույն ժամանակահատվածի համեմատ խողովակաշարային և այլ տրանսպորտի ծախսերը նվազել են 6.5%‑ով կամ 46 մլն դրամով` պայմանավորված Երևանի մետրոպոլիտենի վերակառուցման երկրորդ ծրագրի շրջանակներում նախատեսված միջոցները չօգտագործելու հանգամանքով:

2016 թվականի առաջին եռամսյակում *կապի* ոլորտում ՀՀ պետական բյուջեի ծախսերը կազմել են շուրջ 78.6 մլն դրամ՝ 99.6%-ով ապահովելով ծրագրի կատարումը: Միջոցներն ուղղվել են հեռահաղորդակցության և կապի կանոնակարգման ծառայությունների ֆինանսավորմանը: Նախորդ տարվա նույն ժամանակահատվածի համեմատ կապի ոլորտի ծախսերը գրեթե չեն փոփոխվել:

Հաշվետու ժամանակահատվածում պետական բյուջեից 18.8 մլն դրամ է հատկացվել *զբոսաշրջության* դասին` զբոսաշրջության ոլորտին պետական աջակցության տրամադրման նպատակով, որը չի օգտագործվել:

2016 թվականի առաջին եռամսյակում *տնտեսական հարաբերությունների գծով հետազոտական և նախագծային աշխատանքների* շրջանակներում ՀՀ պետական բյուջեի ծախսերը կազմել են շուրջ 20.5 մլն դրամ` ապահովելով 100% կատարողական: Նշված գումարից 7.1 մլն դրամը տրամադրվել է տեխնիկական անվտանգության կանոնակարգման ծառայություններին, 13.4 մլն դրամը` պետական կարիքների համար ապրանքների, աշխատանքների (ծառայությունների) կողմնորոշիչ գների մեթոդաբանական, վերլուծական և տեղեկատվական ծառայություններին: Նախորդ տարվա նույն ժամանակահատվածի համեմատ տնտեսական հարաբերությունների գծով հետազոտական և նախագծային աշխատանքների ծախսերն աճել են 7%-ով կամ 1.3 մլն դրամով` պայմանավորված պետական կարիքների համար ապրանքների, աշխատանքների (ծառայությունների) կողմնորոշիչ գների մեթոդաբանական, վերլուծական և տեղեկատվական ծառայությունների ծախսերի 25.6% աճով:

2016 թվականի առաջին եռամսյակում *այլ դասերին չպատկանող տնտեսական հարաբերությունների* խմբի փաստացի ցուցանիշը կազմել է -2.4 մլրդ դրամ` նախատեսված -1.6 մլրդ դրամի դիմաց կամ 56.2%-ով գերազանցելով ծրագիրը, ինչը պայմանավորված է ծախսերի համեմատաբար ցածր կատարողականով և ոչ ֆինանսական ակտիվների օտարումից մուտքերի ծրագրի գերազանցմամբ: Խմբի ծախսերը հաշվետու ժամանակահատվածում կազմել են 577.6 մլն դրամ կամ նախատեսվածի 86.5%-ը, իսկ ոչ ֆինանսական ակտիվների օտարումից մուտքագրվել է 3 մլրդ դրամ` 35.3%‑ով գերազանցելով եռամսյակային ծրագիրը: Ծախսերի 86.5% կատարողականը հիմնականում պայմանավորված է Եվրոպական միության աջակցությամբ իրականացվող Հայաստանի տարածքային զարգացման դրամաշնորհային ծրագրի շրջանակներում նախատեսված 108.6 մլն դրամ միջոցները չօգտագործելու հանգամանքով և ԱՄՆ միջազգային զարգացման գործակալության աջակցությամբ իրականացվող հանքարդյունաբերության ոլորտի թափանցիկության բարելավման դրամաշնորհային ծրագրի 2.9% (1.1 մլն դրամ) կատարողականով: Միևնույն ժամանակ, Համաշխարհային բանկի աջակցությամբ իրականացվող Տարածքային զարգացման հիմնադրամի վարկային ծրագրի շրջանակներում կատարված ծախսերը 34.2%-ով գերազանցել են նախատեսված ցուցանիշը` կազմելով 296.3 մլն դրամ, իսկ ԱՄՆ միջազգային զարգացման գործակալության աջակցությամբ իրականացվող տեղական ինքնակառավարման բարեփոխումների դրամաշանորհային ծրագրի շրջանակներում կատարվել են 3.2 մլն դրամի ծախսեր, որոնք ՀՀ 2016 թվականի պետական բյուջեում նախատեսված չեն: Հաշվետու ժամանակահատվածում շուրջ 66.8 մլն դրամ են կազմել «Հայաստանի Հանրապետության 2016 թվականի պետական բյուջեի մասին» ՀՀ օրենքի 11‑րդ հոդվածի 3-րդ կետով սահմանված մուտքերի հաշվին առանց սահմանափակման իրականացվող ծախսերը:

2016 թվականի առաջին եռամսյակում *շրջակա միջավայրի պաշտպանության* բնագավառում պետական բյուջեի ծախսերը կազմել են շուրջ 1.1 մլրդ դրամ կամ ծրագրով նախատեսվածի 92.6%‑ը: Շեղումը հիմնականում պայմանավորված է կենսաբազմազանության և բնության պաշտպանության դասի և ՀՀ բնապահպանության նախարարության աշխատակազմի պահպանման ծախսերի կատարողականով: Նախորդ տարվա առաջին եռամսյակի համեմատ շրջակա միջավայրի պաշտպանության ծախսերը նվազել են 19.4%-ով` հիմնականում պայմանավորված Աբու-Դաբիի Զարգացման հիմնադրամի աջակցությամբ իրականացվող Արփա-Սևան թունելի հիմնանորոգման ծրագրին ուղղված միջոցների կրճատմամամբ:

Հաշվետու ժամանակահատվածում *աղբահանման* խմբում նախատեսված 5.9 մլն դրամն օգտագործվել է ամբողջությամբ և տրամադրվել է ռադիոակտիվ թափոնների վնասազերծման ծառայություններին, որոնք նախորդ տարվա նույն ժամանակահատվածի համեմատ նվազել են 15.3%‑ով:

2016 թվականի առաջին եռամսյակում *օդի աղտոտման դեմ պայքարի* ծախսերը կազմել են 34.9 մլն դրամ` ամբողջությամբ ապահովելով եռամսյակային ծրագրի կատարումը: Մասնավորապես` 32.1 մլն դրամ են կազմել ջրային օբյեկտների և օդային ավազանի աղտոտվածության վիճակի մոնիթորինգի ծառայությունների ձեռք բերման և 2.8 մլն դրամ` թափոնների ուսումնասիրության ծառայությունների ծախսերը: Նախորդ տարվա նույն ժամանակահատվածի համեմատ օդի աղտոտման դեմ պայքարի ծախսերն աճել են 3.8%‑ով:

*Կենսաբազմազանության և բնության պաշտպանության* դասի ծրագրերին ուղղվել է 750.0 մլն դրամ, որը կազմել է եռամսյակային ծրագրի 93.5%-ը: Շեղումը պայմանավորված է Սևանա լճի ջրածածկ անտառտնկարկների մաքրման ծառայությունների, Արփա-Սևան համար 2 թունելում առանձին վթարային հատվածների հիմնանորոգման համար նախագծանախահաշվային փաստաթղթերի կազմման ու Սևանա լճում և նրա ջրահավաք ավազանում ձկան և խեցգետնի պաշարների հաշվառման ծառայությունների համար նախատեսված միջոցները չօգտագործելու հանգամանքով, ինչպես նաև Աբու-Դաբիի Զարգացման հիմնադրամի աջակցությամբ իրականացվող Արփա-Սևան թունելի հիմնանորոգման ծախսերի կատարողականով, որը կազմել է 97.7% (598.1 մլն դրամ): Նշենք, որ կենսաբազմազանության և բնության պաշտպանության խմբի մյուս 9 ծրագրերն իրականացվել են առաջին եռամսյակում նախատեսված ամբողջ ծավալով` կազմելով 151.9 մլն դրամ: Նախորդ տարվա նույն ժամանակահատվածի համեմատ կենսաբազմազանության և բնության պաշտպանության ծախսերը նվազել են 23.1%-ով, ինչը հիմնականում պայմանավորված է Աբու-Դաբիի Զարգացման հիմնադրամի աջակցությամբ իրականացվող Արփա-Սևան թունելի հիմնանորոգման ծրագրի շրջանակներում նախատեսված ծախսերի կրճատմամբ:

*Շրջակա միջավայրի պաշտպանության (այլ դասերին չպատկանող) դասի* ծախսերը հաշվետու ժամանակահատվածում կազմել են շուրջ 266.3 մլն դրամ և ապահովել եռամսյակային ծրագրի 89.2% կատարողական: Շեղումը հիմնականում պայմանավորված է ՀՀ բնապահպանության նախարարության աշխատակազմի պահպանման ծախսերի կատարողականով, որոնց գծով օգտագործվել է նախատեսված միջոցների 89.8%-ը կամ 245.6 մլն դրամ: Բացի այդ, ՀՀ բնապահպանության նախարարության «Ծրագրերի իրականացման գրասենյակ» պետական հիմնարկի պահպանման ծախսերը կատարվել են 68.8%-ով՝ կազմելով 9.6 մլն դրամ: Տվյալ խմբում նախատեսված երկու ծրագրեր` Հայաստանի Հանրապետության տարածքի ստորերկրյա քաղցրահամ ջրերի հիդրոերկրաբանական մոնիթորինգը և բնապահպանական ոլորտի գծով վերլուծական տեղեկատվական ծառայությունների ձեռքբերումը, կատարվել են առաջին եռամսյակում նախատեսված ամբողջ ծավալով` կազմելով համապատասխանաբար 7.6 մլն դրամ և 3.4 մլն դրամ: Նախորդ տարվա առաջին եռամսյակի համեմատ այլ դասերին չպատկանող շրջակա միջավայրի պաշտպանության ծախսերը նվազել են 9.6%-ով կամ 28.4 մլն դրամով` հիմնականում պայմանավորված նրանով, որ 2015 թվականի առաջին եռամսյակում Համաշխարհային բանկի աջակցությամբ իրականացվել էր 2 դրամաշնորհային ծրագիր, որոնք հաշվետու ժամանակահատվածում նախատեսված չեն եղել:

2016 թվականի առաջին եռամսյակում *բնակարանային շինարարության և կոմունալ ծառայությունների* բնագավառին ՀՀ պետական բյուջեից տրամադրվել է շուրջ 3.1 մլրդ դրամ` կազմելով եռամսյակային ծրագրի 77.3%-ը: Շեղումը հիմնականում պայմանավորված է ջրամատակարարման բնագավառում արտաքին աջակցությամբ իրականացվող ծրագրերի կատարողականով: Նախորդ տարվա նույն ժամանակահատվածի համեմատ բնակարանային շինարարության և կոմունալ ծառայությունների ծախսերը նվազել են 20%-ով կամ 772.7 մլն դրամով, ինչը հիմնականում պայմանավորված է ջրամատակարարման ծախսերի նվազմամբ:

*Բնակարանային շինարարության* նպատակով հաշվետու ժամանակահատվածում նախատեսվել էր 6 մլն դրամի ծախս, որը չի օգտագործվել:

Բաժնի ծախսերի 80%-ն ուղղվել է *ջրամատակարարման* բնագավառի ծրագրերի ֆինանսավորմանը: Նշված ծախսերը կազմել են շուրջ 2.5 մլրդ դրամ կամ եռամսյակային ծրագրի 73.4%‑ը: Շեղումը հիմնականում պայմանավորված է արտաքին աջակցությամբ իրականացվող ծրագրերի կատարողականով, որոնց շրջանակներում կատարվել են 1.6 մլրդ դրամ ծախսեր՝ կազմելով նախատեսված ցուցանիշի 64.1%-ը: Մասնավորապես՝ արտաքին աջակցությամբ իրականացվող 4 վարկային և 1 դրամաշնորհային ծրագրի շրջանակներում առաջին եռամսյակում նախատեսված միջոցները՝ 105.9 մլն դրամի չափով, չեն օգտագործվել, իսկ 5 այլ ծրագրերի գծով նախատեսված միջոցներից պակաս է օգտագործվել ավելի քան 1.1 մլրդ դրամ: Միաժամանակ, արտաքին աջակցությամբ իրականացվող 6 ծրագրերի գծով արձանագրվել է ծրագրային ցուցանիշի գերազանցում 359.1 դրամի չափով: Հաշվետու ժամանակահատվածում պետական բյուջեից ամբողջությամբ կատարվել է «Հայջրմուղկոյուղի» և «Նոր-Ակունք» ՓԲԸ‑ների սուբսիդավորումը` համապատասխանաբար 809.9 և 16.5 մլն դրամի չափով, իսկ գործադիր իշխանության, պետական կառավարման հանրապետական և տարածքային կառավարման մարմինների (ՀՀ գյուղատնտեսության նախարարության ջրային տնտեսության պետական կոմիտեի) պահպանման նպատակով նախատեսված միջոցներն օգտագործվել են 92.3%-ով, որոնք կազմել են 48.1 մլն դրամ և 20.7%-ով գերազանցել նախորդ տարվա նույն ժամանակահատվածի ցուցանիշը:

Նախորդ տարվա նույն ժամանակահատվածի համեմատ ջրամատակարարման բնագավառի ծախսերը նվազել են 24.7%‑ով կամ 808 մլն դրամով, որը հիմնականում պայմանավորված է արտաքին աջակցությամբ իրականացվող վարկային և դրամաշնորհային ծրագրերի շրջանակներում կատարված ծախսերի նվազմամբ, մասնավորապես՝ 2015 թվականի առաջին եռամսյակում արտաքին աջակցությամբ իրականացվել են 5 ծրագրեր, որոնք 2016 թվականի պետական բյուջեում չեն նախատեսվել:

Հաշվետու ժամանակահատվածում ՀՀ պետական բյուջեի ծախսերի` *փողոցների լուսավորման* խմբում շուրջ 451 մլն դրամ է օգտագործվել համայնքների բյուջեներին նպատակային հատկացումների՝ սուբվենցիաների տրամադրման շրջանակներում: Նշված ծախսերը 100%‑ով ապահովել են ծրագրված ցուցանիշը և 3.4%-ով կամ 15 մլն դրամով գերազանցել նախորդ տարվա նույն ժամանակահատվածի փաստացի ցուցանիշը:

*Այլ դասերին չպատկանող բնակարանային շինարարության և կոմունալ ծառայությունների* ծախսերը հաշվետու ժամանակահատվածում կազմել են շուրջ 165.8 մլն դրամ` 95.9%-ով ապահովելով ծրագրի կատարումը: Նշված միջոցներից 142.2 մլն դրամն ուղղվել է ՀՀ քաղաքաշինության նախարարության աշխատակազմի պահպանմանը, 23.6 մլն դրամը` նախարարության «Ծրագրերի իրականացման գրասենյակ» պետական հիմնարկի պահպանմանը: Նախորդ տարվա առաջին եռամսյակի համեմատ տվյալ դասի ծախսերն աճել են 14%-ով կամ 20.3 մլն դրամով:

2016 թվականի առաջին եռամսյակում ՀՀ պետական բյուջեի միջոցներով *առողջապահության* ոլորտում կատարվել են 15.3 մլրդ դրամի ծախսեր՝ ապահովելով ծրագրի 82.3%-ը: Նախորդ տարվա նույն ժամանակահատվածի համեմատ առողջապահության ոլորտի ծախսերն աճել են 9.7%‑ով, ինչը հիմնականում պայմանավորված է «Առողջապահական հարակից ծառայություններ և ծրագրեր», «Հանրային առողջապահական ծառայություններ» և «Մասնագիտացված հիվանդանոցային ծառայություններ» դասերի շրջանակներում կատարված ծախսերի աճով:

Հաշվետու ժամանակահատվածում *դեղագործական ապրանքների* ձեռքբերման նպատակով պետական բյուջեից ծախսվել է շուրջ 299.6 մլն դրամ` կազմելով ծրագրվածի 48.7%-ը, որն ուղղվել է ամբուլատոր-պոլիկլինիկական, հիվանդանոցային բուժօգնություն ստացողներին և հատուկ խմբերում ընդգրկված ֆիզիկական անձանց դեղորայքի տրամադրմանը: Նախորդ տարվա նույն ժամանակահատվածի համեմատ դեղագործական ապրանքների ձեռքբերման ծախսերն աճել են 18.3%-ով:

2016 թվականի առաջին եռամսյակում *արտահիվանդանոցային ծառայություններին* տրամադրվել է ավելի քան 4.7 մլրդ դրամ` ապահովելով ծրագրի 98.6% կատարողական: Արտահիվանդանոցային ծառայությունների խմբի ծախսերի 39.4%-ը կազմել են ընդհանուր բնույթի բժշկական ծառայությունների, 30.9%-ը` մասնագիտացված բժշկական ծառայությունների, 2.1%-ը` ստոմատոլոգիական ծառայությունների, 27.6%-ը` պարաբժշկական ծառայությունների ծախսերը: 2015 թվականի առաջին եռամսյակի համեմատ արտահիվանդանոցային ծառայությունների ծախսերն աճել են 4.2%-ով կամ 190.5 մլն դրամով, որը հիմնականում պայմանավորված է բնակչության առողջության առաջնային պահպանման ծառայությունների գծով ծախսերի աճով:

Հաշվետու ժամանակահատվածում բնակչության առողջության առաջնային պահպանման ծախսերը կատարվել են 99.9%-ով` կազմելով շուրջ 1.9 մլրդ դրամ և 10.8%-ով գերազանցելով նախորդ տարվա նույն ժամանակահատվածի մակարդակը:

Մասնագիտացված բժշկական ծառայությունների ձեռքբերման համար օգտագործվել է շուրջ 1.5 մլրդ դրամ` կազմելով ծրագրի 98.6%-ը: Նշված գումարից 683.3 մլն դրամն (նախատեսվածի 99.8%-ը) ուղղվել է նեղ մասնագիտացված բժշկական օգնության, 387.0 մլն դրամը (նախատեսվածի 97.7%-ը)` հեմոդիալիզի անցկացման, շուրջ 267 մլն դրամը (նախատեսվածի 97.9%-ը)` մանկաբարձագինեկոլոգիական բժշկական օգնության ծառայությունների ձեռքբերմանը: Մասնագիտացված բժշկական ծառայությունների ձեռքբերման ծախսերը 4.2%-ով գերազանցել են նախորդ տարվա առաջին եռամսյակի ցուցանիշը, որը հիմնականում պայմանավորված է նեղ մասնագիտացված բժշկական օգնության, ՄԻԱՎ/ՁԻԱՀ-ի կանխարգելման և բուժօգնության, ինչպես նաև մանկաբարձագինեկոլոգիական բժշկական օգնության ծառայությունների ծախսերի աճով:

Հաշվետու ժամանակահատվածում 100.5 մլն դրամ է տրամադրվել ստոմատոլոգիական ծառայությունների դասին` ապահովելով եռամսյակային ծրագրի 77.6%-ը և 15.7%-ով զիջելով նախորդ տարվա նույն ժամանակահատվածի ցուցանիշը: Նշված միջոցներն ուղղվել են ստոմատոլոգիական բժշկական օգնության ծառայությունների ձեռքբերմանը, որոնք կազմել են ծրագրի 83.2%-ը: Երեխաների ստոմատոլոգիական առաջնային կանխարգելման ծառայությունների գծով նախատեսված 8.8 մլն դրամը չի օգտագործվել:

Պարաբժշկական ծառայությունների ձեռքբերման նպատակով 2016 թվականի առաջին եռամսյակում տրամադրվել է ավելի քան 1.3 մլրդ դրամ` կազմելով ծրագրի 98.7%-ը և 2.3%-ով զիջելով նախորդ տարվա համապատասխան ցուցանիշը: Նշված գումարից 651.3 մլն դրամը (նախատեսվածի 98.9%-ը) կազմել են շտապ բժշկական օգնության ծառայությունների, 525.3 մլն դրամը (նախատեսվածի 98.4%-ը)՝ լաբորատոր-գործիքային ախտորոշիչ հետազոտությունների, 134.8 մլն դրամը (նախատեսվածի 99.1%-ը)՝ զորակոչային և նախազորակոչային տարիքի անձանց փորձաքննության և բժշկական օգնության ծառայությունների ծախսերը:

2016 թվականի առաջին եռամսյակում *հիվանդանոցային ծառայությունների* շրջանակներում օգտագործվել է 7.4 մլրդ դրամ կամ նախատեսվածի 94.8%-ը: Խմբի ծախսերի 32.2%-ը կամ շուրջ 2.4 մլրդ դրամը կազմել են ընդհանուր բնույթի հիվանդանոցային ծառայությունների, 28.8%-ը կամ 2.1 մլրդ դրամը` մասնագիտացված հիվանդանոցային ծառայությունների և 39%-ը կամ 2.9 մլրդ դրամը` մոր և մանկան բժշկական ծառայությունների ծախսերը, որոնք համապատասխանաբար 92.5%-ով, 94.9%-ով և 96.8%-ով ապահովել են եռամսյակային ծրագրի կատարումը: Նշված խմբի ծախսերում մեծ տեսակարար կշիռ ունեն սոցիալապես անապահով և հատուկ խմբերում ընդգրկվածներին բժշկական օգնության, մանկաբարձական բժշկական օգնության և երեխաներին բժշկական օգնության ծառայությունները, որոնց գծով ծախսվել է համապատասխանաբար 1.2 մլրդ դրամ, 1.4 մլրդ դրամ և 1.5 մլրդ դրամ` 98.4%-ով, 98.0%-ով և 96.7%-ով ապահովելով ծրագրի կատարումը: Նախորդ տարվա նույն ժամանակահատվածի համեմատ հիվանդանոցային ծառայությունների ծախսերն ավելացել են 3.9%-ով, ինչը հիմնականում պայմանավորված է սրտի վիրահատության ծառայությունների և պետական հիմնարկների ու կազմակերպությունների աշխատողների բժշկական օգնության և սպասարկ­ման ծառայությունների շրջանակներում կատարված ծախսերի աճով, որոնք կազմել են համապատասխանաբար 562.1 մլն դրամ և 402.2 մն դրամ՝ 6.2 անգամ և 40.6%-ով գերազանցելով նախորդ տարվա նույն ժամանակահատվածի ցուցանիշները:

2016 թվականի առաջին եռամսյակում ՀՀ պետական բյուջեից 1.5 մլրդ դրամ տրամադրվել է *հանրային առողջապահական ծառայությունների* ֆինանսավորմանը` կազմելով ծրագրի 97.8%-ը: Խմբում ընդգրկված են 5 ծրագրեր, որոնցից երեքի գծով նախատեսված միջոցներն ամբողջությամբ օգտագործվել են: Նշված խմբում մեծ տեսակարար կշիռ ունեն իմունականխարգելման ազգային ծրագիրն ու բնակչության սանիտարահամաճարակային անվտանգության ապահովման և հանրային առողջապահության ծառայությունները, որոնց շրջանակներում օգտագործվել է համապատասխանաբար 943.6 մլն դրամ (99.8%) և 484.5 մլն դրամ (100.0%): Հիգիենիկ և հակահամաճարակային փորձագիտական ծառայությունների գծով նախատեսված շուրջ 31.5 մլն դրամը չի օգտագործվել: 2015 թվականի նույն ժամանակահատվածի համեմատ հանրային առողջապահական ծառայությունների ծախսերն աճել են 38%-ով, ինչը հիմնականում պայմանավորված է իմունականխարգելման ազգային ծրագրի շրջանակներում կատարված ծախսերի 69.3% աճով:

*Այլ դասերին չպատկանող առողջապահական ծախսերը* 2016 թվականի առաջին եռամսյակում կազմել են 1.4 մլրդ դրամ կամ նախատեսվածի 35.7%-ը: Կատարված հատկացումների հաշվին ֆինանսավորվել է 21 ծրագիր, այդ թվում` արտաքին աղբյուրներից ֆինանսավորվել են երկու վարկային և հինգ դրամաշնորհային ծրագրեր: Խմբի ծախսերի կատարողականը մեծ մասամբ պայմանավորված է Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման վարկային ծրագրի, ինչպես նաև Գլոբալ հիմնադրամի աջակցությամբ իրականացվող «Հայաստանի Հանրապետությունում տուբերկուլյոզի դեմ պայքարի ուժեղացում» և «Հայաստանի Հանրապետությունում ՄԻԱՎ/ ՁԻԱՀ-ի դեմ պայքարի ազգային ծրագրին աջակցություն» դրամաշնորհային ծրագրերի կատարողականով, որոնց շրջանակներում օգտագործվել է համապատասխանաբար 363.6 մլն դրամ (15.8%), 255.7 մլն դրամ (71.8%) և 62.8 մլն դրամ (26%), ինչպես նաև «Հայաստանում տուբերկուլյոզի դեմ պայքարի, մոր և մանկան առողջության և ընտանիքի պլանավորման (վերարտադրողական առողջության բարելավում)» դրամաշնորհային ծրագրի շրջանակներում նախատեսված 127.1 մլն դրամի միջոցները չօգտագործելու հանգամանքով: Նախորդ տարվա նույն ժամանակահատվածի համեմատ այլ դասերին չպատկանող առողջապահական ծախսերն աճել են 46.3%-ով կամ 434.2 մլն դրամով, ինչը հիմնականում պայմանավորված է ՀՀ առողջապահության նախարարության աշխատակազմի պահպանման, Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման վարկային և դրամաշնորհային ծրագրերի շրջանակներում կատարված ծախսերի աճով, ինչպես նաև Գլոբալ հիմնադրամի աջակցությամբ իրականացվող «Հայաստանի Հանրապետությունում տուբերկուլյոզի դեմ պայքարի ուժեղացում» և «Հայաստանի Հանրապետությունում ՄԻԱՎ/ՁԻԱՀ-ի դեմ պայքարի ազգային ծրագրին աջակցություն» դրամաշնորհային ծրագրերի մեկնարկով:

*Հանգստի, մշակույթի և կրոնի* բնագավառներում 2016 թվականի առաջին եռամսյակում ՀՀ պետական բյուջեից կատարվել են 5.2 մլրդ դրամի ծախսեր` ապահովելով ծրագրով նախատեսվածի 85.2%-ը: Շեղումը հիմնականում պայմանավորված է արվեստի, հանգստի և սպորտի բնագավառների, ինչպես նաև քաղաքական կուսակցություններին, հասարակական կազմակերպություններին ու արհմիություններին աջակցության ծախսերի կատարողականով: 2015 թվականի առաջին եռամսյակի համեմատ հանգստի, մշակույթի և կրոնի բնագավառի ծախսերը նվազել են 20%-ով կամ 1.3 մլրդ դրամով, ինչը հիմնականում պայմանավորված է արվեստի բնագավառին տրամադրված միջոցների նվազմամբ:

Հաշվետու եռամսյակում շուրջ 595 մլն դրամ է տրամադրվել հանգստի և սպորտի ծառայությունների խմբի ծրագրերի ֆինանսավորմանը՝ կազմելով նախատեսվածի 78.2%-ը: Շեղումը հիմնականում պայմանավորված է 2016 թվականի Ռիո դե Ժանեյրոյի 31-րդ Օլիմպիական խաղերին Հայաստանի մարզական պատվիրակության նախապատրաստման և մասնակցության ապահովման, ՀՀ առաջնություններին ու միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման, ինչպես նաև Օլիմպիական խաղերում, աշխարհի և Եվրոպայի առաջնություններում բարձր արդյունքների հասած ՀՀ հավաքական թիմերի մարզիկներին և նրանց մարզիչներին ՀՀ Նախագահի անվանական թոշակի հատկացման համար նախատեսված միջոցների պակաս օգտագործմամբ, որոնք կազմել են համապատասխանաբար 102.4 մլն դրամ (54.1%), 304.5 մլն դրամ (85.7%) և 33.5 մլն դրամ (67.1%): Նախորդ տարվա նույն ժամանակահատվածի համեմատ հանգստի և սպորտի ծառայությունների ծախսերն աճել են 23.9%‑ով, ինչը հիմնականում պայմանավորված է ՀՀ առաջնություններին ու միջազգային միջոցառումներին մասնակցության ապահովման համար մարզիկների նախապատրաստման և առաջնությունների անցկացման ու ՀՀ հավաքական թիմերին մարզահագուստով և մարզահանդերձանքով ապահովման ծախսերի աճով, ինչպես նաև 2016 թվականին Ռիո դե Ժանեյրոյում 31-րդ Օլիմպիական խաղերի անցկացման կապակցությամբ Հայաստանի մարզական պատվիրակության նախապատրաստման և մասնակցության ապահովման նպատակով միջոցների հատկացմամբ:

2016 թվականի առաջին եռամսյակում *մշակութային ծառայություններին* տրամադրվել է ավելի քան 2.5 մլրդ դրամ` ապահովելով ծրագրով նախատեսվածի 82.2%-ը, որը հիմնականում պայմանավորված է արվեստի բնագավառի ծախսերի կատարողականով:

 Հաշվետու ժամանակահատվածում 331.6 մլն դրամ է տրամադրվել գրադարաններին` ապահովելով ծրագրի 98.5%-ը և 1.2%-ով գերազանցելով նախորդ տարվա նույն ժամանակահատվածի ցուցանիշը:

Թանգարաններին և ցուցասրահներին 2016 թվականի առաջին եռամսյակում տրամադրվել է 439 մլն դրամ` կազմելով ծրագրի 94%-ը: Ծրագրից շեղումը պայմանավորված է տվյալ դասում ընդգրկված մշակութային օբյեկտների շինարարության և հիմնանորոգման համար նախատեված միջոցները չօգտագործելու հանգամանքով: Նախորդ տարվա նույն ժամանակահատվածի համեմատ նշված ծախսերը գրեթե չեն փոփոխվել:

Մշակույթի տների, ակումբների ու կենտրոնների դասի ծախսերը հաշվետու ժամանակահատվածում կազմել են 8.2 մլն դրամ կամ ծրագրով նախատեսվածի 26.3%-ը, ինչը նույնպես պայմանավորված է մշակութային օբյեկտների հիմնանորոգման և շինարարության համար նախատեսված միջոցները չօգտագործելու հանգամանքով: Համայնքային մշակույթի և ազատ ժամանցի կազմակերպման ծախսերը կատարվել են նախատեսված ծավալով՝ կազմելով 8.2 մլն դրամ: 2015 թվականի նույն ժամանակահատվածի համեմատ տվյալ դասի ծախսերը նվազել են 0.8%-ով:

Այլ մշակութային կազմակերպությունների ծախսերը կազմել են 168.4 մլն դրամ կամ առաջին եռամսյակի համար նախատեսված հատկացումների 98.7%-ը: Միջոցների հիմնական մասը` 101.8 մլն դրամը և 56.4 մլն դրամը, ուղղվել է համապատասխանաբար արխիվային ծառայություններին և համայնքների բյուջեներին սուբվենցիաների տրամադրմանը, որոնք իրականացվել են նախատեսված ծավալով: Նախորդ տարվա նույն ժամանակահատվածի համեմատ այլ մշակութային կազմակերպությունների ծախսերն աճել են 1.2%-ով:

2016 թվականի առաջին եռամսյակում ՀՀ պետական բյուջեից ավելի քան 1.4 մլրդ դրամ տրամադրվել է արվեստի բնագավառի ֆինանսավորմանը՝ կազմելով նախատեսվածի 75.1%‑ը: Շեղումը հիմնականում պայմանավորված է ավստրիական «Վագներ-Բիրո Աուստրիա Ստեյջ Սիստեմս ԷյՋի», «Էլեկտրոնիկ Թիետր Կոնտրոլս Ջիէմբի Էյջ» և «Արթստեք» ընկերությունների կողմից «Հայաստանի պետական ֆիլհարմոնիկ նվագախումբ» և «Գ.Սունդուկյանի անվան ազգային ակադեմիական թատրոն» ՊՈԱԿ-ների վերազինման ծրագրի ու մշակութային միջոցառումների ծրագրի կատարողականով, որոնց շրջանակներում օգտագործվել է նախատեսված միջոցների համապատասխանաբար 40.6%-ը՝ 213 մլն դրամ և 56.3%-ը՝ 176.2 մլն դրամ: Բացի այդ, չեն օգտագործվել մշակութային օբյեկտների հիմնանորոգման (5 մլն դրամ), օտարերկրյա պետություններում հայալեզու թատերական ներկայացումներին աջակցության (5 մլն դրամ) և հայ մշակույթի միջազգային կենտրոններին աջակցության (6.5 մլն դրամ) ծրագրերի ֆինանսավորման համար նախատեսված միջոցները: Տվյալ դասում ներառված մշակութային օբյեկտների շինարարության ծախսերը կատարվել են 76.6%-ով՝ կազմելով 10.7 մլն դրամ: Նախորդ տարվա նույն ժամանակահատվածի համեմատ արվեստի բնագավառի ծախսերը նվազել են 41.9%-ով` հիմնականում պայմանավորված ավստրիական «Վագներ-Բիրո Աուստրիա Ստեյջ Սիստեմս ԷյՋի», «Էլեկտրոնիկ Թիետր Կոնտրոլս Ջիէմբի Էյջ» և «Արթստեք» ընկերությունների կողմից «Հայաստանի պետական ֆիլհարմոնիկ նվագախումբ» և Գ.Սունդուկյանի անվան ազգային ակադեմիական թատրոն ՊՈԱԿ‑ների վերազինման ծախսերի նվազմամբ:

Հաշվետու ժամանակահատվածում կինեմատոգրաֆիայի բնագավառի համար նախատեսված միջոցներն օգտագործվել են 92%-ով և կազմել են 116.6 մլն դրամ: Մասնավորապես՝ Ազգային կինոծրագրերի և փաստավավերագրական կինոծրագրերի իրականացման ծրագրերը կատարվել են 100%-ով՝ կազմելով համապատասխանաբար 27.1 մլն դրամ 8.9 մլն դրամ, իսկ կինոնկարների արտադրության գծով ծախսերը՝ 88.8%‑ով, որոնք կազմել են 80.6 մլն դրամ: Նախորդ տարվա նույն ժամանակահատվածի համեմատ կինեմատոգրաֆիայի բնագավառի ծախսերը նվազել են 8%‑ով:

2016 թվականի առաջին եռամսյակում hուշարձանների և մշակութային արժեքների վերականգնման և պահպանման նպատակով պետական բյուջեից տրամադրվել է 27.7 մլն դրամ` կազմելով ծրագրի 91.2%-ը: Շեղումը պայամանավորված է այն հանգամանքով, որ հաշվետու ժամանակահատվածում հուշարձանների տեխնիկական վիճակի մոնիտորինգի և Թբիլիսիում գտնվող հայ գրողների պանթեոնի պահպանման աջակցության համար նախատեսված համապատասխանաբար 1.7 մլն դրամը և 1.0 մլն դրամը չեն օգտագործվել: Հատկացված միջոցներից 15.7 մլն դրամն ուղղվել է պատմամշակութային ժառանգության գիտահետազոտական աշխատանքների, 12 մլն դրամը՝ հայկական պատմամշակութային հուշարձանների վավերագրման աշխատանքների ֆինանսավորմանը, որոնք օգտագործվել են նախատեսված ծավալով: Նախորդ տարվա նույն ժամանակահատվածի համեմատ hուշարձանների և մշակութային արժեքների վերականգնման և պահպանման ծախսերը նվազել են 15.1%-ով` պայմանավորված հայկական պատմամշակութային հուշարձանների վավերագրմանն աջակցության ծախսերի նվազմամբ և հուշարձանների տեխնիկական վիճակի մոնիտորինգի համար նախատեսված միջոցները չօգտագործելու հանգամանքով:

Հաշվետու ժամանակահատվածում *ռադիո և հեռուստահաղորդումների հեռարձակման և հրատարակչական ծառայությունների* գծով պետական բյուջեի ծախսերը կազմել են շուրջ 1.8 մլրդ դրամ՝ 96.5%-ով ապահովելով ծրագրի կատարումը: Մասնավորապես` 1.5 մլրդ դրամ (նախատեսվածի 99.2%-ը) են կազմել հեռուստառադիոհաղորդումների, 214.5 մլն դրամ (նախատեսվածի 80.6%-ը)` հրատարակչությունների և խմբագրությունների, 71.2 մլն դրամ (նախատեսվածի 100%-ը)՝ տեղեկատվության ձեռք բերման ծախսերը: 2015 թվականի առաջին եռամսյակի համեմատ խմբի ծախսերը նվազել են 13.9%-ով՝ հիմնականում պայմանավորված հեռուստառադիոհաղորդումների դասի ծախսերի 15.7% նվազմամբ: Վերջինս հիմնականում պայմանավորված է հեռուստատեսային ծառայությունների և «Հայաստանի հանրային հեռուստաընկերություն» ՓԲԸ-ի տեխնիկական վերազինման ծախսերի նվազմամբ, որոնք կազմել են համապատասխանաբար 965.6 մլն դրամ և 129.9 մլն դրամ՝ 17.2%-ով և 37.9%-ով զիջելով նախորդ տարվա ցուցանիշները:

Հրատարակչությունների և խմբագրությունների դասի ծախսերի 19.4% շեղումը ծրագրված մակարդակից հիմնականում պայմանավորված է գրականության հրատարակման, գրականության հրատարակմանն աջակցության և ոչ պետական մամուլի հրատարակման համար նախատեսված միջոցները՝ 38.2 մլն դրամ ընդհանուր գումարով, չօգտագործելու հանգամանքով: Նախորդ տարվա համեմատ տվյալ դասի ծախսերը նվազել են 2.5%‑ով:

Տեղեկատվության ձեռք բերման համար հատկացված 71.2 մլն դրամից շուրջ 56 մլն դրամն ուղղվել է հանրային իրազեկման ապահովմանը, 15.3 մլն դրամը՝ տեղեկատվության ձեռքբերման, պահպանման և արխիվացման ծառայություններին: Նախորդ տարվա նույն ժամանակահատվածի համեմատ տեղեկատվության ձեռք բերման ծախսերը նվազել են 3.3%‑ով:

*Կրոնական և հասարակական այլ ծառայությունների* խմբի ծրագրերին 2016 թվականի առաջին եռամսյակում պետական բյուջեից տրամադրվել է 145.5 մլն դրամ՝ կազմելով նախատեսված ծախսերի 55.7%-ը: Շեղումը հիմնականում պայմանավորված է քաղաքական կուսակցություններին, հասարակական կազմակերպություններին և արհմիություններին աջակցության ծախսերի կատարողականով, որը կազմել է 16% կամ 17.3 մլն դրամ: Երիտասարդական ծրագրերի շրջանակներում օգտագործվել է 128.2 մլն դրամ կամ նախատեսվածի 83.7%-ը: Նախորդ տարվա նույն ժամանակահատվածի համեմատ կրոնական և հասարակական այլ ծառայությունների խմբի ծախսերը նվազել են 37%‑ով՝ հիմնականում պայմանավորված քաղաքական կուսակցություններին, հասարակական կազմակերպություններին և արհմիություններին աջակցության ծախսերի 81.3%-ով նվազմամբ: 7.5%-ով նվազել են նաև երիտասարդական ծրագրերի շրջանակներում կատարված ծախսերը՝ հիմնականում պայմանավորված «Երիտասարդ ընտանիքին` մատչելի բնակարան» պետական նպատակային ծրագրի համաֆինանսավորման ծախսերի նվազմամբ:

2016 թվականի առաջին եռամսյակում *այլ դասերին չպատկանող հանգստի, մշակույթի և կրոնի* խմբիշրջանակներում ՀՀ պետական բյուջեից օգտագործվել է 151.4 մլն դրամ` ապահովելով եռամսյակային ծրագրի 93.6%-ը, որն ուղղվել է ՀՀ մշակույթի ու ՀՀ սպորտի և երիտասարդության հարցերի նախարարությունների ու նրանց համակարգերում գործող ծրագրերի իրականացման գրասենյակների պահպանմանը: Նախորդ տարվա նույն ժամանակահատվածի համեմատ տվյալ ծախսերն աճել են 5.9%-ով:

2016 թվականի առաջին եռամսյակում *կրթության* բնագավառում ՀՀ պետական բյուջեի ծախսերը կազմել են 22.6 մլրդ դրամ` ապահովելով եռամսյակային ծրագրի 95.9% կատարողական: Ծրագրից շեղումը հիմնականում առաջացել է կրթությանը տրամադրվող օժանդակ ծառայությունների, բարձրագույն կրթության, ըստ մակարդակների չդասակարգվող կրթության և միջնակարգ ընդհանուր կրթության խմբերում: 2015 թվականի առաջին եռամսյակի համեմատ կրթության ծախսերն աճել են 3.9%-ով, ինչը հիմնականում պայմանավորված է տարրական ընդհանուր կրթության, հիմնական ընդհանուր կրթության, բարձրագույն մասնագիտական կրթության, միջին մասնագիտական կրթության և լրացուցիչ կրթության դասերի ծախսերի աճով:

Անցած ժամանակահատվածում ՀՀ պետական բյուջեից ավելի քան 5.5 մլրդ դրամ տրամադրվել է *նախադպրոցական և տարրական ընդհանուր կրթությանը`* ապահովելով ծրագրի 99.2% կատարողական: Տրամադրված միջոցներից 119.6 մլն դրամն ուղղվել է նախադպրոցական կրթության, 5.4 մլրդ դրամը՝ տարրական ընդհանուր կրթության ծախսերին, որոնք կատարվել են համապատասխանաբար 97.3%-ով և 99.3%-ով: Ծախսերի զգալի մասը` համապատասխանաբար 3.8 մլրդ դրամ և 1.1 մլրդ դրամ, կազմել է հանրակրթական ուսուցման և հանրակրթական ուսուցման գծով պետության կողմից համայնքի ղեկավարին պատվիրակված լիազորությունների իրականացման ֆինանսավորումը, որոնք կատարվել են 99.7%-ով և 98.3%-ով: Նախորդ տարվա նույն ժամանակահատվածի համեմատ նշված խմբի ծախսերն աճել են 5.2%-ով՝ հիմնականում պայմանավորված հանրակրթական ուսուցման ծախսերի աճով:

2016 թվականի առաջին եռամսյակում կրթության ոլորտում կատարված ծախսերի 46.1%-ն ուղղվել է *միջնակարգ ընդհանուր կրթությանը*: Նշված ծախսերը կազմել են 10.4 մլրդ դրամ, որից 7.3 մլրդ դրամը տրամադրվել է հիմնական ընդհանուր կրթության, 3.1 մլրդ դրամը` միջնակարգ (լրիվ) ընդհանուր կրթության ծրագրերի ֆինանսավորմանը: Միջնակարգ ընդհանուր կրթության ծախսերի առաջին եռամսյակի ծրագիրը կատարվել է 99.1%-ով: Միջնակարգ ընդհանուր կրթության խմբին հատկացված միջոցների հիմնական մասը` 9.3 մլրդ դրամը, կազմել են հանրակրթական ուսուցման ծախսերը, որոնք կատարվել են 99.5%-ով: Նախորդ տարվա նույն ժամանակահատվածի համեմատ արձանագրվել է միջնակարգ ընդհանուր կրթության ծախսերի 3.1% աճ:

Հաշվետու ժամանակահատվածում *նախնական մասնագիտական (արհեստագործական) և միջին մասնագիտական կրթության* ծախսերը կազմել են շուրջ 1.9 մլրդ դրամ` ապահովելով հատկացումների 100% կատարողական: Նշված գումարից 466.8 մլն դրամը տրամադրվել է նախնական մասնագիտական (արհեստագործական), 1.4 մլրդ դրամը` միջին մասնագիտական կրթության ծրագրերին: Միջին մասնագիտական կրթությանը տրամադրված միջոցներից շուրջ 1.3 մլրդ դրամն ուղղվել է միջին մասնագիտական կրթության գծով ուսանողական նպաստների տրամադրմանը: Նախորդ տարվա նույն ժամանակահատվածի համեմատ նախնական մասնագիտական (արհեստագործական) և միջին մասնագիտական կրթության խմբի ծախսերն աճել են 5.9%-ով` հիմնականում պայմանավորված միջին մասնագիտական կրթության գծով ուսանողական նպաստների գծով կատարված ծախսերի 11.4% աճով:

2016 թվականի առաջին եռամսյակում *բարձրագույն կրթության* բնագավառին ՀՀ պետական բյուջեից տրամադրվել է ավելի քան 2.3 մլրդ դրամ` ապահովելով եռամսյակային ծրագրի 94.7% կատարողական: Նշված միջոցներից շուրջ 2.2 մլրդ դրամն ուղղվել է բարձրագույն մասնագիտական կրթության, 164.8 մլն դրամը` հետբուհական մասնագիտական կրթության դասի ծրագրերին: Ծրագրից շեղումը մեծ մասամբ պայմանավորված է բարձրագույն մասնագիտական կրթության ծրագրի ծախսերի կատարողականով, որը կազմել է 78% կամ 374.5 մլն դրամ: Բարձրագույն մասնագիտական կրթության գծով ուսանողական նպաստների տրամադրման ծրագրի շրջանակներում օգտագործվել է շուրջ 1.7 մլրդ դրամ կամ նախատեսվածի 99.9%‑ը, հետբուհական մասնագիտական կրթության նպաստների գծով` 112.0 մլն դրամ կամ 97.1%: Նախորդ տարվա նույն ժամանակահատվածի համեմատ բարձրագույն կրթության խմբի ծախսերն աճել են 8.9%-ով` հիմնականում պայմանավորված բարձրագույն մասնագիտական կրթության գծով ուսանողական նպաստների ծախսերի աճով:

*Ըստ մակարդակների չդասակարգվող կրթության* ծախսերը 2016 թվականի առաջին եռամսյակում կազմել են 1.2 մլրդ դրամ` ապահովելով եռամսյակային ծրագրի 91.6%-ով կատարում: Մասնավորապես` շուրջ 886.7 մլն դրամ են կազմել արտադպրոցական դաստիարակության, 299 մլն դրամ` լրացուցիչ կրթության բնագավառների ծախսերը: Շեղումը հիմնականում առաջացել է լրացուցիչ կրթության ծախսերում, որոնք կատարվել են 74.4%‑ով` հիմնականում պայմանավորված վերապատրաստման ծառայությունների, ընտրական հանձնաժողովների անդամների մասնագիտական դասընթացների կազմակերպման և հանրային հատվածի ֆինանսական ոլորտի մասնագետների վերապատրաստման ծառայությունների ծախսերի կատարողականով, որը կազմել է համապատասխանաբար 9.7% (5.5 մլն դրամ), 1.1% (337.6 հազար դրամ) և 66.7% (36.7 մլն դրամ): Նախորդ տարվա նույն ժամանակահատվածի համեմատ ըստ մակարդակների չդասակարգվող կրթության խմբի ծախսերն աճել են 17.3%-ով` հիմնականում պայմանավորված հարկային և մաքսային ծառայողների վերապատրաստման ծառայությունների ծախսերի աճով, որոնք կազմել են 161.7 մլն դրամ՝ նախորդ տարվա նույն ժամանակահատվածի 22.4 մլն դրամի դիմաց:

2016 թվականի առաջին եռամսյակում *կրթությանը տրամադրվող օժանդակ ծառայությունների* ծախսերը կազմել են շուրջ 1.1 մլրդ դրամ կամ եռամսյակային ծրագրի 66.9%-ը: Շեղումը հիմնականում պայմանավորված է Ասիական զարգացման բանկի աջակցությամբ իրականացվող դպրոցների սեյսմիկ պաշտպանության (3.3 մլն դրամ կամ 1.3%), Համաշխարհային բանկի աջակցությամբ իրականացվող կրթության բարելավման (85.7 մլն դրամ կամ 46.8%) և տվյալ դասում ընդգրկված կրթական օբյեկտների հիմնանորոգման (78.2 մլն դրամ կամ 47.1%) ծրագրերի կատարողականով: Բացի այդ, չեն օգտագործվել միջին մասնագիտական ուսումնական հաստատությունների, կրթական օբյեկտների շինարարության, ավագ դպրոցների շենքերի հիմնանորոգման և մարզական օբյեկտների հիմնանորոգման նպատակով նախատեսված միջոցները, որոնք կազմել են համապատասխանաբար 16.6 մլն դրամ, 14 մլն դրամ, 4 մլն դրամ և 11.5 մլն դրամ: Արդյունքում 2015 թվականի առաջին եռամսյակի համեմատ արձանագրվել է կրթությանը տրամադրվող օժանդակ ծառայությունների խմբի ծախսերի անկում, որը կազմել է 16.8%:

Հաշվետու ժամանակահատվածում պետական բյուջեից ավելի քան 169.6 մլն դրամ տրամադրվել է *այլ դասերին չպատկանող կրթության* դասին, որում ընդգրկված են գործադիր իշխանության պետական կառավարման հանրապետական և տարածքային կառավարման մարմինների պահպանման ծախսերը: Հատկացված միջոցներն ուղղվել են ՀՀ կրթության և գիտության նախարարության աշխատակազմի ու ՀՀ կրթության և գիտության նախարարության գիտության պետական կոմիտեի պահպանմանը: Նշված ծախսերը կատարվել են 85.7%-ով և 2%‑ով գերազանցել նախորդ տարվա նույն ժամանակահատվածի ցուցանիշը:

2016 թվականի առաջին եռամսյակում *սոցիալական պաշտպանության* բնագավառի ծախսերը կազմել են շուրջ 91.9 մլրդ դրամ` 94.8%-ով ապահովելով եռամսյակային ծրագրի կատարումը: Բաժնի բոլոր խմբերում առկա են ծրագրից շեղումներ, սակայն առավելագույն գումարը բաժին է ընկել «Այլ դասերին չպատկանող սոցիալական պաշտպանությանը տրամադրվող օժանդակ ծառայություններ» և «Ընտանիքի անդամներ և զավակներ» խմբերին: 2015 թվականի առաջին եռամսյակի համեմատ սոցիալական պաշտպանության ծախսերն աճել են 3.6%-ով կամ շուրջ 3.2 մլրդ դրամով, որը հիմնականում պայմանավորված է սպայական անձնակազմի և նրանց ընտանիքների անդամների կենսաթոշակների, մայրության նպաստի և կուտակային կենսաթոշակային համակարգի ներդրման ծախսերի աճով:

Հաշվետու ժամանակահատվածում ՀՀ պետական բյուջեից 167 մլն դրամ է տրամադրվել *վատառողջության և անաշխատունակության* խմբի ծախսերին` կազմելով ծրագրի 63.1%-ը: Նշված հատկացումներից շուրջ 44.4 մլն դրամ տրամադրվել է վատառողջությանը, 122.7 մլն դրամ` անաշխատունակությանը, որոնք կատարվել են համապատասխանաբար 94.8%-ով և 56.3%-ով: Վատառողջության դասի կատարողականը հիմնականում պայմանավորված է բժշկասոցիալական վերականգնման ծառայությունների համար նախատեսված միջոցները պակաս օգտագործելու հանգամանքով, որոնք կազմել են 20.7 մլն դրամ կամ 92.9%: Անաշխատունակության դասի կատարողականը պայմանավորված է հաշմանդամներին պրոթեզաօրթոպեդիկ պարագաներով, վերականգնման, տեխնիկական միջոցներով ապահովման և դրանց վերանորոգման համար նախատեսված միջոցները պակաս օգտագործելու (102.4 մլն դրամ կամ 59.8%), ինչպես նաև հաշմանդամներին սայլակներով ու լսողական սարքերով ապահովման և Եվրոպական արտադրության լսողական սարքերի ձեռքբերման համար հավաստագրերի տրամադրման նպատակով նախատեսված միջոցները՝ համապատասխանաբար 22.4 մլն և 1.6 մլն դրամի չափով, չօգտագործելու հանգամանքով: Նախորդ տարվա նույն ժամանակահատվածի համեմատ անաշխատունակության դասի ծախսերն աճել են 33%-ով, ինչը հիմնականում պայմանավորված է հաշմանդամներին պրոթեզաօրթոպեդիկ պարագաներով, վերականգնման, տեխնիկական միջոցներով ապահովման և դրանց վերանորոգման ծախերի 37.8% աճով: Վատառողջության դասի ծախսերի աճը կազմել է 81.4%` պայմանավորված բժշկասոցիալական վերականգնման ծառայությունների համար կատարված ծախսերով, որոնք 2015 թվականի առաջին եռամսյակում նախատեսվել, սակայն չէին իրականացվել:

*Ծերության* բնագավառի ծրագրերին 2016 թվականի առաջին եռամսյակում ՀՀ պետական բյուջեից տրամադրվել է 69.2 մլրդ դրամ` ապահովելով ծրագրի 99%-ը: Խմբի ծախսերի գերակշիռ մասը` շուրջ 54.9 մլրդ դրամը, բաժին է ընկել աշխատանքային կենսաթոշակների ծախսերին, որոնք ապահովել են 99.7% կատարողական: Նախորդ տարվա նույն ժամանակահատվածի համեմատ ծերության բնագավառի ծախսերի 2.4%-ով աճը հիմնականում պայմանավորված է սպայական անձնակազմի և նրանց ընտանիքների անդամների կենսաթոշակների և կուտակային կենսաթոշակային համակարգի ներդրման ծախսերի աճով:

*Հարազատին կորցրած անձանց* խմբի ծախսերը հաշվետու ժամանակահատվածում կազմել են 1.42 մլրդ դրամ կամ նախատեսվածի 94.3%-ը: Շեղումը հիմնականում պայմանավորված է կենսաթոշակառուի, ծերության, հաշմանդամության, կերակրողին կորցնելու դեպքում սոցիալական նպաստառուի մահվան դեպքում տրվող թաղման նպաստի ծախսերի 94.7% (1.39 մլրդ դրամ) կատարողականով: 2015 թվականի առաջին եռամսյակի համեմատ նշված ծախսերն աճել են 8.7%‑ով կամ 110.8 մլն դրամով, ինչով էլ պայմանավորված է նախորդ տարվա նույն ժամանակահատվածի համեմատ հարազատին կորցրած անձանց խմբի ծախսերի 8.5%-ով աճը:

*Ընտանիքի անդամների և զավակների* խմբի գծով պետական բյուջեի ծախսերը հաշվետու ժամանակահատվածում կազմել են 14.2 մլրդ դրամ կամ նախատեսվածի 89.9%-ը: Շեղումը հիմնականում պայմանավորված է մայրության նպաստի վճարման և մինչև 2 տարեկան երեխայի խնամքի նպաստի ծախսերի կատարողականով, որոնք կազմել են համապատասխանաբար 1.3 մլրդ դրամ կամ ծրագրվածի 58.3%-ը և 482.8 մլն դրամ կամ ծրագրվածի 68.8%-ը: Խմբի ծախսերի գերակշիռ մասը` ավելի քան 9 մլրդ դրամը, բաժին է ընկել ընտանիքի կենսամակարդակի բարձրացմանն ուղղված նպաստներին, որոնք օգտագործվել են 97.9%-ով: Նախորդ տարվա նույն ժամանակահատվածի համեմատ ընտանիքի անդամներ և զավակներ խմբի ծախսերն աճել են 8.9%‑ով` հիմնականում պայմանավորված մայրության նպաստի, ընտանիքի կենսամակարդակի բարձրացմանն ուղղված նպաստների և երեխայի ծննդյան միանվագ նպաստի ծախսերի համապատասխանաբար 2.1 անգամ (705.3 մլն դրամով), 3%‑ով (260.5 մլն դրամով) և 7.7%‑ով (175.2 մլն դրամով) աճով:

 Սոցիալական ոլորտի ծախսերից շուրջ 123.1 մլն դրամ տրամադրվել է *գործազրկության* խմբին, որը կազմել է եռամսյակային ծրագրի 32.5%-ը: Շեղումը հիմնականում պայմանավորված է սեզոնային զբաղվածության խթանման միջոցով գյուղացիական տնտեսություններին աջակցության նպատակով նախատեսված միջոցները (112.6 մլն դրամ) չօգտագործելու հանգամանքով: Բացի այդ, դասում ընդգրկված ևս չորս ծրագրերի համար նախատեսված 25.2 մլն դրամի միջոցները չեն օգտագործվել: Գործազրկության խմբի ծախսերը 2015 թվականի նույն ժամանակահատվածի համեմատ նվազել են 11.2%-ով` հիմնականում պայմանավորված գործազուրկների և աշխատանքից ազատման ռիսկ ունեցող` աշխատանք փնտրող անձանց կրթաթոշակի տրամադրման և մասնագիտական ուսուցման կազմակերպման, ինչպես նաև աշխատաշուկայում անմրցունակ անձանց փոքր ձեռնարկատիրական գործունեության աջակցության ծախսերի նվազմամբ:

Հաշվետու ժամանակահատվածում ՀՀ պետական բյուջեից շուրջ 98.7 մլն դրամ է տրամադրվել *բնակարանային ապահովման* խմբին` կազմելով ծրագրի 78.9%-ը: Միջոցներն ուղղվել են զոհված (մահացած) և առաջին, երկրորդ և երրորդ կարգի հաշմանդամ զինծառայողների անօթևան ընտանիքներին բնակարանով ապահովմանը և բնակարանային պայմանների բարելավմանը: 2015 թվականի առաջին եռամսյակի համեմատ նշված ծախսերը նվազել են 20.9%-ով կամ 26 մլն դրամով:

*Այլ դասերին չպատկանող սոցիալական հատուկ արտոնություններին* առաջին եռամսյակումտրամադրվել է 3.4 մլրդ դրամ` ապահովելով ծրագրի 97.4% կատարողական: Խմբի ծախսերի գերակշիռ մասը` շուրջ 2.9 մլրդ դրամը, բաժին է ընկել ՀՄՊ մասնակիցներին, ՀՄՊ և այլ պետություններում մարտական գործողությունների ընթացքում զոհված զինծառայողների ընտանիքներին տրվող և 25.11.1998թ. ՀՕ‑258 օրենքի 34.1 հոդվածով սահմանված դրամական օգնության ծախսերին, որոնք կատարվել են 98.5%-ով և նախորդ տարվա նույն ժամանակահատվածի համեմատ աճել են 12.1%-ով կամ 310.1 մլն դրամով: 2015 թվականի նույն ժամանակահատվածի համեմատ տվյալ խմբի ծախսերն աճել են 11.8%-ով կամ շուրջ 360 մլն դրամով` պայմանավորված նշված ծախսերի աճով, ինչպես նաև վետերանների պատվովճարների ծախսերի 53.9% աճով:

*Այլ դասերին չպատկանող սոցիալական պաշտպանության* խմբի ծրագրերին հաշվետու ժամանակահատվածում ՀՀ պետական բյուջեից հատկացվել է ավելի քան 3.2 մլրդ դրամ` կազմելով եռամսյակային ծրագրի 59.3%-ը: Շեղումը հիմնականում պայմանավորված է պետական հիմնարկների և կազմակերպությունների աշխատողների սոցիալական փաթեթով ապահովման ծախսերի 51.5% կատարողականով, որոնք հաշվետու ժամանակահատվածում կազմել են շուրջ 1.4 մլրդ դրամ: Տվյալ խմբի ծախսերից 752.2 մլն դրամը կազմել են գործադիր իշխանության, պետական կառավարման հանրապետական և տարածքային կառավարման մարմինների (ներառյալ նախարարությունների աշխատակազմերի) պահպանման ծախսերը, որոնք կատարվել են 84.9%-ով և 2.7%-ով գերազանցել նախորդ տարվա նույն ժամանակահատվածի ցուցանիշը: 2015 թվականի առաջին եռամսյակի համեմատ այլ դասերին չպատկանող սոցիալական պաշտպանության խմբի ծախսերը նվազել են 4.2%-ով` հիմնականում պայմանավորված նրանով, որ 2015 թվականի առաջին եռամսյակում 165.1 մլն դրամ էր հատկացվել ՀՀ աշխատանքի և սոցիալական հարցերի նախարարության «Երևանի թիվ 1 տուն-ինտերնատ» ՊՈԱԿ-ի տարածքում անկողնային խնամք ստացող անձանց սպասարկման նպատակով կառուցվելիք նոր մասնաշենքի շինարարական աշխատանքների իրականացման դրամաշնորհային ծրագրի շրջանակներում, որոնք 2016 թվականի առաջին եռամսյակում չեն նախատեսվել: Բացի այդ, 2015 թվականի նույն ժամանակահատվածի համեմատ ժամանակավոր անաշխատունակության դեպքում նպաստի վճարման ծախսերը նվազել են 14.7%-ով և կազմել 369.7 մլն դրամ: Միևնույն ժամանակ, նախորդ տարվա առաջին եռամսյակի համեմատ պետական հիմնարկների և կազմակերպությունների աշխատողների սոցիալական փաթեթով ապահովման ծախսերն աճել են 6.3%-ով կամ 80.3 մլն դրամով:

2016 թվականի առաջին եռամսյակում *ՀՀ կառավարության պահուստային ֆոնդի* միջոցներից նախատեսված 1.1 մլրդ դրամից օգտագործվել է ավելի քան 127.7 մլն դրամը կամ 12.2%-ը` 2015 թվականի նույն ժամանակահատվածի 1.4 մլրդ դրամի դիմաց: Տրամադրված միջոցներից շուրջ 124.1 մլն դրամն ուղղվել է ընթացիկ ծախսերի, 3.7 մլն դրամը` ոչ ֆինանսական ակտիվների գծով ծախսերի ֆինանսավորմանը:

***ՀՀ ՊԵՏԱԿԱՆ ԲՅՈՒՋԵԻ ՊԱԿԱՍՈՒՐԴԸ***

2016 թվականի առաջին եռամսյակում ՀՀ պետական բյուջեն կատարվել է շուրջ 33.2 մլրդ դրամ պակասուրդով` ծրագրով նախատեսված 74.8 մլրդ դրամի դիմաց: Նշենք, որ նախորդ տարվա նույն ժամանակահատվածում ՀՀ պետական բյուջեի պակասուրդը կազմել էր 18.6 մլրդ դրամ: Շեղումը մեծ մասամբ պայմանավորված է ծախսերի կատարողականով, ինչի արդյունքում բյուջեի պակասուրդի ֆինանսավորման ներքին աղբյուրներում ձևավորված ազատ միջոցներից (ներառյալ ժամանակավոր ազատ միջոցները) օգտագործումը կազմել է 38.1 մլն դրամ` եռամսյակային ծրագրով նախատեսված 65.9 մլրդ դրամի դիմաց, իսկ արտաքին աղբյուրներում դրամաշնորհային և վարկային միջոցներից նախատեսված 1.6 մլրդ դրամ օգտագործման փոխարեն դրանք ավելացել են 9 մլրդ դրամով, ինչպես նաև արտաքին աղբյուրներից ներգրավվել են ծրագրվածից պակաս վարկային միջոցներ:

Հաշվետու ժամանակահատվածում ներքին աղբյուրներից պակասուրդի ֆինանսավորումը կազմել է 49.7 մլրդ դրամ` նախատեսված 76.1 մլրդ դրամի դիմաց: Շեղումը, ինչպես նշվեց, հիմնականում առաջացել է բյուջեի ազատ միջոցների պակաս օգտագործման արդյունքում:

2016 թվականի հունվար-մարտ ամիսներին պակասուրդի ֆինանսավորման ներքին աղբյուրներում շուրջ 15.7 մլրդ դրամ են կազմել փոխառու զուտ միջոցները, որոնք ստացվել են պետական գանձապետական պարտատոմսերի տեղաբաշխումից` 27.1%-ով գերազանցելով ծրագրված ցուցանիշը: Դա պայմանավորված է ներքին պետական պարտքի շուկայում առաջացած ավելցուկային պահանջարկի պայմաններում իրականացված գանձապետական պարտատոմսերի լրացուցիչ տեղաբաշխումներով: 2016 թվականի առաջին եռամսյակում շարունակվել են պետական խնայողական արժեկտրոնային պարտատոմսերի թողարկումներն՝ ընդհանուր 650.0 մլն դրամ ծավալով: Տեղաբաշխվել են շուրջ 344.8 մլն դրամի պարտատոմսեր, որոնցից մուտքը կազմել է 345.7 մլն դրամ:

2016 թվականի առաջին եռամսյակում պետական պարտատոմսերի թողարկման ծրագրի իրագործման արդյունքում ներքին պետական պարտքը բնութագրող հիմնական ցուցանիշները հետևյալն են. 2016 թվականի մարտի 31-ի դրությամբ շրջանառության մեջ եղած պետական պարտատոմսերի ծավալն անվանական արժեքով կազմել է 338.9 մլրդ դրամ (2015թ. մարտի 31-ի դրությամբ` 286.7 մլրդ դրամ): Պարտքի միջին ժամկետայնությունը կազմել է 1949 օր (2015թ. մարտի 31-ի դրությամբ` 1743 օր), շրջանառության մեջ եղած ներքին պարտքի եկամտաբերությունը՝ 14.03% (2015թ. մարտի 31-ի դրությամբ՝ 13.72%): 2016 թվականի մարտի 31-ի դրությամբ շրջանառության մեջ գտնվող կարճաժամկետ պարտատոմսերի ծավալը կազմել է 21.0 մլրդ դրամ կամ 6.2% (2015թ. մարտի 31-ի դրությամբ՝ 33.5 մլրդ դրամ կամ 11.7%), միջին ժամկետայնության պարտատոմսերինը` 170.4 մլրդ դրամ կամ 50.3% (2015թ. մարտի 31-ի դրությամբ՝ 141.4 մլրդ դրամ կամ 49.3%), երկարաժամկետ պարտատոմսերինը` 146.4 մլրդ դրամ կամ 43.2% (2015թ. մարտի 31-ի դրությամբ՝ 110.8 մլրդ դրամ կամ 38.6%), խնայողական պարտատոմսերինը` 1.14 մլրդ դրամ կամ 0.3% (2015թ. մարտի 31-ի դրությամբ՝ 1.03 մլրդ դրամ կամ 0.4%), մարման բեռի բաշխվածությունը մինչև 2032 թվականն է:

Ներքին պետական պարտքն անվանական արժեքով եռամսյակի վերջի դրությամբ կազմել է 380.38 մլրդ դրամ, այդ թվում`

* Ռեզիդենտների կողմից ձեռքբերված պետական գանձապետական պարտատոմսերի ծավալը կազմել է 337.98 մլրդ դրամ:
* Ռեզիդենտների կողմից ձեռքբերված արտարժութային պետական պարտատոմսերի ծավալը կազմել է 41.47 մլրդ դրամ (86.15 մլն ԱՄՆ դոլար):
* ՀՀ կառավարության կողմից տրամադրված ներքին երաշխիքների ծավալը կազմել է 0.93 մլրդ դրամ (1.9 մլն ԱՄՆ դոլար):

Մուրհակների մարման նպատակով առաջին եռամսյակի ծրագրով նախատեսված 254 հազար դրամի վճարումները չեն կատարվել:

Բաժնետոմսերի և կապիտալում այլ մասնակցության ձեռքբերմանն ուղղվել է ավելի քան 2.0 մլրդ դրամ: Մասնավորապես շուրջ 1.6 մլրդ դրամ տրամադրվել է «Արարատ-Ռեստորան» ՍՊԸ, 460.1 մլն դրամ՝ «Հայաստանի հեռուստատեսային և ռադիոհաղորդիչ ցանց» ՓԲԸ բաժնետոմսերի ձեռքբերմանը:

Հաշվետու ժամանակահատվածում ՀՀ ռեզիդենտներին պետական բյուջեից տրամադրվել են 5.6 մլրդ դրամի վարկեր` կազմելով ծրագրված ցուցանիշի 88.4%-ը: Վարկավորման ծրագրից շեղումը հիմնականում պայմանավորված է արտաքին աջակցությամբ իրականացվող ծրագրերի շրջանակներում նախատեսվածից պակաս վարկային միջոցների տրամադրմամբ: Տրամադրված գումարից ավելի քան 3.8 մլրդ դրամը (նախատեսվածի 100%-ը) հատկացվել է «Բերրիություն» ԱՄ-ի Մասիսի շրջանային միավորում» ՍՊԸ-ին, 162.4 մլն դրամը (100%)` «Հրաշք այգի» ՍՊԸ-ին, 167.4 մլն դրամը (96.8%)` Հայաստանում գյուղական տարածքների տնտեսական զարգացման հիմնադրամին: 80.7 մլն դրամ (99.6%) կազմել է կայունացման դեպոզիտային հաշվի միջոցներից վարկի տրամադրումը «Ռադիոիզոտոպների արտադրության կենտրոն» ՓԲԸ-ին: 1.3 մլրդ դրամի վարկային միջոցներ են տրամադրվել արտաքին աջակցությամբ իրականացվող վարկային ծրագրերի շրջանակներում՝ կազմելով ծրագրի 71.7%-ը: Մասնավորապես՝ 371.2 մլն դրամ տրամադրվել է Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի, 934.9 մլն դրամ` ՌԴ աջակցությամբ իրականացվող Հայկական ԱԷԿ-ի N2 էներգաբլոկի շահագործման նախագծային ժամկետի երկարացման ծրագրի շրջանակներում, որոնք ծրագրված ցուցանիշների նկատմամբ կազմել են համապատասխանաբար 46% և 111.7%: Վերակառուցման և զարգացման միջազգային բանկի աջակցությամբ իրականացվող էլեկտրամատակարարման հուսալիության ծրագրի լրացուցիչ ֆինանսավորման շրջանակներում նախատեսված 177.5 մլն դրամի միջոցները չեն օգտագործվել: Հաշվետու ժամանակահատվածում չեն օգտագործվել նաև Դանիական թագավորության աջակցությամբ իրականացվող Գյուղական կարողությունների ստեղծման դրամաշնորհային ծրագրի շրջանակներում նախատեսված 207.7 մլն դրամի միջոցները:

Նախկինում տրամադրված ներքին վարկերի վերադարձից հաշվետու ժամանակահատվածում պետական բյուջե է մուտքագրվել 3.6 մլրդ դրամ կամ նախատեսվածի 57.7%-ը, որից, մասնավորապես, 1.9 մլրդ դրամը վճարվել է «Երևանի Ջերմաէլեկտրակենտրոն» ՓԲԸ-ի կողմից:

2016 թվականի առաջին եռամսյակում կայունացման դեպոզիտային հաշվի միջոցներից նախատեսված 81 մլն դրամն ամբողջությամբ օգտագործվել է:

Հաշվետու ժամանակահատվածում պետական բյուջեի պակասուրդի արտաքին ֆինանսավորումը կազմել է -16.6 մլրդ դրամ` նախատեսված -1.3 մլրդ դրամի դիմաց:

Փոխառու միջոցներից զուտ ֆինանսավորումը հաշվետու ժամանակահատվածում կազմել է 4.7 մլրդ դրամ` նախատեսված 10.3 մլրդ դրամի դիմաց: Հաշվետու ժամանակահատվածում միջազգային կազմակերպությունների և օտարերկրյա պետությունների կողմից տրամադրվել են շուրջ 13.7 մլրդ դրամի վարկային միջոցներ` կազմելով եռամսյակային ծրագրի 68.6%-ը, որը պայմանավորված է նշված միջոցներով իրականացվող ծրագրերի կատարման աստիճանով: Մասնավորապես` 21 ծրագրերի շրջանակներում նախատեսված գումարները` 3 մլրդ դրամի չափով, առաջին եռամսյակում չեն ստացվել: Ծրագրվածից զգալիորեն պակաս են ստացվել հետևյալ ծրագրերի շրջանակներում նախատեսված միջոցները. Ասիական զարգացման բանկի աջակցությամբ իրականացվող էլեկտրաէներգիայի հաղորդման ցանցի վերակառուցման շրջանակներում 220 կվ «Ագարակ-2» և «Շինուհայր» ենթակայանների վերակառուցման ծրագրի շրջանակներում ստացվել է շուրջ 538.3 հազար դրամ` նախատեսված 1.7 մլրդ դրամի դիմաց, Հյուսիս-հարավ տրանսպորտային միջանցքի զարգացման ծրագրի երկրորդ տրանշի շրջանակներում` 349.6 մլն դրամ` նախատեսված 1.5 մլրդ դրամի դիմաց, իսկ երրորդ տրանշի շրջանակներում` 84.5 մլն դրամ` նախատեսված 1.6 մլրդ դրամի դիմաց, Համաշխարհային բանկի աջակցությամբ իրականացվող ոչ վարակիչ հիվանդությունների կանխարգելման և վերահսկման ծրագրի շրջանակներում՝ 574.9 մլն դրամ՝ նախատեսված 2 մլրդ դրամի դիմաց:

2016 թվականի առաջին եռամսյակում արտաքին վարկերի գծով պարտավորությունների մարմանն ուղղվել է 8.9 մլրդ դրամ կամ ծրագրվածի 92.8%-ը, որից շուրջ 6.1 մլրդ դրամը տրամադրվել է միջազգային կազմակերպությունների, 2.8 մլրդ դրամը՝ օտարերկրյա պետությունների, 52.1 մլն դրամը՝ օտարերկրյա առևտրային բանկերի նկատմամբ պարտավորությունների մարմանը:

Ֆինանսական զուտ ակտիվների ցուցանիշը կազմել է ‑21.3 մլրդ դրամ՝ 83.2%-ով գերազանցելով ծրագիրը: Հաշվետու ժամանակահատվածում ԼՂՀ-ին միջպետական վարկի գծով նախատեսված 11.8 մլրդ դրամն ամբողջությամբ տրամադրվել է: Վրաստանի կողմից Հայաստանի նկատմամբ ունեցած վարկային պարտավորությունների գծով նախատեսված վճարումը նույնպես ամբողջությամբ կատարվել է` կազմելով 131.6 մլն դրամ: Միջազգային ֆինանսական կազմակերպությունների կապիտալում մասնակցության գծով ստանձնած պարտավորությունների կատարմանն ուղղվել է 468.7 մլն դրամ` կազմելով եռամսյակային ծրագրի 28.3%-ը: Հաշվետու ժամանակահատվածում 9.2 մլրդ դրամով ավելացել է արտաքին աղբյուրներից ստացված վարկային և դրամաշնորհային միջոցների մնացորդը:

2016 թվականի մարտի 31-ի դրությամբ Հայաստանի Հանրապետության արտաքին պետական պարտքը կազմել է 2,120.3 մլրդ դրամ (4,405.7 մլն ԱՄՆ դոլար): Պարտքի հիմնական մասը` 1,885.5 մլրդ դրամը (3,917.9 մլն ԱՄՆ դոլարը) ՀՀ կառավարության պարտավորություններն են, 234.8 մլրդ դրամը (487.9 մլն ԱՄՆ դոլարը)` ՀՀ կենտրոնական բանկի վարկային պարտավորությունները:

1. Այսուհետ ներկայացված են ճյուղերի համախառն թողարկումների ցուցանիշները: [↑](#footnote-ref-1)
2. Հունվար-մարտին՝ 19.9% ըստ ԱՄՀ տվյալների: [↑](#footnote-ref-2)
3. Սննդամթերքի արտադրության իրացումը անվանական արտահայտությամբ նվազել է 6.5%-ով, ընդ որում` արտահանումն աճել է 23%-ով, ներքին պահանջարկը՝ նվազել 7.7%-ով, իսկ հիմնային մետաղներինը նվազել է 19.9%-ով` պայմանավորված հիմնականում արտահանման 22.1% նվազմամբ: [↑](#footnote-ref-3)
4. Հիմք են ընդունվել ՀՀ ԱՎԾ կապիտալ շինարարության ցուցանիշները: [↑](#footnote-ref-4)
5. 2016թ. միջին ամսական անվանական աշխատավարձի ցուցանիշները նախնական են: Ներառված չեն փոքր և գերփոքր կազմակերպությունների ցուցանիշները: [↑](#footnote-ref-5)
6. Համախառն պահանջարկի ցուցանիշները ՀՀ Ֆինանսների նախարարության գնահատականներն են: [↑](#footnote-ref-6)
7. Ներդրումների ճյուղային կառուցվածքի ցուցանիշները վերաբերում են ներդրումների՝ կապիտալ շինարարությանն ուղղվող մասին: Ավելի մանրամասն տե´ս Շինարարություն հատվածում: [↑](#footnote-ref-7)
8. Արտահանումը ՖՕԲ, ներմուծումը` ՍԻՖ գներով: [↑](#footnote-ref-8)
9. Ընթացիկ տարվա առաջին եռամսյակի ծառայությունների մասին տեղեկատվության բացակայության պատճառով ողջ շարքը ներկայացված է ապրանքների արտահանման և ներմուծման հարաբերակցությամբ (ՖՕԲ գներով` Վճարային հաշվեկշիռ\_6, «Ապրանքների առևտուրն ըստ վճարային հաշվեկշռի հիմքի» հոդված): 2016 թվականի ցուցանիշը նախնական գնահատական է: [↑](#footnote-ref-9)
10. Ներճյուղային առևտուրը տեղի է ունենում, երբ երկիրը և´ ներմուծում, և´ արտահանում է առանձին ճյուղում արտադրվող ապրանքատեսակները: Ներճյուղային առևտրի գործակիցն իրենից ներկայացնում է արտահանման և ներմուծման բացարձակ արժեքով փոքրի հարաբերակցությունը մեծին: «0» նշանակում է լրիվ միակողմանի, իսկ «1»` լրիվ երկկողմանի առևտուր: [↑](#footnote-ref-10)
11. Գծապատկերում դրական և բացասական նշանները տրամադրում են լրացուցիչ տեղեկատվություն և պայմանավորված են համապատասխան ապրանքախմբերի արտաքին առևտրային հաշվեկշռի դրական կամ բացասական մնացորդով: [↑](#footnote-ref-11)
12. Հաշվարկներում օգտագործվել են ՀՀ կենտրոնական բանկի պաշտոնական կայքի 2016թ. մայիսի 3-ի դրությամբ տվյալները: [↑](#footnote-ref-12)
13. Փողի ագրեգատներում ոչ ռեզիդենտների ավանդները չեն ընդգրկվում: [↑](#footnote-ref-13)
14. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-14)
15. Բացառելով ՀՀ կառավարության 2015թ. հունվարի 30-ի N 105-ն որոշման 3-րդ կետի հիման վրա կատարված հոդվածային փոփոխությունը: [↑](#footnote-ref-15)
16. «Հայաստանի Հանրապետության 2016 թվականի պետական բյուջեի կատարումն ապահովող միջոցառումների մասին» ՀՀ կառավարության դեկտեմբերի 24-ի 2015 թվականի N1555-Ն որոշման 4-րդ կետի 26-րդ ենթակետի համաձայն, ներառված չեն ՀՀ ֆինանսների նախարարության հարկային ծառայության մարմնի համակարգի և մաքսային ծառայության նյութական խրախուսման և համակարգի զարգացման ֆոնդի միջոցները: [↑](#footnote-ref-16)